Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 3 Μαΐου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1577/30-4-2018 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Εσωτερικών με θέμα: «Επαναφορά αρχικής ρύθμισης ν. 3852/2010». 2. Η με αριθμό 1567/27-4-2018 επίκαιρη ερώτηση του Βουλευτή Χίου της Νέας Δημοκρατίας κ. Νότη Μηταράκη προς τον Υπουργό Υποδομών και Μεταφορών με θέμα: «Προμελέτη και χρηματοδότηση έργων Αεροδρομίου Χίου». 3. Η με αριθμό 1573/27-4-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων με θέμα: «Αδιάθετες ποσότητες πατάτας στις Κοινότητες Ορεινής και Άνω Βροντούς Νομού Σερρών». 4. Η με αριθμό 1554/24-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του Τμήματος Εθνικών Οδών Παιονίας». 5. Η με αριθμό 1580/30-4-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με τις «ανάγκες φύλαξης μουσείων και αρχαιολογικών χώρων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1578/30-4-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την «αναβάθμιση του Κέντρου Ζωικών Γενετικών Πόρων Καρδίτσας». 2. Η με αριθμό 1568/27-4-2018 επίκαιρη ερώτηση του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών με θέμα: «Αντιπυρική προστασία της χώρας εν όψει της καλοκαιρινής περιόδου». 3. Η με αριθμό 1555/25-4-2018 επίκαιρη ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης». 4. Η με αριθμό 1551/24-4-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων με θέμα: «Μέτρα και δράσεις για την αντιμετώπιση της λειψυδρίας - ξηρασίας». 5. Η με αριθμό 1529/19-4-2018 επίκαιρη ερώτηση του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων με θέμα: «Συνεχίζουν και παραμένουν απλήρωτοι οι τευτλοπαραγωγοί». 6. Η με αριθμό 1531/20-4-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες». 7. Η με αριθμό 1149/26-2-2018 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής». 8. Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Πάνου Καμμένου». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4792/28-3-2018 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Σε ομηρία οι εργαζόμενοι του προγράμματος “Βοήθεια στο Σπίτι”». 2. Η με αριθμό 4699/26-3-2018 ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων με θέμα: «Η κτηνοτροφία σε κατάσταση έκτακτης ανάγκης». 3. Η με αριθμό 2464/10-1-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων με θέμα: «Να προχωρήσει άμεσα η χρηματοδότηση για την εκτροπή του Πλατύ Ποταμού για την ενίσχυση Φράγματος Φανερωμένης». Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 26 Απριλίου, τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Συνεπώς το Σώμα συνεφώνησε. Τον λόγο έχει ο εισηγητής του ΣΥΡΙΖΑ κ. Κωνσταντίνος Παυλίδης για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, με το πρώτο μέρος του παρόντος νομοσχεδίου, άρθρα 1 έως 110, ενσωματώνεται στην ελληνική νομοθεσία η οδηγία 2015/2366 του Ευρωπαϊκού Κοινοβουλίου και του Συμβουλίου της 25ης Νοεμβρίου του 2015 σχετικά με τις υπηρεσίες πληρωμών στην εσωτερική αγορά και με τις διάφορες τροποποιήσεις και καταργήσεις οδηγιών. Είναι γεγονός ότι αρκετά καινοτόμα προϊόντα ή υπηρεσίες πληρωμών δεν εμπίπτουν στο πεδίο εφαρμογής της νομοθεσίας, όπως αυτή ισχύει μέχρι σήμερα. Προκειμένου, επομένως, να αντιμετωπιστούν τέτοιου είδους παραλείψεις θεσπίζονται μέσω του παρόντος νομοσχεδίου οι νέοι κανόνες. Σε σχέση, λοιπόν, με το υφιστάμενο πλαίσιο του ν.3862/2010, ο παρών νόμος αναμορφώνει συνολικά το συγκεκριμένο πεδίο και εισάγει σημαντικές βελτιωτικές ρυθμίσεις. Ειδικότερα, διευρύνεται το φάσμα των υπηρεσιών πληρωμών, ώστε να λάβει υπ' όψιν της υπηρεσίες οι οποίες μέχρι σήμερα ήταν αρρύθμιστες. Η ένταξή τους στο νέο θεσμικό πλαίσιο ενισχύει τη διαφάνεια και την ασφάλεια στην ενιαία αγορά. Διευρύνεται, επίσης, το πεδίο εφαρμογής του πλαισίου, περιλαμβάνοντας πράξεις πληρωμών με τρίτες χώρες, όταν ο ένας εκ των δύο παρόχων βρίσκεται στον Ευρωπαϊκό Οικονομικό Χώρο. Αυξάνεται, επίσης, η διαφάνεια των συναλλαγών, όταν πραγματοποιούνται πράξεις πληρωμής εκτός Ευρωπαϊκού Οικονομικού Χώρου και όταν διενεργούν πληρωμές σε νομίσματα κρατών εκτός ΕΟΧ. Επικαιροποιούνται, επίσης, οι εξαιρούμενες μέχρι σήμερα υπηρεσίες πληρωμών, με στόχο την όσο το δυνατόν πληρέστερη νομική σαφήνεια, την ενίσχυση της διαφάνειας και τη δημιουργία ισότιμων όρων ανταγωνισμού στην Ευρωπαϊκή Ένωση. Ενισχύεται η συνεργασία και η ανταλλαγή πληροφοριών μεταξύ των αρμόδιων αρχών των κρατών - μελών του Ευρωπαϊκού Οικονομικού Χώρου και εισάγονται ενισχυμένα μέτρα ασφαλείας για όλους τους παρόχους υπηρεσιών πληρωμών. Η προστασία του καταναλωτή αυξάνεται ενάντια στην απάτη και σε άλλες παράνομες πράξεις με τα νέα μέτρα ασφαλείας. Τέλος, καθιερώνεται η υποχρέωση των παρόχων υπηρεσιών πληρωμών να θεσπίζουν διαδικασίες για τη διαχείριση παραπόνων, καθώς και προθεσμίες για την επίλυσή τους. Στο δεύτερο μέρος του παρόντος νομοσχεδίου, στα άρθρα 111 έως 140, έχουμε την εισαγωγή μιας σειράς διατάξεων και ρυθμίσεων. Το άρθρο 111 αφορά τους υπαλλήλους ξένων διπλωματικών και προξενικών αποστολών. Παρατείνεται η χρονική προθεσμία τελωνειακής τακτοποίησης των οχημάτων τους από τρεις μήνες σε ένα έτος και για μεμονωμένες εξαιρετικές περιπτώσεις έως τέσσερα έτη. Με το άρθρο 112 γίνεται εναρμόνιση με το νομικό πλαίσιο της φορολογίας των κληρονομιών και παράλληλα διευκολύνεται όποιος τρίτος έχει έννομο συμφέρον να μεταγράψει μια πράξη στο υποθηκοφυλακείο, χωρίς να χρειάζεται να έχει προηγηθεί η υποβολή δήλωσης φόρου μεταβίβασης ακινήτου. Επειδή έγινε μια ολόκληρη κουβέντα στην α΄ και β΄ ανάγνωση στην Επιτροπή Οικονομικών, αφορά κυρίαρχα υποθέσεις μεταξύ ιδιωτών και δεν υποκρύπτει διαδικασίες απαιτήσεων δημοσίου. Στο άρθρο 113 επανέρχεται σε ισχύ μια διάταξη που ίσχυε έως το 2010, όταν καταργήθηκε, που αφορούσε τη φορολόγηση του κληρονομιαίου, υπό απαλλοτρίωση ή ρυμοτομούμενου ακινήτου, το οποίο δεν γίνεται κατά τον χρόνο πλέον του θανάτου, αλλά κατά τον χρόνο που ολοκληρώνεται η διαδικασία της απαλλοτρίωσης ή της ρυμοτόμησης. Έτσι, οι φορολογούμενοι πολίτες θα έχουν τη δυνατότητα να απαλλάσσονται από τον φόρο που προκύπτει από τη διαδικασία αναμονής της μεταβίβασης ακινήτου, ζητώντας την άμεση φορολόγηση των υπό απαλλοτρίωση ακινήτων τους. Στο άρθρο 114, με την προτεινόμενη ρύθμιση της παραγράφου 1, οι αμοιβές σε συνάλλαγμα που καταβάλλει η Παγκόσμια Ένωση Αναπήρων Καλλιτεχνών στα μέλη της ζωγράφους οι οποίοι είναι φορολογικοί κάτοικοι Ελλάδας, θα απαλλάσσονται από τον φόρο εισοδήματος. Στο άρθρο 115 με την προτεινόμενη ρύθμιση δίνεται εξουσιοδότηση στον Υπουργό Περιβάλλοντος και Ενέργειας και στον Διοικητή της Ανεξάρτητης Αρχής Δημόσιων Εσόδων για τον καθορισμό των όρων και των προϋποθέσεων για την απαλλαγή από τον ειδικό φόρο κατανάλωσης του φυσικού αερίου που χρησιμοποιείται για την παραγωγή της ηλεκτρικής ενέργειας. Με το άρθρο 116 και την παράγραφο 1 προστίθενται οι επιχειρήσεις πρώτης μεταποίησης του καπνού και οι επιχειρήσεις χονδρικής πώλησης βιομηχανοποιημένων καπνών στις κατηγορίες των επιχειρήσεων που αποτελούν σημαντικούς και αναπόσπαστους κρίκους της εφοδιαστικής αλυσίδας βιομηχανοποιημένων καπνών και οφείλουν να εφαρμόζουν μέτρα δέουσας επιμέλειας ως προς τους πελάτες τους και τους προμηθευτές τους. Επιπλέον, με τη διάταξη αυτή εισάγεται εξαίρεση για τους καλλιεργητές καπνού από το πεδίο εφαρμογής των μέτρων δέουσας επιμέλειας. Αυτό αφορά κυρίως μικρές και πολύ μικρές επιχειρήσεις καπνού. Το άρθρο 117 αφορά στη φορολογητέα αξία οχημάτων και στην κατηγοριοποίησή τους με σκοπό τον καθορισμό του τέλους ταξινόμησης. Στο άρθρο 118 με την προτεινόμενη διάταξη γίνεται διευκόλυνση και επεκτείνεται στο σύνολο των φορολογουμένων η ρύθμιση χρεών από 1-1-2017 μέσω του εξωδικαστικού συμβιβασμού, με αναστολή της υποχρέωσης για δύο χρόνια για την προσκόμιση των δικαιολογητικών, η οποία θα δώσει μια μεγάλη διευκόλυνση και μια σημαντική βοήθεια στη λειτουργία του εξωδικαστικού μηχανισμού. Με την εν λόγω διάταξη στο άρθρο 119 διευκρινίζεται ότι ο έλεγχος της ορθής απόδοσης του περιβαλλοντικού τέλους από τις πλαστικές σακούλες διενεργείται αποκλειστικά από την ΑΑΔΕ, καθορίζεται ο χρόνος απόδοσης του τέλους αυτού σε τριμηνιαία βάση, θεσπίζεται εξουσιοδοτική διάταξη προς τον Διοικητή του ΑΑΔΕ για τον καθορισμό του τύπου και του περιεχομένου της δήλωσης του περιβαλλοντικού τέλους και εντάσσεται το τέλος πλαστικών σακουλών μεταφοράς στο Παράρτημα του Κώδικα Φορολογικής Διαδικασίας, προκειμένου να επιβάλλονται οι ήδη προβλεπόμενες κυρώσεις. Στο άρθρο 120 με την προτεινόμενη ρύθμιση παρέχεται στις υπηρεσίες που δικαιούνται να παράγουν μπύρα για επιτόπια κατανάλωση η δυνατότητα χρήσης περισσότερης του ενός ζυθοβραστήρων και η μίσθωση της προβλεπόμενης ελάχιστης χωρητικότητας από δέκα (10) εκατόλιτρα σε πέντε (5) εκατόλιτρα για προφανείς λόγους οικονομίας και ευελιξίας των οικείων επιχειρήσεων. Με το άρθρο 121, κατόπιν άδειας του αρμόδιου τελωνείου δίνεται η δυνατότητα μεταφοράς, αποστράγγισης και λειτουργίας άμβυκα μικρού αποσταγματοποιείου, χωρητικότητας δηλαδή μέχρι 130 λίτρα, στο πλαίσιο πολιτιστικών εκδηλώσεων που πραγματοποιούνται από ΟΤΑ, κοινότητες, πολιτιστικούς συλλόγους ή άλλους επαγγελματικούς φορείς, προκειμένου έτσι το παραγόμενο προϊόν να διατίθεται δωρεάν στους επισκέπτες των εκδηλώσεων για λόγους αναπαράστασης και προβολής του παραδοσιακού τρόπου απόσταξης και προαγωγής των ηθών και των εθίμων της ελληνικής υπαίθρου. Με το άρθρο 122 διευρύνεται το χρονικό διάστημα από εννέα μήνες σε τρία χρόνια για τη δημοσίευση των πινάκων διοριστέων στην Εφημερίδα της Κυβέρνησης για την κάλυψη θέσεων τακτικού προσωπικού στην Ανεξάρτητη Αρχή Δημοσίων Εσόδων, χωρίς νέα προκήρυξη, από πίνακα επιλαχόντων προηγούμενου διαγωνισμού του ΑΣΕΠ, υπό την προϋπόθεση ότι οι νέες προς κάλυψη θέσεις αφορούν όμοιους κλάδους και όμοιες ειδικότητες. Είναι μια ρύθμιση για την απρόσκοπτη και αποτελεσματική συνέχιση του έργου της Ανεξάρτητης Αρχής Δημοσίων Εξόδων. Στο άρθρο 123, με στόχο την πληρέστερη υποστήριξη του συμβουλίου διοίκησης της ΑΑΔΕ, συνιστώνται τρεις θέσεις προσωπικού με σύμβαση εργασίας ιδιωτικού δικαίου ορισμένου χρόνου, οι οποίες καλύπτονται κατά τα οριζόμενα στις κείμενες διατάξεις, όπως και για τους ειδικούς συνεργάτες των πολιτικών γραφείων των μελών της Κυβέρνησης και των Υφυπουργών. Στο άρθρο 124, με την προτεινόμενη διάταξη της παραγράφου 1 αντικαθίσταται η ρύθμιση που αφορά την εκατέρωθεν κινητικότητα υπαλλήλων μεταξύ της ΑΑΔΕ και των λοιπών αναφερόμενων υπηρεσιών και αίρεται οποιαδήποτε ασάφεια είχε προκύψει στο παρελθόν. Με τις προτεινόμενες διατάξεις της παραγράφου 3 του άρθρου αυτού καθίσταται σαφές προς άρση οποιασδήποτε αμφιβολίας ότι οι υπάλληλοι που μετατάσσονται από το Υπουργείο Οικονομικών στην ΑΑΔΕ και αντιστρόφως διατηρούν το σύνολο των αποδοχών τους, συμπεριλαμβανομένης της προσωπικής διαφοράς και εξακολουθούν να διέπονται από το ίδιο συνταξιοδοτικό και ασφαλιστικό καθεστώς κύριας, επικουρικής ασφάλειας και πρόνοιας. Με το άρθρο 125 δίνεται παράταση ενός ακόμη έτους για το 2018 για την ευνοϊκή φορολογική μεταχείριση των διαγραφών οφειλών φυσικών και νομικών προσώπων προς πιστωτικά ιδρύματα με στόχο τη διευκόλυνση χορήγησης ρυθμίσεων οφειλών. Είναι μια πολύ θετική και απαραίτητη ρύθμιση. Στο άρθρο 126 μειώνεται ο αριθμός των μελών του Γενικού Συμβουλίου του Ταμείου Χρηματοπιστωτικής Σταθερότητας από εννέα σε επτά μέλη, καθιστώντας πιο εύρυθμη τη λειτουργία του. Επέρχονται οι απαραίτητες προσαρμογές και νομοθετικές βελτιώσεις ως προς τα ασυμβίβαστα και τα κωλύματα των οργάνων διοίκησης του Ταμείου και της Επιτροπής Επιλογής. Τα άρθρα 127 και 128 αφορούν ενσωματώσεις κοινοτικών οδηγιών. Τα άρθρα 129 και 130 αφορούν εξειδικεύσεις του Κανονισμού 1286/2014 της Ευρωπαϊκής Ένωσης. Στο άρθρο 134 με την προτεινόμενη διάταξη δίνεται η δυνατότητα πλήρωσης των θέσεων του ειδικού επιστημονικού προσωπικού που έχουν συσταθεί για την υποστήριξη του έργου του Ελληνικού Δημοσιονομικού Συμβουλίου και με μετάταξη ή πρόσληψη μόνιμων υπαλλήλων με σχέση εργασίας δημοσίου δικαίου και όχι μόνο υπαλλήλων με σχέση εργασίας ιδιωτικού δικαίου αορίστου χρόνου. Προς τον σκοπό αυτόν από τις προβλεπόμενες εννέα συνολικά θέσεις ΕΕΠ του Συμβουλίου, ορίζεται ότι τρεις εξ αυτών αφορούν θέσεις μονίμων υπαλλήλων και οι υπόλοιπες έξι θέσεις υπαλλήλους με σχέσεις εργασίας ιδιωτικού δικαίου αορίστου χρόνου. Με το άρθρο 136 επιδιώκεται, με την προτεινόμενη ρύθμιση, η πρόβλεψη μεταβατικού σταδίου για ζητήματα που αφορούν στην προσωρινή - τονίζω - τοποθέτηση προϊσταμένων στις θέσεις ευθύνης που προβλέπονται για τις οργανικές μονάδες της Διεύθυνσης Ερευνών Οικονομικού Εγκλήματος έως την ολοκλήρωση της προβλεπόμενης από την κείμενη νομοθεσία επιλογής και τοποθέτησης προϊσταμένου οργανικών μονάδων, αντιλαμβανόμενη το εξαιρετικά ουσιώδες έργο της υφιστάμενης υπηρεσίας. Αφορά επομένως, μια προσωρινή τοποθέτηση με σκοπό την απρόσκοπτη λειτουργία της διεύθυνσης, με δεδομένο το έργο της έρευνας έξι χιλιάδων εκκρεμών υποθέσεων. Τέλος, με το άρθρο 140, με την προτεινόμενη διάταξη, ρυθμίζεται το μισθολογικό καθεστώς του γενικού διευθυντή και του αναπληρωτού γενικού διευθυντή του Οργανισμού Διαχείρισης Δημοσίου Χρέους όταν τις θέσεις αυτές καταλαμβάνουν δημόσιοι λειτουργοί ή υπάλληλοι του δημόσιου τομέα, όπως αυτός οριοθετείται από τις εκάστοτε ισχύουσες διατάξεις. Επειδή και σ' αυτό το άρθρο υπήρξε μια έντονη κριτική στην Επιτροπή Οικονομικών, αυτή η ρύθμιση κρίνεται απαραίτητη μεταξύ άλλων και για λόγους ίσης μεταχείρισης, λόγω των εξειδικευμένων και υψηλού επιπέδου προσόντων που απαιτούνται τόσο στους ιδιώτες όσο και στους δημόσιους λειτουργούς. Σας ευχαριστώ πάρα πολύ.
Σας ευχαριστώ, κύριε συνάδελφε. Τον λόγο έχει ο εισηγητής της Νέας Δημοκρατίας κ. Απόστολος Βεσυρόπουλος, για δεκαπέντε λεπτά. Κυρίες και κύριοι συνάδελφοι, κατά τη διάρκεια της ομιλίας του εισηγητή της Νέας Δημοκρατίας, του δεύτερου εισηγητή, μπορείτε να εγγράφεστε ως ομιλητές με τον ηλεκτρονικό τρόπο που ξέρετε. Ορίστε, κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση ΣΥΡΙΖΑ - ΑΝΕΛ ανακάλυψε πόσο χρήσιμη είναι η ενσωμάτωση στην ελληνική νομοθεσία ευρωπαϊκών οδηγιών, όπως αυτήν που συζητάμε σήμερα για τις υπηρεσίες πληρωμών, γιατί κατά το πρόσφατο παρελθόν η αντιευρωπαϊκή στάση του ΣΥΡΙΖΑ, αλλά και η στείρα άρνηση που επιδείκνυε απέναντι σε κάθε μεταρρυθμιστική προσπάθεια τον είχε οδηγήσει στο να καταψηφίζει νομοσχέδια όπως αυτό, αλλά και να αρνείται την κύρωση συμφωνιών για συνεργασία σε θέματα φοροδιαφυγής με τις φορολογικές αρχές άλλων χωρών. Ως εισηγητής σε πολλά νομοσχέδια, θυμάμαι πολύ καλά τι έλεγαν κάποιοι. Φυσικά, η Κυβέρνηση, αφού ανακάλυψε με καθυστέρηση την Ευρώπη, ανακαλύπτει και τη θετική διάσταση της ενσωμάτωσης ευρωπαϊκών οδηγιών, που στοχεύουν στην ενίσχυση της αναπτυξιακής προσπάθειας της χώρας. Βέβαια, αγωνία της Κυβέρνησης δεν είναι να βγει η χώρα από τον παραλογισμό της υπερφορολόγησης και της διαρκούς φτωχοποίησης. Η αγωνία της Κυβέρνησης είναι να της επιτρέψουν οι δανειστές να έχει ένα αφήγημα, έστω και κάνοντας τα στραβά μάτια. Αφήγημα ίσον παραμύθι γι' αυτήν την Κυβέρνηση, μόνο που τα παραμύθια αυτά δεν πουλάνε πλέον: Έξοδος από το μνημόνιο με μέτρα ύψους 5,1 δισεκατομμύρια ευρώ, που ήδη έχουν ψηφισθεί και θα εφαρμοστούν από το 2019 δεν υπάρχει. Όπως δεν υπάρχει έξοδος από το μνημόνιο με δεσμεύσεις της χώρας σε πολύ υψηλά πρωτογενή πλεονάσματα της τάξεως του 3,5% έως το 2022. Έξοδος από το μνημόνιο με τα ληξιπρόθεσμα χρέη των πολιτών προς την εφορία να έχουν ξεπεράσει τα 100 δισεκατομμύρια ευρώ και τους μισούς Έλληνες να είναι αντιμέτωποι με κατασχέσεις και με ηλεκτρονικούς πλειστηριασμούς της ακίνητης περιουσίας τους δεν υπάρχει. Κυρίες και κύριοι συνάδελφοι, το νομοσχέδιο που συζητάμε σήμερα σε ό,τι αφορά στο πρώτο μέρος του σχετίζεται με την προσαρμογή στην εθνική νομοθεσία της οδηγίας 2015/2366/ΕΕ για τις υπηρεσίες πληρωμών, μιας οδηγίας που έχει τεθεί σε εφαρμογή από τις αρχές του 2016 και που θα έπρεπε να την είχαμε ενσωματώσει στην εθνική νομοθεσία μέχρι τις 13 Ιανουαρίου 2018. Είμαστε ως χώρα εκπρόθεσμοι και βραδυπορούν τμήμα της ευρωπαϊκής οικογένειας με ευθύνη της Κυβέρνησης, που καθυστέρησε να φέρει το συγκεκριμένο νομοσχέδιο. Όπως είπα και στην ομιλία μου στην επιτροπή, η Νέα Δημοκρατία θα υπερψηφίσει τα άρθρα 1 έως 110 που αναφέρονται στην ενσωμάτωση της οδηγίας για τις υπηρεσίες πληρωμών και το κανονιστικό τους πλαίσιο στην εθνική νομοθεσία. Είναι δεδομένο ότι με τη συγκεκριμένη οδηγία δημιουργούνται οι προϋποθέσεις και οι συνθήκες για την ενίσχυση του ανταγωνισμού στην αγορά των πληρωμών, την ένταξη καινοτόμων προϊόντων και υπηρεσιών πληρωμών που αναπτύχθηκαν τα τελευταία χρόνια, τη διευκόλυνση καταναλωτών και επιχειρήσεων, αλλά και την ενίσχυση της διαφάνειας και της ασφάλειας στην εσωτερική αγορά. Πρόκειται για μια ολοκληρωμένη θεσμική παρέμβαση, αφού μέχρι σήμερα το κανονιστικό πλαίσιο για τις υπηρεσίες πληρωμών στην εσωτερική αγορά περιοριζόταν μόνο σε πιστωτικά ιδρύματα, ιδρύματα πληρωμών, ιδρύματα έκδοσης ηλεκτρονικού χρήματος και γραφεία ταχυδρομικών επιταγών. Με την οδηγία αυτή και την ενσωμάτωσή της στην εθνική νομοθεσία διευρύνεται το πλαίσιο και εντάσσονται σε αυτό δύο νέες κατηγορίες παρόχων υπηρεσιών πληρωμών και άλλες δύο νέες υπηρεσίες πληρωμών, που έχουν αναπτυχθεί μέσω της τεχνολογίας και του διαδικτύου. Τόνισα και στην ομιλία μου στην επιτροπή ότι είναι ιδιαίτερα σημαντικό το γεγονός ότι με αυτή την οδηγία απαγορεύεται η επιβολή προσαυξήσεων σε καταναλωτές ή επιχειρήσεις, που κάνουν χρήση αυτών των υπηρεσιών, συμπεριλαμβανομένων και εκείνων των οποίων οι διατραπεζικές προμήθειες ρυθμίζονται από τον κανονισμό ΕΕ 2015/751, σχετικά με τις διατραπεζικές προμήθειες για πράξεις πληρωμών με κάρτες, δηλαδή σε χρεωστικές, πιστωτικές και προπληρωμένες κάρτες πληρωμών, αλλά και σε υπηρεσίες μεταφοράς πίστωσης και υπηρεσίες άμεσων χρεώσεων, που είναι πιο γνωστές ως πάγιες εντολές. Αντιλαμβάνονται συνεπώς όλοι ότι η ενσωμάτωση της οδηγίας 2015/2366/ΕΕ για τις υπηρεσίες πληρωμών αφορά στους καταναλωτές, διασφαλίζοντας τα συμφέροντα και τα δικαιώματά τους, πέρα από την αναπτυξιακή διάσταση που έχει για τον τομέα των συναλλαγών στην οικονομία. Από κει και πέρα, κυρίες και κύριοι συνάδελφοι, η Κυβέρνηση, κατά την πάγια τακτική που ακολουθεί, επέλεξε να εντάξει στο ίδιο νομοσχέδιο και συγκεκριμένα στο δεύτερο μέρος του αποσπασματικές και άσχετες μεταξύ τους διατάξεις. Θα αναφερθώ σε κάποιες από αυτές: Πρώτον, το άρθρο 112 υποτίθεται ότι προβλέπει τη διαδικασία ενημέρωσης του υπόχρεου προς καταβολή του φόρου μεταβίβασης ακινήτων, εφόσον η μεταγραφή της πράξης γίνει από τρίτον, που έχει έννομο συμφέρον. Ακόμα και έτσι όμως, η διαφοροποίηση μεταξύ του υπόχρεου σε καταβολή του φόρου και αυτού που υποβάλλει τη δήλωση του φόρου μεταβίβασης δεν είναι διακριτή, αντιληπτή και ξεκάθαρη. Υπάρχει κίνδυνος να προκύψουν επιβαρύνσεις μη αναστρέψιμες, εφόσον δεν καθίσταται διακριτή αυτή η διαφοροποίηση. Εμείς πιστεύουμε ότι θα πρέπει να πάμε σε μια συνολική επαναθεώρηση της νομοθεσίας για τη φορολογία μεταβίβασης ακινήτων, ορισμένες διατάξεις της οποίας είναι σε ισχύ από το 1950. Χρειαζόμαστε ένα σύγχρονο, ξεκάθαρο και απλοποιημένο πλαίσιο για τη φορολογία μεταβίβασης ακινήτων. Δεύτερον, κρίνω απαραίτητη μια αναφορά στο άρθρο 114, παρά το γεγονός ότι συμφωνούμε με τη διάταξη και θα την υπερψηφίσουμε. Οι διατάξεις του άρθρου 114 επεκτείνουν και για το έτος 2017 τη μείωση φόρου για τα εισοδήματα, που αποκτούν οι περιστασιακά ή ευκαιριακά απασχολούμενοι. Δεν μπορούμε να κάνουμε κάθε χρόνο το ίδιο πράγμα και στο παρά πέντε της υποβολής φορολογικών δηλώσεων για να μην επιβαρυνθούν υπέρμετρα, αλλά και άδικα κάποιοι άνθρωποι. Για εμάς ως Νέα Δημοκρατία θα πρέπει να θεσμοθετηθεί πάγια ρύθμιση στον Κώδικα Φορολογίας Εισοδήματος για να τελειώνουμε με αυτές τις περιπτώσεις. Τρίτον, το άρθρο 117 προβλέπει προσαύξηση 30% στα τέλη ταξινόμησης για τρίκυκλα και τετράκυκλα οχήματα, που δεν πληρούν τις προβλεπόμενες προδιαγραφές αντιρρυπαντικής τεχνολογίας. Διαφορετικού περιεχομένου είναι το άρθρο 119, που προβλέπει την άσκηση ελέγχου από τη φορολογική διοίκηση για την ορθή απόδοση του τέλους για τις πλαστικές σακούλες. Αν και δύο άρθρα, το 117 και το 119, έχουν διαφορετικό περιεχόμενο, στην ουσία υπηρετούν την ίδια ξεπερασμένη φιλοσοφία και αντίληψη: Και τα δύο συνδέουν την ανάπτυξη και ενίσχυση της περιβαλλοντικής συνείδησης με εισπρακτικά και φορολογικά μέτρα. Τέταρτον, το άρθρο 136 προβλέπει την τοποθέτηση προϊσταμένου στις οργανικές μονάδες της Διεύθυνσης Ερευνών Οικονομικού Εγκλήματος του ν. 4512/2018 με απόφαση του Υπουργού Οικονομικών. Η κυρία Υπουργός για να δικαιολογήσει και να αντιστρέψει τους συνειρμούς, που δημιουργούν για τη δημιουργία ενός παράλληλου κομματικά ελεγχόμενου μηχανισμού εκτός της ΑΔΕ, μας είπε ότι οι τοποθετήσεις αυτές με απόφαση και μόνο του Υπουργού έχουν προσωρινό χαρακτήρα και μέχρι να ολοκληρωθεί η διαδικασία για τους γενικούς διευθυντές, τους διευθυντές και τους τμηματάρχες. Εμείς θεωρούμε, πέρα από τον αυστηρά μεταβατικό χαρακτήρα, που πρέπει να έχουν αυτές οι τοποθετήσεις, ότι θα πρέπει άμεσα και απαρέγκλιτα να εφαρμοστούν οι διατάξεις της παραγράφου 8 του άρθρου 384 του ν.4512/2018, με τον οποίο συστάθηκε αυτή η υπηρεσία και οι οποίες προβλέπουν ότι για την επιλογή, τοποθέτηση και λήξη της θητείας του προϊσταμένου της διεύθυνσης και των τμημάτων της εφαρμόζονται οι διατάξεις του ν.4369/2016. Οι προϊστάμενοι της διεύθυνσης και των τμημάτων αυτής προέρχονται από τους ελεγκτές και το διοικητικό προσωπικό, που υπηρετεί στη διεύθυνση. Και βέβαια θα πρέπει άμεσα να ολοκληρωθεί η διαδικασία επιλογής. Πέμπτον, το άρθρο 137 νομιμοποιεί αναδρομικά δαπάνες, που διενεργήθηκαν χωρίς να υπάρχει η απαραίτητη εξουσία υπογραφής. Θα πρέπει να αποσυρθεί, γιατί το μόνο το οποίο πετυχαίνει είναι να στείλει ένα μήνυμα επιβράβευσης και ατιμωρησίας των φαινομένων κακοδιαχείρισης. Έκτον, κλείνω με μια μικρή αναφορά στο άρθρο 118 το οποίο αναστέλλει για δύο χρόνια την υποχρέωση προσκόμισης δικαιολογητικών, βεβαίωσης εκτιμητή εγγυήσεων εμπράγματων ασφαλειών για τους υπαγόμενους στις διατάξεις περί ρυθμίσεων του ν.4152/2013 και ν.4172/2013. Από το συγκεκριμένο άρθρο απουσιάζουν οι ασφαλιστικές δικλείδες, προκειμένου αυτό να λειτουργήσει για εύλογες περιπτώσεις και να μην αποτελέσει μια χαριστική ρύθμιση για τους στρατηγικούς κακοπληρωτές οι οποίοι θα βρεθούν στο απυρόβλητο. Κυρίες και κύριοι συνάδελφοι, η Κυβέρνηση κατά την προσφιλή της τακτική κατέθεσε εκπρόθεσμες τροπολογίες για μία ακόμη φορά. Πάνω σε αυτές θα ήθελα να τοποθετηθώ. Ξεκινώ με την τροπολογία με γενικό αριθμό 1566 και ειδικό 246, με την οποία θα καλυφθούν από τον κρατικό προϋπολογισμό οι πάσης φύσεως δαπάνες, που προέκυψαν ή θα προκύψουν στο μέλλον κατά την εκκαθάριση της ανώνυμης εταιρείας με την επωνυμία «ΑΓΡΟΓΗ Α.Ε.». Πρόκειται για μια προβληματική διάταξη, γιατί πέραν του ότι συνιστά προνομιακή μεταχείριση απέναντι σε ανάλογες περιπτώσεις, δεν μας λέει κανείς πόσες είναι αυτές οι δαπάνες και αν υπάρχει όριο σε αυτές. Πρόκειται για δαπάνες που δημιουργήθηκαν πριν το 2010 ή μετά; Δηλαδή, πριν τεθεί σε εκκαθάριση τη εταιρεία «ΑΓΡΟΓΗ Α.Ε.» ή μετά; Προκύπτει, επίσης, ο κίνδυνος ενός δεδικασμένου, αφού με αυτόν τον τρόπο οι πιστωτές νομικών προσώπων ιδιωτικού ή δημοσίου δικαίου, που τέθηκαν υπό εκκαθάριση με τον ν.3895/2010 θα απαιτήσουν από το δημόσιο ανάλογη αντιμετώπιση. Είναι σαφές ότι με αυτά τα δεδομένα δεν μπορούμε να συναινέσουμε στην ψήφιση αυτής της τροπολογίας. Σε ό,τι αφορά την τροπολογία με γενικό αριθμό 1565 και ειδικό 245, με την οποία παραχωρείται χωρίς αντάλλαγμα από το δημόσιο στο Υπουργείο Υγείας για πενήντα έτη το 1/3 εξ αδιαιρέτου συγκεκριμένου ακινήτου για τη στέγαση δομής πρωτοβάθμιας υγείας της 1ης Υγειονομικής Περιφέρειας Αττικής, είμαστε θετικοί, αλλά εδώ προκύπτει ένα ερώτημα: Είναι δυνατόν να έγινε η παραχώρηση το 2017 με το άρθρο 70 παράγραφος 6 του ν.4484 των 2/3 του ακινήτου και έναν χρόνο μετά να διαπιστώνεται ότι πρέπει να παραχωρηθεί και το υπόλοιπο 1/3; Έρχομαι στην τροπολογία με γενικό αριθμό 1567 και ειδικό 247, που αποτελείται από τέσσερα άρθρα με αμιγώς φορολογικά ζητήματα. Με την παράγραφο 1 του άρθρου 1 προβλέπεται η απαλλαγή από την ειδική εισφορά αλληλεγγύης στα κεφαλαιακά κέρδη, που προκύπτουν από την ανταλλαγή ομολόγων του ελληνικού δημοσίου, τα swap. Υπενθυμίσω ότι οι ίδιοι απαλλάσσονται από τον φόρο εισοδήματος. Κατά πρώτο λόγο τίθεται ζήτημα φορολογικής δικαιοσύνης από τον χαρακτήρα αυτών των εξαιρέσεων και κατά δεύτερο λόγο ο ακριβής προσδιορισμός της απώλειας δημοσίων εσόδων, κάτι που δεν αναφέρεται πουθενά. Με την παράγραφο 2 του άρθρου 1 προβλέπεται ότι η δήλωση φορολογίας εισοδήματος νομικών προσώπων και νομικών οντοτήτων υποβάλλεται μέχρι την τελευταία εργάσιμη ημέρα του έκτου μήνα από το τέλος του φορολογικού έτους, προφανώς για να μην υπάρχει πρόβλημα με την καταβολή των δόσεων. Είμαστε θετικοί απέναντι σε αυτήν τη διάταξη. Με την παράγραφο 4 του άρθρου 1 παρατείνεται αναδρομικά μέχρι και τις 31-12-2018 η δυνατότητα καταβολής εφάπαξ πάγιων ποσών φόρου κατά τη μεταβίβαση από επαχθή αιτία της άδειας και του οχήματος αυτοκινήτου δημόσιας χρήσης. Θεωρώ ότι θα πρέπει η ρύθμιση αυτή να πάρει τον χαρακτήρα πάγιας ρύθμισης και να μην ερχόμαστε να δίνουμε συνεχώς παρατάσεις αναδρομικής ισχύος. Θετικά αντιμετωπίζουμε το άρθρο 2 της τροπολογίας με την οποία καταργείται η αναφορά στον φόρο πολυτελείας ως προς τις απαλλαγές από φόρους των αυτοκινήτων οχημάτων, που παραλαμβάνονται από διπλωματικές ή προξενικές αποστολές ή από διεθνείς οργανισμούς. Θεωρούμε επίσης, ότι το άρθρο 3 με το οποίο προβλέπεται η δυνατότητα άρσης της ακινησίας και καταβολής τελών κυκλοφορίας ανάλογα με τη διάρκεια χρήσης οχήματος, θα πρέπει να πάρει επίσης τον χαρακτηρισμό πάγιας ρύθμισης. Με το άρθρο 4 προβλέπεται η έκδοση του πιστοποιητικού ΕΝΦΙΑ ή ΦΑΠ κατά τις διατάξεις του κώδικα φορολογικής διαδικασίας, όχι μόνο στο σύνδικο της πτώχευσης, όπως ήδη προβλεπόταν, αλλά και περαιτέρω στον εκκαθαριστή του νομικού προσώπου, τον εκτελεστή διαθήκης ή τον εκκαθαριστή κληρονομιάς. Έχει λογική η ρύθμιση, αλλά με την κατάργηση υποχρέωσης ρύθμισης τυχόν οφειλών ΕΝΦΙΑ ή ΦΑΠ δεν διευκολύνεται η εκποίηση περιουσίας, όπως αναφέρεται στην αιτιολογική έκθεση. Κυρίες και κύριοι συνάδελφοι, η Νέα Δημοκρατία λειτουργεί με όρους ευθύνης, τοποθετείται με επιχειρήματα, εκφράζει μια άλλη αντίληψη για τη λειτουργία του πολιτικού συστήματος. Η λειτουργία αυτή αποτυπώνεται στην κοινοβουλευτική της συμπεριφορά και δραστηριότητα. Συγκρίσεις με την κοινοβουλευτική συμπεριφορά των δύο κομμάτων της συγκυβέρνησης όταν ήταν στην αντιπολίτευση δεν μπορούν να γίνουν, γιατί δεν μπορεί να συγκριθεί η στάση ευθύνης της Νέας Δημοκρατίας με τον λαϊκισμό και την ανευθυνότητα ορισμένων. Είναι δεδομένη η θετική ψήφος μας στις διατάξεις για την ενσωμάτωση στην εθνική νομοθεσία της οδηγίας 2015/2366/ΕΕ για τις υπηρεσίες πληρωμών. Από εκεί και πέρα, αναδείξαμε συγκεκριμένα ζητήματα που προκύπτουν από τις διατάξεις, που περιέχονται στο δεύτερο μέρος του νομοσχεδίου. Εύχομαι και ελπίζω η Κυβέρνηση να λειτουργήσει συνθετικά και με υπευθυνότητα απέναντι στα ζητήματα που αναδείξαμε. Σας ευχαριστώ.
Ευχαριστώ, κύριε συνάδελφε. Κυρίες και κύριοι συνάδελφοι, θα δώσω τον λόγο στον κ. Κόκκαλη και στην κ. Παπανάτσιου για να παρουσιάσουν τις τροπολογίες που καταθέτουν, ώστε να μπορέσετε μετά συνολικά να έχετε εικόνα και να κάνετε τις τοποθετήσεις σας. Κύριε Κόκκαλη, έχετε τον λόγο.
Ευχαριστώ, κύριε Πρόεδρε. Με την τροπολογία με γενικό αριθμό 1566 και ειδικό 246 επιδιώκεται η αντιμετώπιση δύο ζητημάτων. Το ένα αφορά την ανώνυμη εταιρεία υπό εκκαθάριση, την «ΑΓΡΟΓΗ Α.Ε.». Η συγκεκριμένη ανώνυμη εταιρεία ετέθη σε εκκαθάριση το 2010 με το ν.3895. Πέρασαν οκτώ χρόνια και δεν έχει περαιωθεί η διαδικασία της εκκαθάρισης, διότι εκκρεμούν εις βάρος της εταιρείας αγωγές, είτε διεκδικητικές είτε αναγνωριστικές. Με τη συγκεκριμένη παράγραφο ορίζεται ότι πάσης φύσεως έξοδα της εκκαθάρισης θα καλυφθούν από το τακτικό προϋπολογισμό του Υπουργείου Αγροτικής Ανάπτυξης. Με αυτήν τη ρύθμιση αναμένεται η αποφυγή της μείωσης της περιουσίας του δημοσίου λόγω μη εκπλειστηρίασης συγκεκριμένου ακινήτου. Με τη δεύτερη ρύθμιση στην ίδια τροπολογία, επιδιώκεται η αντιμετώπιση της χρήσης των αγροτικών ακινήτων σε όλη την Ελλάδα. Όπως πολύ καλά γνωρίζετε, με νόμο του 2012 και συγκεκριμένα με το άρθρο 36 παράγραφο 13 του ν.4061, δόθηκε η δυνατότητα στους κατ' επάγγελμα αγρότες και στους ανέργους να εκμεταλλεύονται αγροτικές εκτάσεις σε όλη την Ελλάδα, το Έλος, η Κάρλα. Με την προτεινόμενη ρύθμιση δίνεται ακόμα μια φορά παράταση έως τις 30 Οκτωβρίου του 2018, σε αυτούς που ήδη την καλλιεργούν, ώστε να μπορέσουν να κάνουν τις δηλώσεις ΟΣΔΕ στον ΟΠΕΚΕΠΕ. Θεωρώ ότι είναι η τελευταία παράταση, διότι ήδη υπάρχει επιτροπή που θα εξετάσει ποιοι δικαιούνται και ποιοι μπορούν να καλλιεργούν αυτές τις εκτάσεις. Γι' αυτούς του λόγους, ζητούμε την υπερψήφιση και των δύο ρυθμίσεων, που είναι στη συγκεκριμένη τροπολογία με γενικό αριθμό 1566 και ειδικό 246. Ευχαριστώ.
Ευχαριστώ, κύριε Υπουργέ. Κυρία Παπανάτσιου, έχετε τον λόγο.
Ευχαριστώ κύριε Πρόεδρε. Κατ' αρχάς κάνω αποδεκτή τη βουλευτική τροπολογία με γενικό αριθμό 1556 και ειδικό 242. Έχει να κάνει με την περιφερειακή αγορά Κουλούρας Ημαθίας, η οποία προτίθεται να παραχωρήσει στο δημόσιο κάποιο χώρο για τη λειτουργία τελωνείου. Επίσης, όσον αφορά την τροπολογία του Υπουργείου Οικονομικών με γενικό αριθμό 1565 και ειδικό 245, που αφορά το 1/3 που πρέπει να παραχωρηθεί στο Υπουργείο Υγείας για το παλιό Γενικό Νοσοκομείο Κωνσταντοπούλειο - Πατησίων, απαντώντας και στον κ. Βεσυρόπουλο γιατί το 1/3 τώρα και τα 2/3 πριν, θα πω ότι μετά την κατάργηση των δύο ταμείων που υπήρχαν, του Ταμείου Κληρικών και του Ταμείου Πρόνοιας Ορθοδόξου Εφημεριακού Κλήρου Ελλάδος, τα 2/3 ήταν στο δημόσιο και το 1/3 ήταν στο Ταμείο Πρόνοιας Δημοσίων Υπαλλήλων. Με την προηγούμενη παραχώρηση έγινε η παραχώρηση των 2/3 και το 1/3, αυτό που ήταν στο Ταμείο Πρόνοιας Δημοσίων Υπαλλήλων, παραχωρείται αυτήν τη στιγμή για να ολοκληρωθεί η παραχώρηση στο Υπουργείο Υγείας. Όσον αφορά στην τροπολογία με γενικό αριθμό 1567 και ειδικό 247, στο πρώτο κομμάτι έχουμε την απαλλαγή από την ειδική εισφορά αλληλεγγύης στα κεφαλαιακά κέρδη, που προκύπτουν από την ανταλλαγή ομολόγων του ελληνικού δημοσίου στο πλαίσιο του προγράμματος διαχείρισης των υποχρεώσεων του ελληνικού δημοσίου. Εδώ θα ήθελα να σημειώσω ότι απαλλάσσονται ήδη από τον φόρο εισοδήματος. Με τη δεύτερη διάταξη η εργάσιμη μέρα για την καταληκτική προθεσμία υποβολής των φορολογικών δηλώσεων των νομικών προσώπων δεν είναι η 30η Ιουνίου, αλλά η τελευταία ημέρα του Ιούνη. Μ' αυτόν τον τρόπο δεν επηρεάζεται ο χρόνος καταβολής των δόσεων των εν λόγω προσώπων και συνάμα διατηρείται ο προβλεπόμενος αριθμός των έξι δόσεων. Μ' αυτήν την τροπολογία αποφεύγουμε κάθε φορά να ερχόμαστε και να δίνουμε παρατάσεις ή να μειώνουμε τον χρόνο. Με την άλλη διάταξη παρατείνεται μέχρι την 31η Δεκεμβρίου 2018 η καταβολή των παγίων ποσών φόρου κατά τη μεταβίβαση από επαχθή αιτία, περιλαμβανομένης και της ανταλλαγής επιβατηγών αυτοκινήτων, τουριστικών λεωφορείων και λεωφορείων δημοσίας χρήσεως. Αυτό κρίνεται αναγκαίο. Έχει ζητηθεί από τους φορείς για λόγους απλούστευσης των φορολογικών διαδικασιών και προκειμένου να γίνει ομαλή η μετάβαση των εμπλεκομένων μερών από το υφιστάμενο καθεστώς στο πλαίσιο φορολόγησης του νέου Κώδικα Φορολογίας Εισοδήματος. Δεν υπάρχει ακόμη κανονιστικό για το νέο πλαίσιο, οπότε εκκρεμούν όλα αυτά και μ' αυτήν τη λογική πρέπει να προχωρήσουμε μέχρι 31 Δεκεμβρίου 2018 στην παράταση. Η επόμενη διάταξη είναι μια τυπική διάταξη. Αφορά στην κατάργηση του φόρου πολυτελείας. Ήδη διαγράφεται η αναφορά στον ειδικό φόρο πολυτελείας και αντικαθίσταται με τη φράση «από δασμό και τέλος ταξινόμησης». Ο φόρος αυτός έχει ήδη καταργηθεί με τις διατάξεις του ν.4389/2016. Πρέπει εδώ απλά να κωδικοποιηθεί και να επικαιροποιηθεί με την εν λόγω διάταξη. Στην τελευταία διάταξη έχουμε τα τέλη κυκλοφορίας με τον μήνα. Είναι μια διάταξη που κάθε χρόνο θέτει το Υπουργείο Οικονομικών. Επίσης, δίνουμε τη δυνατότητα και σε αυτούς που έχουν αναγκαστική ακινησία για λόγους ανωτέρας βίας, εφόσον αίρεται ο λόγος της ακινησίας, εντός του έτους 2018 να καταβάλουν τα τέλη κυκλοφορίας αναλογικά και για τους υπόλοιπους μήνες μέχρι το τέλος του έτους και όχι στο σύνολο των ετήσιων τελών κυκλοφορίας. Με την τροποποίηση του άρθρου 54Α του ν.4174/2013 για το πιστοποιητικό ΕΝΦΙΑ των εκκαθαριστών, στον σύνδικο της πτώχευσης για ακίνητο πτωχού σε εκτελεστές διαθήκης, σε εκκαθαριστές κληρονομιάς και εκκαθαριστές υπό εκκαθάριση νομικών προσώπων, δίνεται η δυνατότητα λήψης πιστοποιητικού ΕΝΦΙΑ με εξόφληση επιμεριστικά αναλογούντος του φόρου πριν την εκποίηση, χωρίς να απαιτείται η ρύθμιση των υπολοίπων τυχόν οφειλών ΕΝΦΙΑ η Φόρου Ακίνητης Περιουσίας. Εξακολουθεί βέβαια να υφίσταται η δυνατότητα εξόφλησης των οφειλόμενων για τον ακίνητο φόρο με παρακράτηση από το τίμημα της μεταβίβασης και απόδοσης αυτού εντός τριών ημερών από τη σύνταξη του συμβολαίου από τον συμβολαιογράφο. Θα αναφέρω κάτι που θα έρθει με νομοτεχνική βελτίωση. Θα το αναφέρω από τώρα για να μην τοποθετηθούν οι υπόλοιποι εισηγητές. Θα αποσύρουμε το άρθρο 133 του νομοσχεδίου, επειδή στην πορεία θα έχουμε νομοσχέδιο που θα έρθει να ρυθμίσει όλα τα συγκεκριμένα θέματα και κρίναμε σκόπιμο να μην έρθει αυτήν τη στιγμή.
Ευχαριστώ, κυρία Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και δύο συνοδοί εκπαιδευτικοί από το 21ο Γυμνάσιο Αθηνών. Καλωσήρθατε στην ελληνική Βουλή, παιδιά. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος εισηγητής της Δημοκρατικής Συμπαράταξης κ. Γιάννης Κουτσούκος για δεκαπέντε λεπτά.
Καλημέρα σας και καλό μήνα. Κυρίες και κύριοι συνάδελφοι, ήθελα να ενημερώσω την Ολομέλεια, πριν μπω στα ζητήματα του νομοσχεδίου, ότι κατά τη συζήτηση του συγκεκριμένου νομοσχεδίου στην Επιτροπή Οικονομικών έθεσα δύο φορές το θέμα που συνδέεται με το αίτημα των Βουλευτών της Δημοκρατικής Συμπαράταξης, Κουτσούκου, Λοβέρδου, Μανιάτη, Σκανδαλίδη και Αμυρά Γιώργου από το Ποτάμι, προς τον Πρόεδρο της Επιτροπής Οικονομικών για να συζητηθεί στην Επιτροπή Οικονομικών το σχέδιο της Κυβέρνησης για την ολιστική ανάπτυξη, το οποίο έχουμε πληροφορηθεί ότι έχει κατατεθεί στα όργανα της Ευρωπαϊκής Επιτροπής υπό τον αγγλικό τίτλο «Growth strategy for the future of Greece». Κυρίες και κύριοι συνάδελφοι, είμαστε σε μία περίοδο που στην ημερήσια διάταξη κυριαρχούν τα ζητήματα της λεγόμενης καθαρής εξόδου, όπως λέει η Κυβέρνηση. Φυσικά δεν πρόκειται ούτε για καθαρή ούτε για έξοδο, καθώς η χώρα είναι δεσμευμένη με τις αποφάσεις της Κυβέρνησης των κ.κ. Τσίπρα και Καμμένου με πρωτογενή πλεονάσματα για τα επόμενα χρόνια της τάξης του 3,5%, δηλαδή 6-7 δισεκατομμύρια ευρώ σε ετήσια βάση, που θα βγαίνουν από τις τσέπες των φορολογουμένων. Είναι δεσμευμένη με επαχθή μέτρα, όπως η περικοπή των συντάξεων από 1-1-2019 και η μείωση του αφορολόγητου από το 2020 με πρωτογενή μέχρι το 2060 κ.ο.κ.. Και η Κυβέρνηση ισχυρίζεται ότι με αυτό το ολιστικό σχέδιο για την ανάπτυξη, διαπραγματεύεται τις διαρρυθμίσεις για τη βιωσιμότητα του χρέους. Είπαμε, λοιπόν, από τις 17-4-2018 επίσημα, με έγγραφό μας, να συζητηθεί αυτό το σχέδιο εδώ, στη Βουλή των Ελλήνων, και να δούμε τι περιέχει, τι κρύβει ενδεχόμενα και να καταθέσουμε τις απόψεις μας για τη μελλοντική πορεία της χώρας ως υπεύθυνα κόμματα. Φωνή βοώντος εν τη ερήμω. Ο κύριος Πρόεδρος της επιτροπής, ο κ. Μπαλαούρας, μας απάντησε ότι θα συζητηθεί μόλις έρθει ο κ. Τσακαλώτος από τις Ηνωμένες Πολιτείες. Ήρθε ο κ. Τσακαλώτος, πάνε κι έρχονται οι Υπουργοί στα Eurogroup, όπου κι αν συνεδριάζουν, η Βουλή δεν ενημερώνεται. Θέλω με λύπη μου να παρατηρήσω ότι δεν είδα να τοποθετείται ούτε η Κοινοβουλευτική Ομάδα του ΣΥΡΙΖΑ - φαντάζομαι ότι έχει ενδιαφέρον να ξέρουν οι συνάδελφοι της Πλειοψηφίας τι κάνει η Κυβέρνησή τους, εκτός κι αν έγινε καμμιά άτυπη ενημέρωση απ' αυτά τα non paper που εκδίδει το Μαξίμου και πείστηκαν ότι όλα πάνε καλά - δεν είδα όμως ούτε την Κοινοβουλευτική Ομάδα της Νέας Δημοκρατίας να τοποθετείται και λυπάμαι γι' αυτό. Δηλαδή τα δύο κόμματα εξουσίας, αυτοί που κυβερνούν σήμερα και αυτοί που διεκδικούν να κυβερνήσουν, για τα μείζονα ζητήματα ανταλλάσσουν κατηγορίες μέσω των μαζικών μέσων ενημέρωσης για το ποιος αλυσοδένει τη χώρα και ποιος θα πάρει πιο επαχθή μέτρα, εντούτοις, ένα αίτημα πάρα πολύ σοβαρό για να συζητήσουμε, εδώ, στη Βουλή των Ελλήνων, με την πρόταση που έχουμε καταθέσει, δεν το υποστηρίζουν. Διότι αν το υποστήριζαν με τις υπογραφές τους, η συζήτηση θα ήταν υποχρεωτική - σας ενημερώνω - κυρίες και κύριοι συνάδελφοι, καθώς οι υπογραφές οι δικές μας δεν είναι όσες επιβάλλει ο Κανονισμός για να γίνει υποχρεωτική συζήτηση. Θα περιμένουμε και σήμερα, λοιπόν, μια απάντηση από τη μεριά της Κυβέρνησης, από την κ. Παπανάτσιου, η οποία είναι στέλεχος του Υπουργείου Οικονομικών. Μπορεί ο κ. Τσακαλώτος να περιδιαβαίνει από την Ευρώπη στην Αμερική και ούτω καθ' εξής και ο κ. Χουλιαράκης επίσης, αλλά η Κυβέρνηση έχει «σοβαρά στελέχη» που θα μπορούσαν να έρθουν στην Ολομέλεια να παρουσιάσουν αυτό το σχέδιο. Έρχομαι, τώρα, στα ζητήματα του νομοσχεδίου που επιγράφεται «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις». Θα έλεγα ότι ο τίτλος του νομοσχεδίου θα έπρεπε να είναι «Ενσωμάτωση της οδηγίας αυτής και ολίγη από ρουσφέτια». Τη φράση «ολίγη από ρουσφέτια» θα την εξηγήσω μετά, όταν έρθω στα άρθρα του νομοσχεδίου που αφορούν τις διατάξεις του Υπουργείου Οικονομικών, δηλαδή στο δεύτερο μέρος του νομοσχεδίου. Κυρίες και κύριοι συνάδελφοι, η χώρα μας έχει ενσωματώσει από το 2010 με τον ν.3862 την οδηγία της Ευρωπαϊκής Ένωσης για τις υπηρεσίες πληρωμών, τα μέσα, τους όρους, τις προϋποθέσεις και ούτω καθ' εξής. Η οδηγία, λοιπόν, που σήμερα ενσωματώνουμε στο εθνικό δίκαιο, αντικαθιστά την προηγούμενη οδηγία και καταργεί τις διατάξεις του ν.3862 που την ενσωμάτωσαν, καθώς κρίθηκε από την Ευρωπαϊκή Ένωση και τις υπηρεσίες της ότι οι εξελίξεις που συνδέονται με τις τεχνολογίες, με τις νέες υπηρεσίες πληρωμών, επέβαλλαν μια επικαιροποίηση αυτού του πλαισίου. Έτσι, λοιπόν, στα άρθρα από 1 έως 109, που ενσωματώνουν αυτήν την οδηγία, θεσπίζονται οι κανόνες σχετικά με τη διαφάνεια και τις απαιτήσεις ενημέρωσης σχετικά με τις υπηρεσίες πληρωμών και καθορίζονται τα δικαιώματα και οι υποχρεώσεις των χρηστών υπηρεσιών πληρωμών και των παρόχων υπηρεσιών πληρωμών όσον αφορά στην παροχή υπηρεσιών πληρωμών ως τακτική απασχόληση ή επιχειρηματική δραστηριότητα. Ως υπηρεσίες πληρωμών θεωρούνται, πρωτίστως, οι υπηρεσίες που επιτρέπουν τις τοποθετήσεις και αναλήψεις μετρητών σε λογαριασμό πληρωμών, καθώς και όλες οι δραστηριότητες που απαιτούνται για την τήρηση λογαριασμού πληρωμών ή εκτέλεση πράξεων πληρωμής, περιλαμβανομένης της μεταφοράς κεφαλαίων σε λογαριασμό πληρωμών που τηρείται στον πάροχο υπηρεσιών πληρωμών του χρήστη ή σε άλλο πάροχο υπηρεσιών πληρωμών, η εκτέλεση πράξεων πληρωμής, στο πλαίσιο των οποίων τα χρηματικά ποσά καλύπτονται από πιστωτικό όριο για τη χρήση υπηρεσιών πληρωμών και άλλες λιγότερο διαδεδομένες συναλλαγές. Στις διατάξεις του νομοσχεδίου εμπίπτουν κατά περίπτωση πράξεων πληρωμών που αφορούν πρώτον, σε νόμισμα κράτους - μέλους για παρόχους εντός του ευρωπαϊκού οικονομικού χώρου, δεύτερον, σε νόμισμα που δεν είναι νόμισμα κράτους, αλλά πάροχοι πληρωμών πληρωτή και δικαιούχου βρίσκονται εντός του ευρωπαϊκού οικονομικού χώρου σε ό,τι αφορά στα μέρη της πράξης πληρωμής και τρίτον, όλα τα νομίσματα μόνον όταν ο ένας από τους παρόχους υπηρεσιών πληρωμών βρίσκεται εντός ευρωπαϊκού οικονομικού χώρου. Για να καταλαβαίνει και ο κόσμος, διότι αυτές οι ορολογίες που χρησιμοποιεί η Ευρωπαϊκή Ένωση και με τις οποίες εμείς κάνουμε μια αυτόματη μετάφραση για να τις ενσωματώσουμε στο εθνικό δίκαιο, από τον απλό κόσμο δεν γίνονται κατανοητές, θα έλεγα ότι κάποια στιγμή πρέπει να εκδοθεί ένα λεξικό εκλαΐκευσης αυτής της περιβόητης ορολογίας, των υποκειμένων, των οντοτήτων και ούτω καθ' εξής. Μιλάμε, κυρίες και κύριοι συνάδελφοι, για διατάξεις που αφορούν στα πιστωτικά ιδρύματα στη χώρα μας, το Ταμείο Παρακαταθηκών και Δανείων, τα ιδρύματα ηλεκτρονικού χρήματος που έχουν έδρα την Ελλάδα - είναι περίπου εννιά - και δεκάδες άλλα ιδρύματα πληρωμής μικρότερα που γνωστοποιούν τις προθέσεις παροχής υπηρεσιών στην Ελλάδα και παρέχουν υπηρεσίες πληρωμών σε άλλα κράτη - μέλη, τα ΕΛΤΑ για τη διαδικασία των συναλλαγών όταν λειτουργούν ως γραφεία ταχυδρομικών επιταγών και ορισμένες υπηρεσίες του δημοσίου και της Τράπεζας της Ελλάδος όταν δεν λειτουργούν ως εθνικές αρχές. Γενικά με τις διατάξεις αυτού του νομοσχεδίου για τις πληρωμές περιλαμβάνονται οι όροι και οι προϋποθέσεις αδειοδότησης των παρόχων υπηρεσιών πληρωμών, οι μηχανισμοί εσωτερικού ελέγχου και τα θεσμικά εργαλεία που έχει η Τράπεζα της Ελλάδος, η οποία παραμένει αρμόδια εποπτική αρχή για την αδειοδότηση και την εποπτεία ιδρυμάτων πληρωμών και η Γενική Γραμματεία Εμπορίου, η οποία παραμένει ως αρχή προστασίας του καταναλωτή και συνεχίζει να ελέγχει την τήρηση των διατάξεων περί διαφάνειας των όρων και απαιτήσεων ενημέρωσης. Επιπλέον, θεσπίζονται διατάξεις για την επιβολή κυρώσεων και τη λήψη μέτρων για τη διαφάνεια των όρων και τις απαιτήσεις ενημέρωσης που διέπουν τις υπηρεσίες πληρωμών, τα δικαιώματα και τις υποχρεώσεις σχετικά με την παροχή των υπηρεσιών. Κυρίες και κύριοι συνάδελφοι, αυτό το νομοθέτημα των εκατόν δέκα άρθρων που ενσωματώνει την οδηγία, όπως είπαμε, είναι διαρρυθμισμένο σε έξι τίτλους και θα έλεγα ότι κάθε άρθρο του είναι η αντιστοίχιση του αντίστοιχου άρθρου της ευρωπαϊκής οδηγίας. Στον τίτλο Ι, που αφορά τα κεφάλαια 1 έως 4, έχει τις ρυθμίσεις που αφορούν στον σκοπό, το αντικείμενο και το πεδίο εφαρμογής και τους ορισμούς. Στον τίτλο ΙΙ, που αφορά τα άρθρα 5 έως 37, εξειδικεύει ποιοι εννοούνται ως πάροχοι υπηρεσιών πληρωμών. Στον τίτλο ΙΙΙ, που έχει ως περιεχόμενο τη διαφάνεια των όρων και τις απαιτήσεις ενημέρωσης που διέπουν τις υπηρεσίες των πληρωμών από τα άρθρα 38 έως 60 διαλαμβάνονται όλα τα σχετικά. Στον τίτλο IV, που έχει ως τίτλο «Δικαιώματα και υποχρεώσεις σχετικά με την παροχή και τη χρήση υπηρεσιών πληρωμών», από τα άρθρα 61 έως 101 έχει όλες τις προϋποθέσεις που συνδέονται με τη διαδικασία των δικαιωμάτων και των υποχρεώσεων. Στον τίτλο V, που αφορά το άρθρο 102, έχει την υποχρέωση ενημέρωσης των καταναλωτών για τα δικαιώματά τους. Στον τίτλο VI, από τα άρθρα 103 έως 110, αναφέρεται στις τελικές και μεταβατικές διατάξεις. Κυρίες και κύριοι συνάδελφοι, για να τελειώσω με τα ζητήματα της οδηγίας και τα άρθρα που την ενσωματώνουν, θα έλεγα ότι η Βουλή των Ελλήνων και η επιτροπή δεν έκανε μια συζήτηση εις βάθος. Και αυτό μπορώ να το πω λαμβάνοντας υπ' όψιν μου την τοποθέτηση των εκπροσώπων της Τράπεζας της Ελλάδος, που κλήθηκαν μετά από προτροπή μου, με μια ολιγόλεπτη παρέμβαση και από το γεγονός ότι μόλις χθες, δηλαδή την ημέρα του εορτασμού της εργατικής πρωτομαγιάς, λάβαμε και το υπόμνημα της Ένωσης Ελληνικών Τραπεζών, η οποία τοποθετείται σε δύο πάρα πολύ σοβαρά άρθρα του νομοσχεδίου και λέει ότι αυτά είναι ανεφάρμοστα. Και το ερώτημα είναι το εξής: Η Κυβέρνηση με τους θεσμικούς εκπροσώπους της αγοράς, τις τράπεζες κ.ο.κ. δεν κάνει κανέναν διάλογο; Και αν δεν πρόλαβε να κάνει κανέναν διάλογο, διότι έπρεπε σώνει και καλά μέσα σε αυτές τις προθεσμίες να ενσωματώσουμε την οδηγία. Δεν θα μπορούσαν να κληθούν στην επιτροπή να μας φωτίσουν για να διορθώσουμε ενδεχόμενα τα άρθρα που η Ένωση Ελληνικών Τραπεζών λέει ότι είναι ανεφάρμοστα και αφορά στα δικαιώματα και τις υποχρεώσεις των μικρών επιχειρήσεων που, σύμφωνα με την Ένωση Ελληνικών Τραπεζών, όπως είναι διατυπωμένες οι διατάξεις, θα δημιουργήσουν άνισους όρους ανταγωνισμού γι' αυτές τις επιχειρήσεις; Θα έλεγα ότι πρέπει η Κυβέρνηση να μας δώσει μια απάντηση πάνω σ' αυτό. Θα κλείσω λέγοντας ότι για να δούμε τα ζητήματα που έχουν να κάνουν με την προστασία των καταναλωτών από τις υπερχρεώσεις όσων έχουν την ευθύνη να δέχονται εντολές πληρωμής και να τις διεκπεραιώνουν, τις καταγγελίες που υπάρχουν, το πώς λειτουργεί όλο το σύστημα, θα πρέπει να επιμείνουμε όλοι να λειτουργήσει αποτελεσματικά ο τραπεζικός διαμεσολαβητής και να λειτουργήσει, κυρίες και κύριοι συνάδελφοι, το παρατηρητήριο των χρεώσεων των τραπεζών, γιατί έχουμε πάρα πολλές καταγγελίες για χρεώσεις που είναι υπερβολικές από την ώρα που ο καταναλωτής οδηγείται αναγκαστικά στην πληρωμή των υποχρεώσεών του μέσω του πλαστικού χρήματος. Έρχομαι τώρα στις υπόλοιπες διατάξεις του δεύτερου μέρους, που είπα ότι είναι ολίγον από ρουσφέτι. Γιατί; Διότι η Κυβέρνηση έχει μια κακή συνήθεια - την οποία δεν πρόκειται να αφήσει μέχρι να μας αφήσει χρόνους - που σε κάθε τέτοια διαδικασία θεσμικού χαρακτήρα, σε μια σοβαρή συζήτηση ενσωμάτωσης δηλαδή ενός νομοθετήματος, θα βολέψει και κάποιους κολλητούς της. Εγώ, όσο με παίρνει ο χρόνος, θα κάνω μια αναφορά στα άρθρα και θα πω και στη δευτερολογία μου μερικά άλλα. Όμως, ήθελα να σημειώσω δύο άρθρα από τα πολλά που έχει εισαγάγει το Υπουργείο Οικονομικών. Είναι το άρθρο 123 για την ΑΑΔΕ που, όπως είπα και στην επιτροπή, δεν χρειάζεται ούτε το διοικητικό συμβούλιο της Ανεξάρτητης Αρχής Δημοσίων Εσόδων ούτε ο διοικητής να του προσλάβουμε τρεις μετακλητούς. Έχει δέκα χιλιάδες υπαλλήλους το Υπουργείο Οικονομικών με πτυχία, με μεταπτυχιακά, ξένες γλώσσες και ούτω καθ' εξής. Και σου λέει η Κυβέρνηση, θέλουν έναν άνθρωπο εμπιστοσύνης. Ποιος; Αυτοί που πιέζουν την Κυβέρνηση και σε κάθε νομοσχέδιο φέρνει δήθεν διατάξεις αποκομματικοποίησης της διοίκησης και τα βάζουν και στα μνημόνια, σου λέει θέλει ανθρώπους εμπιστοσύνης. Άρα, έχουν τη λογική του κομματικού ελέγχου. Πώς να το εξηγήσουμε αλλιώς; Εξ όνυχος τον λέοντα μερικές φορές, αλλά πρέπει να δώσουμε μια εξήγηση. Και η άλλη διάταξη είναι του άρθρου 136 που αφορά στις τοποθετήσεις με απόφαση του διοικητή - φαντάζομαι σε συνεργασία με τον Υπουργό - προϊσταμένων στην καινούργια υπηρεσία, τη Διεύθυνση Ελέγχου Υποθέσεων Οικονομικού Εγκλήματος, όπου η Κυβέρνηση μόλις πρόσφατα κατά τη διαδικασία συγκρότησης αυτού του σώματος, συγκεκριμένα με το άρθρο 136, μας είπε ότι αυτοί οι προϊστάμενοι θα τοποθετηθούν αξιοκρατικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και εμείς βέβαια καταγγείλαμε όλη αυτήν τη μεθόδευση τού να παίρνεις υποθέσεις από το ΣΔΟΕ που καταργείς να τις πηγαίνεις στην ΑΔΑΕ να τις πηγαίνεις πίσω, να παίρνεις τις υποθέσεις που είχαν δικαστική εντολή να τους ξαναγυρίζεις στους δικαστικούς. Και είπαμε ότι εδώ υποκρύπτονται σκοπιμότητες και ότι φτιάχνετε ένα σώμα κολλητών στο οποίο θα βάλετε όποιους θέλετε. Και μας είπαν όχι, θα είναι αξιοκρατικό, θα έχουμε προϊσταμένους με αξιοκρατικές διαδικασίες κ.λπ.. Και έρχεται σήμερα η Κυβέρνηση και κάνει τέτοιες μεθοδεύσεις. Υπάρχουν πάρα πολλά ζητήματα που θα μπορούσε κάποιος να πει στα άρθρα. Προσπάθησα στην επιτροπή να τα αναδείξω. Απαντήσεις δεν έχουμε πάρει. Κατά συνέπεια, εμείς θα ψηφίζουμε όσα θεωρούμε ότι κινούνται σε μια λογική διευθέτησης κάποιων ζητημάτων, για τα οποία πρέπει να επιλαμβάνεται μία κυβέρνηση. Τα υπόλοιπα που αφορούν τέτοιες ρουσφετολογικού χαρακτήρα ρυθμίσεις δεν θα τα ψηφίσουμε. Και θα πω και μια κουβέντα για τις τροπολογίες. Δεν προλάβαμε, κυρίες και κύριοι συνάδελφοι, να τις μελετήσουμε εις βάθος διότι εμείς τηρούμε το έθιμο της αργίας στην εργατική Πρωτομαγιά. Κατά τη διάρκεια της συζήτησης και με βάση όσα μας είπαν οι κύριοι Υπουργοί, θα τις δούμε και θα τοποθετηθούμε αναλόγως κατά τη δευτερολογία μας. Πάντως, επειδή μας ακούν και οι αγρότες, θέλω να πω στον κ. Κόκκαλη - αποχώρησε - ότι αυτή τη ρύθμιση για την παράταση της παραχώρησης των αγροτεμαχίων, την έχω φέρει εδώ στη Βουλή τρεις φορές τουλάχιστον, διότι η Κυβέρνηση είναι ανίκανη να εφαρμόσει μια πολιτική γης και να δώσει στους αγρότες τα αγροτεμάχια. Έχουμε δηλαδή στην Ηλεία τις αποξηραμένες λίμνες της Αγουλινίτσας και της Μουριάς και έρχεται τώρα στο παρά πέντε, που λήγουν οι δηλώσεις ΟΣΔΕ, να τους δώσει παράταση. Σωστά κάνει και δίνει παράταση η Κυβέρνηση - είναι κάτι που ζητούσαμε - , αλλά είναι ανίκανη να λειτουργήσει θεσμικά και να υλοποιήσει έναν νόμο που έχει κριτήρια και προϋποθέσεις, κάτι που αποδεικνύει εδώ και τρία χρόνια που κυβερνά. Σας ευχαριστώ, κύριε Πρόεδρε και για τη μικρή ανοχή.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθητές και μαθήτριες και ένας εκπαιδευτικός συνοδός τους από το 8ο Δημοτικό Σχολείο Πετρούπολης. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Τον λόγο έχει για δεκαπέντε λεπτά ο συνάδελφος κ. Ευάγγελος Καρακώστας, ειδικός αγορητής της Χρυσής Αυγής.
Ευχαριστώ, κύριε Πρόεδρε. Το σημερινό νομοσχέδιο αποτελείται από δύο μέρη. Το μέρος πρώτο αφορά την ενσωμάτωση στο εθνικό δίκαιο της οδηγίας 2015/2366/ΕΕ η οποία ρυθμίζει εκ νέου το καθεστώς το οποίο διέπει τις υπηρεσίες των πληρωμών στην ευρωπαϊκή αγορά. Αν και ο σκοπός του πρώτου μέρους, κατά δήλωση των εκπροσώπων του τραπεζικού συστήματος στην Ελλάδα, συνίσταται στη ρύθμιση της αγοράς και τον εκσυγχρονισμό των διατραπεζικών ηλεκτρονικών συστημάτων, εντούτοις η νομοθετικές προτεραιότητες μιας σοβαρής εθνικής κυβέρνησης πρέπει να έχουν εντελώς διαφορετικό χαρακτήρα, με μοναδικό γνώμονα την τόνωση της πραγματικής οικονομίας στην πατρίδα μας και όχι την εξυπηρέτηση της κερδοφορίας των χρηματοπιστωτικών ιδρυμάτων. Η εν λόγω οδηγία καταργεί την τελευταία οδηγία 2007/64 του Ευρωπαϊκού Κοινοβουλίου και ως εκ τούτου, καταργείται και αντικαθίσταται το νομικό πλαίσιο το οποίο είχε οριστεί εκ του ν.3862/2010. Τα βασικά χαρακτηριστικά του νομοσχεδίου είναι: Πρώτον, η εισαγωγή αυστηρότερων όρων εποπτείας και αδειοδότησης των ιδρυμάτων για την παροχή υπηρεσιών πληρωμών, δεύτερον, ενίσχυση των μέτρων ασφαλείας με συλλογή προσωπικών δεδομένων και, τρίτον, ρυθμίσεις σχετικά με τις νομικές σχέσεις μεταξύ καταναλωτή και ιδρυμάτων. Είναι σαφές σε όλους ότι η τεχνολογική εξέλιξη και η μετάβαση της κοινωνίας στην εποχή της αυτοματοποίησης και της ψηφιοποίησης όλων των πτυχών της καθημερινότητας αποτελεί, αναμφίβολα, ένα σημαντικό κομμάτι από την πίτα του συστήματος διακυβέρνησης. Το ουσιαστικό αποτέλεσμα, όμως, όπως αυτό διαμορφώνεται από την ερμηνεία των υπαρχουσών συνθηκών, σε συνδυασμό πάντοτε με την αναμφίβολη και σκοπούμενη περιστολή των ουσιαστικών ελευθεριών των εθνικών κρατών, συνίσταται στην προφανή απαξίωση του εθνικού παράγοντα. Στο μέρος πρώτο το νομοσχέδιο περιέχει, στα πρώτα εκατόν δέκα άρθρα, τις διατάξεις της υπό ενσωμάτωσης οδηγίας. Το πρώτο γενικό συμπέρασμα είναι ότι η Ευρωπαϊκή Κεντρική Τράπεζα ισχυροποιεί την κυριαρχία της στο ευρωπαϊκό τραπεζικό σύστημα, διατηρώντας τις θεσμικές τις εξουσίες κι επιβάλλοντας την αυστηροποίηση του θεσμικού πλαισίου, σε ό,τι αφορά τις υπηρεσίες πληρωμών. Στο παρόν νομοσχέδιο διαπιστώνουμε, βεβαίως, ότι μία από τις βασικές υποχρεώσεις της Τράπεζας της Ελλάδος αφορά τη συλλογή και καταχώρηση πληροφοριών πάσης φύσεως, από τα προσωπικά δεδομένα χρηστών των υπηρεσιών και καταναλωτών ως την αποστολή αναφορών για την εποπτεία των υπηρεσιών πληρωμών. Άρα η Τράπεζα της Ελλάδος λειτουργεί ως το εγχώριο υποτελές θεσμικό όργανο το οποίο θα εξυπηρετεί τις προβλεπόμενες γραφειοκρατικές απαιτήσεις της Ευρωπαϊκής Κεντρικής Τράπεζας. Το σχέδιο νόμου, στα τέσσερα πρώτα άρθρα, περιέχει τις βασικές αρχές, τον σκοπό, το πεδίο εφαρμογής και τις εξαιρέσεις. Εν συνεχεία, εισέρχεται στην ουσία με διατυπώσεις των προϋποθέσεων για την ίδρυση και λειτουργία των ιδρυμάτων πληρωμών. Η χρηστικότητα του νόμου αυτού συνίσταται, υποτίθεται, στον καθορισμό και την ρύθμιση των τρόπων ηλεκτρονικής πληρωμής μέσα στο διαδίκτυο. Όλοι γνωρίζουμε ότι πλέον μεγάλο μέρος των συναλλαγών διενεργείται μέσα από το διαδίκτυο και είναι φανερό ότι σε λίγα χρόνια από τώρα το πλαστικό χρήμα θα αποτελεί τον μοναδικό τρόπο συναλλαγής των φυσικών και νομικών προσώπων. Πλην, όμως, αυτός ο εκσυγχρονισμός, όπως θέλουν να μας τον πλασάρουν οι ευρωπαίοι νομοθέτες, δεν σημαίνει ότι η κοινωνία και ο μέσος πολίτης θα επωφεληθούν, βελτιώνοντας το βιοτικό τους επίπεδο. Εκείνος ο οποίος ουσιαστικά ωφελείται και κερδίζει απ' όλη αυτή τη διαδικασία, είναι τα χρηματοπιστωτικά ιδρύματα, καθώς και τα ιδρύματα πληρωμών τα οποία θα συσταθούν για την εξυπηρέτηση του προτεινόμενου κανονιστικού πλαισίου και τα οποία θα πλουτίζουν από τις προμήθειες με τις οποίες θα χρεώνουν του καταναλωτές - χρήστες. Μία επιγραμματική προσέγγιση της αιτιολογίας της οδηγίας αυτής είναι ότι οι πολίτες θα μπορούν να προβαίνουν στις οικονομικές ηλεκτρονικές συναλλαγές τους μέσα από τις διαδικασίες οι οποίες προτείνονται από τα λεγόμενα ιδρύματα πληρωμών. Οι συναλλαγές αυτές θα γίνονται είτε μεταξύ προσώπων τα οποία διαμένουν εντός των ορίων του λεγόμενου ευρωπαϊκού οικονομικού χώρου είτε και εκτός, με τις σχετικές διαφοροποιήσεις στους όρους συναλλαγών και στους τρόπους διενέργειας των συναλλακτικών πράξεων. Μπορεί να περιέχονται μέσα στο νομοσχέδιο διατάξεις οι οποίες προβάλλονται ως φιλικές προς τους πολίτες, αλλά το όλο θέμα του νομοσχεδίου βρίθει από τεχνοκρατικές φόρμουλες που ελάχιστη σημασία έχουν για τη βελτίωση του ήδη χαμηλού βιοτικού επιπέδου των Ελλήνων πολιτών. Το σημερινό, λοιπόν, νομοσχέδιο είναι ένα καθαρά τεχνοκρατικό νομοσχέδιο με σαφείς τάσεις συγκεντρωτισμού και μοίρασμα των αρμοδιοτήτων στα εμπλεκόμενα θεσμικά και χρηματοπιστωτικά όργανα. Ο δήθεν εκσυγχρονισμός προκύπτει από τη διευκόλυνση σε ορισμένες συναλλαγές, όπως λόγου χάριν σε συναλλαγές με τρίτες χώρες, όταν ένας εκ των εμπλεκόμενων βρίσκεται εντός ευρωπαϊκού οικονομικού χώρου, καθώς και από τη διεύρυνση του φάσματος υπηρεσιών πληρωμών. Φυσικά, δεν θα μπορούσαν να λείπουν διατάξεις σχετικές με το φακέλωμα των χρηστών των υπηρεσιών και την καταχώρηση των προσωπικών τους δεδομένων στις βάσεις δεδομένων του ηλεκτρονικού κεντρικού μητρώου της ευρωπαϊκής αρχής τραπεζών. Η Τράπεζα της Ελλάδος αναλαμβάνει ακριβώς αυτόν τον ρόλο και επιφορτίζεται με την υποχρέωση να συλλέγει τα στοιχεία και τις προβλεπόμενες πληροφορίες που εν συνεχεία θα διαβιβάζονται στην κεντρική τραπεζική διοίκηση. Ουσιαστικά αυτό το νομοσχέδιο περιλαμβάνει τις διατάξεις εκείνες στις οποίες θα υπακούουν τόσο οι πληρωτές και οι δικαιούχοι που αποτελούν τους χρήστες υπηρεσιών πληρωμών, όσο και οι πάροχοι των υπηρεσιών πληρωμών. Σημαντικό για εμάς ζήτημα είναι η διασφάλιση των δικαιωμάτων των φυσικών και νομικών προσώπων τα οποία χρησιμοποιούν τις υπηρεσίες πληρωμής. Η βασική, δηλαδή, προτεραιότητα του κράτους έγκειται στην προστασία και την εξασφάλιση του ασθενέστερου καταναλωτή - χρήστη των υπηρεσιών, κάτι το οποίο φυσικά και δεν συμβαίνει. Επίσης, άξιο αναφοράς είναι το θέμα της κερδοφορίας των υπηρεσιών πληρωμών και το μέγεθος επιβάρυνσης των χρηστών. Επί της ουσίας αποδεικνύεται πως οι χρήστες των υπηρεσιών θα συναλλάσσονται με χρηματοπιστωτικούς μεσάζοντες, οι οποίοι μεσάζοντες δεν αποτελούν παρά θυγατρικές των μεγάλων χρηματοπιστωτικών ιδρυμάτων. Το μέρος δεύτερο, τα άρθρα 111 έως 140 του υπό ψήφιση σχεδίου νόμου, περιέχει κατά κύριο λόγο διατάξεις οι οποίες είτε προωθούν τις μνημονιακές δεσμεύσεις και επιταγές τις οποίες υπέγραψε, ψήφισε και εφαρμόζει η Κυβέρνηση Τσίπρα - Καμμένου είτε αποσκοπούν στο να ενισχύσουν το κομματικό κράτος του ΣΥΡΙΖΑ μέσα στον κρατικό μηχανισμό. Για τον λόγο αυτό και φέρατε προς ψήφιση συγκεκριμένες ρυθμίσεις ενσωματωμένες σε ένα άσχετο νομοθέτημα κατά την προσφιλή τακτική της Κυβέρνησης και φυσικά με την απαραίτητη προσθήκη αρκετών υπουργικών τροπολογιών μέχρι και την τελευταία στιγμή, όπως συνέβη και εν προκειμένω. Συγκεκριμένα, στο άρθρο 111 ορίζεται η παράταση της προσωρινής εισαγωγής μεταφορικών μέσων που χρησιμοποιούν κατά κύριο λόγο διπλωματικοί και προξενικοί υπάλληλοι ξένων διπλωματικών αποστολών. Η παράταση θα χορηγείται κατόπιν σχετικής αιτήσεως του δικαιούχου και θα έχει διάρκεια μέχρι ένα έτος και μέχρι τέσσερα σε εξαιρετικές περιπτώσεις. Το πλέον εξοργιστικό σε αυτό αποικιοκρατικού χαρακτήρα άρθρο είναι πως το ίδιο καθεστώς θα ισχύει ανεξάρτητα από το εάν οι αιτούντες θα παραμένουν ή όχι στη χώρα. Με το άρθρο 112 δίνεται πλέον η δυνατότητα σε κάθε τρίτο που έχει έννομο συμφέρον, να προχωρήσει στη μεταγραφή ακινήτου χωρίς να έχει την υποχρέωση υποβολής δήλωσης φόρου μεταβίβασης ακινήτων, προκειμένου - όπως αναφέρεται χαρακτηριστικά στην αιτιολογική έκθεση - να διασφαλιστούν τα δικαιώματα τόσο των πολιτών όσο και του δημοσίου. Είναι προφανές ότι η συγκεκριμένη διάταξη είναι άμεσα συνδεδεμένη και στρώνει το έδαφος στη σωρεία των ηλεκτρονικών πλειστηριασμών ακινήτων και γι' αυτό τον λόγο η Χρυσή Αυγή την καταψηφίζει. Με το άρθρο 115 απαλλάσσεται από την επιβολή ειδικού φόρου κατανάλωσης το φυσικό αέριο, το οποίο χρησιμοποιείται για την παραγωγή ηλεκτρικής ενέργειας. Η συγκεκριμένη απαλλαγή προφανώς και θα κινούνταν προς τη σωστή κατεύθυνση εάν την ηλεκτρική ενέργεια παρήγαγε το ελληνικό δημόσιο, πλην όμως με το διαρκές ξεπούλημα της ΔΕΗ ή για την ακρίβεια τμημάτων αυτής σε ιδιώτες, μάλλον η προς ψήφιση διάταξη αποσκοπεί στην εξυπηρέτηση όχι του δημοσίου συμφέροντος, αλλά των νέων ιδιωτών ιδιοκτητών της πρώην περιουσίας της ΔΕΗ. Επιπλέον, όπως επισημάναμε και κατά τη συζήτηση στην αρμόδια Επιτροπή, δεν γίνεται καμία αναφορά για το εάν η συγκεκριμένη ρύθμιση θα επιφέρει οποιοδήποτε όφελος για τους καταναλωτές, όσον αφορά στην τελική τιμή του ηλεκτρικού ρεύματος. Ως εκ τούτου, η Χρυσή Αυγή καταψηφίζει και το άρθρο 115. Το άρθρο 123, το οποίο αποτελεί τον ορισμό της ρουσφετολογικής ρύθμισης, προβλέπει τη σύσταση νέων οργανικών θέσεων και νέων προσλήψεων σε έναν οργανισμό, όπως είναι η Ανεξάρτητη Αρχή Δημοσίων Εσόδων, η οποία διαθέτει ήδη πληθώρα καταρτισμένων στελεχών τα οποία θα μπορούσαν κάλλιστα να καλύψουν τις υπάρχουσες ανάγκες χωρίς να χρειαστούν νέες προσλήψεις. Για την Κυβέρνηση, όμως, προέχει, καθώς φαίνεται, η δημιουργία κομματικού στρατού εντός του κρατικού μηχανισμού ακόμη και αν αυτό συνεπάγεται την αναίτια επιβάρυνση των δημόσιων ταμείων. Άλλη μία κλασική περίπτωση φωτογραφικής και ταυτόχρονα απροκάλυπτα ρουσφετολογικής διάταξης, η οποία θα προκαλέσει ετήσια επιβάρυνση έως και 150.000 ευρώ στον κρατικό προϋπολογισμό, είναι το άρθρο 134 με το οποίο μονιμοποιούνται οι τρεις από τις εννέα θέσεις ειδικού επιστημονικού προσωπικού του Ελληνικού Δημοσιονομικού Συμβουλίου, ενώ προβλέπεται και η σύσταση νέων προσωποπαγών θέσεων. Καταψηφίζουμε ασυζητητί το άρθρο 135 και οποιαδήποτε ρύθμιση αφορά τη σοβιΕΡΤ - κακώς ονομάζεται ΕΡΤ - από τη στιγμή που το κρατικό κανάλι, το οποίο πληρώνουν όλοι οι φορολογούμενοι μέσω των λογαριασμών της ΔΕΗ, αντισυνταγματικά αποκλείει το τρίτο κόμμα της χώρας, όπως αυτό προέκυψε από τις τελευταίες εθνικές εκλογές, εκείνες του Σεπτεμβρίου 2015, και έχει τρόπο τινά μετατραπεί σε κομματικό όργανο της κομμουνιστικής Συγκυβέρνησης ΣΥΡΙΖΑ - ΑΝΕΛ. Άξιο αναφοράς είναι και το άρθρο 140 με το οποίο η Κυβέρνηση διπλασιάζει τους μισθούς μιας κατηγορίας εκ των πλέων υψηλόμισθων δημοσίων υπαλλήλων τους οποίους διαθέτει, που είναι τα διευθυντικά στελέχη του Οργανισμού Διαχείρισης Δημοσίου Χρέους, επιβαρύνοντας με τον τρόπο αυτόν κατά 100.000 ευρώ ετησίως περίπου τα δημόσια ταμεία. Εν κατακλείδι, το σημερινό προς ψήφιση νομοσχέδιο δεν έχει τίποτα να προσφέρει προς ανακούφιση του δοκιμαζόμενου από τη μνημονιακή πολιτική της Κυβέρνησης ΣΥΡΙΖΑ - ΑΝΕΛ λαού και συνεπώς ο Λαϊκός Σύνδεσμος - Χρυσή Αυγή το καταψηφίζει επί της αρχής. Ευχαριστώ.
Ευχαριστώ, κύριε συνάδελφε. Τον λόγο έχει ο συνάδελφος κ. Αθανάσιος Βαρδαλής, ειδικός αγορητής του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Κυρίες και κύριοι Βουλευτές, η οδηγία της Ευρωπαϊκής Ένωσης που ενσωματώνεται στην ελληνική νομοθεσία με το μέρος πρώτο του νομοσχεδίου και αφορά την αγορά πληρωμών, μία αγορά όντως αναπτυσσόμενη, όπου οι ηλεκτρονικές πληρωμές αυξάνονται με ραγδαίους ρυθμούς, με σημαντικές τεχνολογικές καινοτομίες, αυτό που κάνει μέσα από τον εκσυγχρονισμό της νομοθεσίας είναι να εξασφαλίσει την ανάπτυξη του ανταγωνισμού και στη συγκεκριμένη αγορά. Πρόκειται για προσαρμογή όντως στα καινούργια δεδομένα, αλλά ο στόχος παραμένει ο ίδιος και δεν είναι άλλος από την καπιταλιστική ανάπτυξη μέσω της ενίσχυσης του ανταγωνισμού και στη συγκεκριμένη αγορά πληρωμών. Αυτή η διαπίστωση δεν είναι μόνο δική μας. Η ίδια η αιτιολογική έκθεση στη σελίδα 2 υποστηρίζει ότι η θέσπιση των νέων διατάξεων θα οδηγήσει στην αύξηση του ανταγωνισμού στην αγορά πληρωμών. Σε συνδυασμό μάλιστα και με την οδηγία 2014/92, που πέρυσι τον Μάρτη ψηφίσατε όλοι μαζί και αφορά τη συγκρισιμότητα των τελών που συνδέονται με λογαριασμούς πληρωμών και την πρόσβαση σε λογαριασμούς πληρωμών, όχι μόνο εξασφαλίζονται ισότιμοι όροι ανταγωνισμού, που ζητά το κεφάλαιο, αλλά δίνονται και κίνητρα για την είσοδο των παρόχων υπηρεσιών πληρωμών στην εσωτερική αγορά με στόχο να υπάρξει - σε εισαγωγικά - «αποδοτική κατανομή πόρων στο εσωτερικό της αγοράς λιανικών χρηματοπιστωτικών υπηρεσιών». Είναι αυτά που υποστηρίζατε στην τότε αιτιολογική έκθεση αυτής της οδηγίας. Με άλλα λόγια, δηλαδή, με την εμφάνιση νέων πεδίων επιχειρηματικής δραστηριότητας, που εδράζονται στο διαδίκτυο, αξιοποιούνται ως πεδίο τοποθέτησης υπερσυσσωρευμένων κεφαλαίων με σκοπό το σύστημα να υπερβεί την οικονομική του κρίση. Όλα αυτά καταγράφονται στους στόχους του ψηφιακού θεματολογίου που αποτελεί έναν από τους επτά πυλώνες της στρατηγικής «Ευρώπη 2020», που καθορίζει τους στόχους της ανάπτυξης για την ανάπτυξη της Ευρωπαϊκής Ένωσης μέχρι το 2020. Μέσα, λοιπόν, από τον εκσυγχρονισμό της νομοθεσίας επιδιώκεται η ενίσχυση της ανταγωνιστικότητας των τραπεζών των αδειοδοτημένων παρόχων, των ιδρυμάτων ηλεκτρονικού χρήματος, γιατί αυτό το ζήτημα αποτελεί θεμέλιο λίθο συγκρότησης, αλλά και λειτουργίας της ίδιας της Ευρωπαϊκής Ένωσης. Γι' αυτό τον λόγο άλλωστε ιδρύθηκε, να υπερασπίζει τα συμφέροντα του μεγάλου κεφαλαίου. Οι ισχυρισμοί των άλλων κομμάτων, που στηρίζουν αυτή τη δράση της Ευρωπαϊκής Ένωσης και συμφωνούν, βεβαίως, και με τη συγκεκριμένη οδηγία περί διασφάλισης και προστασίας των χρηστών από διάφορες απάτες, καμμία σχέση δεν έχει με την πραγματικότητα. Όχι μόνο δεν προστατεύονται τα συμφέροντα των καταναλωτών, των χρηστών, απεναντίας το πρόβλημα για τα λαϊκά στρώματα βρίσκεται ακριβώς σε αυτήν την ανάπτυξη του ανταγωνισμού που επιδιώκει και η συγκεκριμένη οδηγία. Η ανάπτυξη του ανταγωνισμού αυξάνει τα κέρδη τους, κέρδη που βγαίνουν από τις πλάτες των λαϊκών στρωμάτων. Ανταγωνισμός των επιχειρήσεων σημαίνει πριν από όλα ότι κάποιες θα πάνε μπροστά, κάποιες θα μείνουν πίσω και κάποιες άλλες θα μείνουν ακόμη παραπίσω. Δεν μπορεί να ανταγωνίζονται μεταξύ τους και όλοι να είναι στην πρώτη γραμμή και κερδισμένοι. Τι λέει η εμπειρία που πλέον έχουν χιλιάδες εργαζόμενοι και λαϊκά στρώματα; Εκατοντάδες χιλιάδες επιχειρήσεις έκλεισαν, έβαλαν λουκέτο λόγω ακριβώς αυτής της ανταγωνιστικότητας. Άλλες που δεν έκλεισαν, γιατί ήθελαν να το - σε εισαγωγικά - «παλέψουν», να «σωθούν», μεταφέρθηκαν σε χώρες με μικρότερο εργατικό κόστος, ακριβώς για να γίνουν πιο ανταγωνιστικές. Άλλες ούτε έκλεισαν ούτε μεταφέρονται, συγχωνεύονται ή απορροφώνται από άλλες μεγαλύτερες. Οι εργαζόμενοι σε όλες αυτές τις περιπτώσεις απολύθηκαν, η ανεργία αυξήθηκε και όσοι σήμερα κατορθώνουν και βρίσκουν μία δουλειά, βρίσκονται αντιμέτωποι με πολιτικές και νόμους που φέρνουν τις εργασιακές σχέσεις με το κεφάλι κάτω και τα πόδια πάνω. Γιατί, λοιπόν, θα πρέπει οι εργαζόμενοι να στηρίξουν αυτόν τον ανταγωνισμό μεταξύ των επιχειρηματικών ομίλων; Η ανταγωνιστικότητα των επιχειρήσεων είναι εξ ορισμού εχθρική για τον λαό, για τους εργαζόμενους και αυτό γίνεται γιατί, για να υπάρξει ανταγωνιστικότητα των επιχειρήσεων και να αυξηθούν τα κέρδη τους, απαραίτητη προϋπόθεση είναι η μεγαλύτερη εκμετάλλευση της εργατικής δύναμης, η αποψίλωση ακόμα και των πιο στοιχειωδών εργατικών δικαιωμάτων και σε τελευταία ανάλυση η εξαθλίωση των λαϊκών στρωμάτων. Με τη θωράκιση του ανταγωνισμού και της ανταγωνιστικότητας των τραπεζών και των ιδρυμάτων ηλεκτρονικού χρήματος, που δραστηριοποιούνται στη συγκεκριμένη αγορά, αυτό που θέλει να προστατεύσει η Ευρωπαϊκή Επιτροπή είναι τα κέρδη ακριβώς αυτών των ομίλων, να συμβάλλει ακόμα περισσότερο στη συγκέντρωση και τη συγκεντροποίηση και σε καμμία περίπτωση δεν είναι η προστασία των χρηστών, η προστασία των καταναλωτών. Όσοι υποστηρίζουν αυτή τη δράση του κεφαλαίου μάς λένε ότι η ανταγωνιστικότητα είναι απαραίτητη για να υπάρξουν κέρδη και τα κέρδη είναι απαραίτητα για να υπάρξει ανάπτυξη, που αυτή η ανάπτυξη θα φέρει την ικανοποίηση των λαϊκών αναγκών, όταν μάλιστα η ζωή έχει αποκαλύψει ότι, όχι μόνο την περίοδο που έχει κρίση αυτός ο τρόπος οργάνωσης της οικονομίας, αλλά και στην περίοδο καπιταλιστικής ανάπτυξης η ζωή των εργαζόμενων και των λαϊκών στρωμάτων χειροτερεύει καθημερινά. Έχει μάλιστα αποδειχθεί πως η ικανοποίηση των σύγχρονων, των σημερινών λαϊκών αναγκών, όχι μόνο δεν είναι συνυφασμένη με τα κέρδη, απεναντίας η κατάργησή τους αποτελεί προϋπόθεση για τη λαϊκή ευημερία. Δεύτερος στόχος της Ευρωπαϊκής Ένωσης είναι ο εξής. Μέσα από την ενοποίηση της νομοθεσίας στην αγορά πληρωμών είναι η προετοιμασία για την προώθηση της τραπεζικής ενοποίησης, δηλαδή την κοινή εποπτεία συνολικά του χρηματοπιστωτικού συστήματος. Τι κάνει η συγκεκριμένη οδηγία για να θωρακίσει τον ανταγωνισμό στην αγορά πληρωμών; Κατ' αρχάς, διευρύνει το φάσμα υπηρεσιών πληρωμών για να συμπεριλάβει και άλλες υπηρεσίες, όπως, για παράδειγμα, η εκκίνηση της πράξης πληρωμής που μέχρι σήμερα ήταν αρρύθμιστη. Με αυτό τον τρόπο, με τη διεύρυνση των υπηρεσιών πληρωμών που καλύπτονται τώρα από τη νομοθεσία, δημιουργεί ένα ισότιμο περιβάλλον για τους επιχειρηματικούς ομίλους - παρόχους, συμβάλλοντας με αυτό τον τρόπο στην - σε εισαγωγικά - «ενίσχυση» τους υγιούς ανταγωνισμού σε ολόκληρο τον ευρωπαϊκό οικονομικό χώρο. Διευρύνει το πεδίο εφαρμογής του πλαισίου, περιλαμβάνοντας πράξεις πληρωμής με τρίτες χώρες, όταν ο ένας από τους δύο παρόχους βρίσκεται στον ευρωπαϊκό οικονομικό χώρο. Διευκρινίζει και επικαιροποιεί τις εξαιρούμενες υπηρεσίες πληρωμών, για να μην υπάρχει, όπως η ίδια λέει, νομική ασάφεια, με στόχο και με αυτό τον τρόπο να δημιουργήσει ισότιμους όρους ανταγωνισμού στην Ευρωπαϊκή Ένωση. Γιατί όπως η ίδια εκτιμά, μέχρι σήμερα, υπήρχαν διαφορετικές προσεγγίσεις και είχαν πιθανά δημιουργηθεί στρεβλώσεις στον ανταγωνισμό. Ενισχύει τη συνεργασία και την ανταλλαγή πληροφοριών μεταξύ των αρμόδιων αρχών των κρατών - μελών του ευρωπαϊκού οικονομικού χώρου. Ακόμη, για να θωρακίσει τον ανταγωνισμό, εισάγει ενισχυμένα μέτρα ασφαλείας, για όλους, μα όλους τους παρόχους υπηρεσιών πληρωμών. Πώς συμβάλλει στη συγκέντρωση και συγκεντροποίηση και σε αυτό τον τομέα, στον τομέα υπηρεσιών πληρωμών; Τι κάνει για να συγκεντρωθεί σε λίγα χέρια και άρα να θωρακιστεί η ανταγωνιστικότητα των δικών της επιχειρήσεων; Πρώτον, καθιερώνει αυστηρότερους όρους και προϋποθέσεις για τη χορήγηση άδειας των ιδρυμάτων πληρωμών. Το ίδιο και για τις προϋποθέσεις ανάκλησης αυτής της άδειας. Άρα, λιγότεροι θα μπορούν να δραστηριοποιηθούν στη συγκεκριμένη αγορά και θα βοηθηθούν οι εξαγορές και οι συγχωνεύσεις παρόχων και ιδρυμάτων ηλεκτρονικού χρήματος. Δεύτερον, μέσα από μία σειρά άλλους δρόμους, όπως για παράδειγμα την ελεύθερη εγκατάσταση τέτοιων επιχειρήσεων σε άλλο κράτος του ευρωπαϊκού οικονομικού χώρου, παρέχοντας διασυνοριακά υπηρεσίες πληρωμών. Τρίτον, καθιερώνει ρυθμίσεις για την προστασία του επαγγελματικού απορρήτου, την ανταλλαγή πληροφοριών, μεταξύ των εποπτικών αρχών των κρατών - μελών, την κεφαλαιακή επάρκεια των επιχειρήσεων και άλλα. Όσο για την προστασία των χρηστών, στο άρθρο 99 νομίζω ότι η κοροϊδία φαίνεται ξεκάθαρα. Το άρθρο αυτό λέει: «Οι πάροχοι υπηρεσιών πληρωμών θεσπίζουν και εφαρμόζουν κατάλληλες και αποτελεσματικές διαδικασίες για τη διευθέτηση των καταγγελιών των χρηστών υπηρεσιών πληρωμών όσον αφορά τα δικαιώματα και τις υποχρεώσεις που απορρέουν από αυτές τις διατάξεις». Προσέξτε, θεσπίζουν οι ίδιες και εφαρμόζουν ποιοι; Οι τράπεζες και οι πάροχοι. Παρακάτω, στη δεύτερη παράγραφο λέει: «Οι πάροχοι υπηρεσιών πληρωμών καταβάλλουν κάθε δυνατή προσπάθεια να απαντούν». Πού; Στις καταγγελίες των χρηστών υπηρεσιών πληρωμών. Δηλαδή όλα εξαρτώνται από την καλή διάθεση και την προσπάθεια των παρόχων να ενημερώσουν και να απαντούν στις καταγγελίες των χρηστών. Για τέτοια προστασία μιλάμε. Περί αυτού πρόκειται. Υποστηρίζεται ότι η συγκεκριμένη οδηγία δημιουργεί ευκαιρίες διαφάνειας που πρέπει η χώρα μας να αξιοποιήσει, ώστε να μπει τέλος στις υπέρογκες και καταχρηστικές χρεώσεις των τραπεζών. Μάλιστα! Οι χρεώσεις δεν σας πειράζουν, οι καταχρηστικές είναι το πρόβλημα. Τα κέρδη των τραπεζών και των παρόχων πληρωμών δεν σας ενοχλούν. Άλλωστε αυτά είναι ιερά. Συνοψίζοντας, θα έλεγα το εξής: Το ΚΚΕ παρακολουθεί τις εξελίξεις, την ταχεία εξέλιξη των διαδικτύων, την επίδρασή τους στην οικονομική δραστηριότητα και την αύξηση της παραγωγικότητας, την ανάγκη ανάπτυξής τους που γέννησε τελικά το ίδιο το διαδίκτυο. Οι τεχνικές δυνατότητες του διαδικτύου, πράγματι επιτρέπουν τη λογιστική μεταφορά πιστώσεων με το πάτημα ενός κουμπιού, αλλά η δυνατότητα αυτή βασίζεται στην ύπαρξη μονοπωλιακών τραπεζικών ομίλων. Βασίζεται στην εξαγωγή κεφαλαίων σε ολόκληρο τον κόσμο, δηλαδή στην ελεύθερη κίνηση του κεφαλαίου και στο μοίρασμα ολόκληρου του κόσμου, με λίγα λόγια στην εμφάνιση του τελευταίου - αυτού που λέμε εμείς ιμπεριαλιστικού - σταδίου αυτού του καπιταλιστικού συστήματος. Ιδιαίτερα χαρακτηριστική είναι η αξιοποίηση του διαδικτύου στον χρηματοπιστωτικό κλάδο, τόσο στις διεθνείς όσο και στις εγχώριες μεταφορές κεφαλαίων, που απλουστεύτηκαν σημαντικά και το κόστος τους μειώθηκε ανάλογα. Είναι, όμως, μια ανάπτυξη που γίνεται με τους όρους, με τους ρυθμούς, με τις κατευθύνσεις που έχει ανάγκη η καπιταλιστική κερδοφορία. Ας δούμε ένα παράδειγμα, για να κατανοηθεί αυτή μας η προσέγγιση μέσα από ένα ζήτημα που έβαλαν στη συζήτηση στην επιτροπή ορισμένοι εισηγητές άλλων κομμάτων. Υποστήριξαν ότι με την ανάπτυξη των ηλεκτρονικών πληρωμών, του πλαστικού χρήματος γενικότερα, θα καταπολεμηθεί η φοροδιαφυγή. Ποια φοροδιαφυγή θα καταπολεμηθεί; Το μεγάλο κεφάλαιο το αφήνετε άθικτο. Υποστηρίζετε και ψηφίζετε νόμους όπου αυτό φοροδιαφεύγει νόμιμα. Βεβαίως, όλη αυτή η - επιτρέψτε μου τον όρο, σε εισαγωγικά - «φαγούρα» για το πλαστικό χρήμα, τις ηλεκτρονικές συναλλαγές, επιτρέπει την ακριβή καταγραφή των συναλλαγών που έχουν οι αυτοαπασχολούμενοι και στοχεύει ακριβώς εκεί: στη δραστική περικοπή των δυνατοτήτων φοροδιαφυγής που διαθέτουν ακόμη αυτά τα στρώματα. Αυτή η υπόθεση, δηλαδή της πάταξης της φοροδιαφυγής, που επικαλείστε, αυτούς ακριβώς αφορά, δεν αφορά το μεγάλο κεφάλαιο. Στοχεύει ακριβώς στη μικρή φοροδιαφυγή αυτοαπασχολούμενων, αφήνοντας άθικτο το πλαίσιο λειτουργίας, δράσης και κίνησης του μεγάλου κεφαλαίου. Αυτό θα βοηθήσει στη γρηγορότερη εξαφάνισή τους μέσα και από την ανάπτυξη του ανταγωνισμού με τις μεγάλες επιχειρήσεις, που αυτές βέβαια φοροδιαφεύγουν με χίλιους τρόπους μέσω των φοροαπαλλαγών που καθιερώνετε. Επομένως η αξιοποίηση της καινοτομίας του διαδικτύου, για εμάς, δεν είναι ουδέτερο ζήτημα, έχει ταξικό πρόσημο. Δύο λόγια τώρα για το δεύτερο μέρος του νομοσχεδίου. Κατ' αρχάς, συμφωνούμε με ορισμένες διατάξεις και θα τις ψηφίσουμε. Αυτές αφορούν την απαλλαγή, για παράδειγμα, των αμοιβών που καταβάλει η Παγκόσμια Ένωση Αναπήρων Καλλιτεχνών στα μέλη της, όπως και με τη δεύτερη παράγραφο που αφορά όσους έχουν περιστασιακά εισοδήματα, αλλά και τη διάταξη που επιτρέπει τις προσλήψεις στην ΑΑΔΕ - αναφέρομαι στο άρθρο 122- από πίνακες επιλαχόντων ιδίων προσόντων άλλων προκηρύξεων είτε προκηρύξεων της ΑΑΔΕ και τη διάταξη που αφορά τις μετατάξεις - αποσπάσεις προσωπικού από και προς την ΑΑΔΕ και το Υπουργείο Οικονομικών και που διασφαλίζονται και διατηρούνται μισθολογικά και κοινωνικο - ασφαλιστικά δικαιώματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Για ένα λεπτό, κύριε Πρόεδρε, την ανοχή σας. Θα ψηφίσουμε «παρών» σε ορισμένες διατάξεις, όπως για παράδειγμα αυτή που αφορά την εφοδιαστική αλυσίδα βιομηχανοποιημένων καπνών. Εδώ να σημειώσω το εξής, ότι μιλάμε για τη δράση του κεφαλαίου με σκοπό το κέρδος. Και εδώ η προσδοκία για κέρδος, όταν είναι μεγάλη, το κεφάλαιο γίνεται αδίστακτο. Δεν πρόκειται να καταργηθεί το λαθρεμπόριο προϊόντων καπνού, όπως και αλλού, γιατί το παράνομο κέρδος είναι πάρα πολύ μεγάλο. Γι' αυτό, κατά τη γνώμη μας, πρέπει να μειωθεί η ληστεία που γίνεται με τη φοροληστεία. Το θέμα του λαθρεμπορίου είναι πολιτικό και όχι τεχνικό. Διαφωνούμε και θα καταψηφίσουμε μια σειρά από άρθρα, όπως το άρθρο 115, γιατί εκεί το ζήτημα δεν είναι ο καθορισμός των όρων, αλλά αυτή καθαυτή η απαλλαγή από τον ειδικό φόρο κατανάλωσης του φυσικού αερίου που χρησιμοποιείται για την παραγωγή ηλεκτρικής ενέργειας. Θα καταψηφίσουμε το άρθρο αναφορικά με τον αριθμό των υπαρχόντων εντός των επιχειρήσεων που δικαιούνται να παράγουν μπύρα για επιτόπια κατανάλωση, όπως εστιατόρια, μπαρ, κέντρα διασκέδασης κ.λπ., ζυθοβραστηρίων έως και την ελάχιστη χωρητικότητά τους. Αυτό το ζήτημα αφορά πάρα πολύ λίγους, κυρίως μεγαλομπυραρίες και επιχειρηματίες εστίασης που θα εκμεταλλευθούν την πολιτική, ενισχύοντας την κερδοφορία όσων επιχειρήσεων μπορούν να σταθούν στον ανταγωνισμό στον κλάδο της εστίασης. Θα καταψηφίσουμε το άρθρο 123 που ορίζει ότι γίνεται πρόσληψη προσωπικού που χρησιμοποιείται ως γραμματειακή υποστήριξη του Συμβουλίου Διοίκησης της ΑΑΔΕ. Επίσης θα καταψηφίσουμε τα άρθρα 126 έως 132, που αφορούν ρυθμίσεις για το Ταμείο Χρηματοπιστωτικής Σταθερότητας, ρυθμίσεις σχετικά με την ανάκτηση παράνομων κρατικών ενισχύσεων κ.ά.. Ευχαριστώ, κύριε Πρόεδρε.
Ευχαριστώ, κύριε συνάδελφε. Ο συνάδελφος κ. Δημήτριος Καμμένος, Ειδικός Αγορητής των Ανεξαρτήτων Ελλήνων, έχει τον λόγο.
Ευχαριστώ, κύριε Πρόεδρε. Οι Ανεξάρτητοι Έλληνες, όπως έχουμε πει και στην επιτροπή, θα στηρίξουμε - και στηρίζουμε - στο σύνολό του και επί των άρθρων το συγκεκριμένο νομοσχέδιο για τους λόγους που έχουμε εξηγήσει. Φυσικά θα κάνω και την ανάγνωση της εισήγησής μου. Επίσης βρίσκουμε εξαιρετικά θετικές και τις τροπολογίες, όπως αυτές παρουσιάστηκαν από την κυρία Υπουργό και από τον κ. Κόκκαλη για τα ζητήματα των αρμόδιων Υπουργείων. Η συγκεκριμένη οδηγία για τις πληρωμές πρέπει κάποια στιγμή στην Ελλάδα να φέρει τη διαφάνεια, αλλά και την πάταξη της φοροδιαφυγής σε όλα τα επίπεδα. Διότι ειδικά με αυτές τις μορφές πληρωμής, υπάρχουν πάρα πολλοί τρόποι κάποιος να φοροδιαφύγει, ακόμη και αν οποιαδήποτε εποπτική αρχή μπορεί να επιβάλλει - ή προσπαθήσει να επιβάλλει - νόμους σε συναλλαγές. Το θέμα αυτό θέλει ιδιαίτερη προσοχή. Με το συγκεκριμένο νομοσχέδιο και την ενσωμάτωση της οδηγίας 2015/2366 της Ευρωπαϊκής Ένωσης παρατείνεται και για το φορολογικό έτος 2017 η υφιστάμενη και για το 2016 ρύθμιση, σύμφωνα με την οποία για τα εισοδήματα που αποκτούν οι περιστασιακά ή ευκαιριακά απασχολούμενοι, εφόσον δεν ασκούν επιχειρηματική ή ατομική αγροτική δραστηριότητα, εφαρμόζεται η ενιαία κλίμακα των μισθωτών, συνταξιούχων επιχειρηματικής δραστηριότητας, υπολογιζόμενου του ποσού της μείωσης φόρου των 1.900 ευρώ έως 2.100 ευρώ, εφόσον το πραγματικό τους εισόδημα δεν υπερβαίνει το ποσό των 6.000 ευρώ και το τεκμαρτό τους εισόδημα δεν υπερβαίνει το ποσό των 9.500 ευρώ. Αναστέλλονται για χρονικό διάστημα δύο ετών από τη δημοσίευση του υπό ψήφιση νόμου οι διατάξεις των πάγιων ρυθμίσεων οφειλών του ν.4152/2013 και του Κώδικα Φορολογικής Διαδικασίας, ν.4174/2013, σχετικά με την υποχρέωση προσκόμισης δικαιολογητικών, πιστοποίηση εκτιμητή, εγγυήσεις, εμπράγματες ασφάλειες του άρθρου 118. Διευκρινίζεται ότι ο έλεγχος της ορθής απόδοσης του περιβαλλοντικού τέλους των πλαστικών σακουλών μεταφοράς διενεργείται αποκλειστικά από τη φορολογική διοίκηση και καθορίζεται η προθεσμία για τη δήλωση απόδοσης του τέλους αυτού στο άρθρο 119. Στο σημείο αυτό, έχω να κάνω την παρατήρηση ότι πρέπει να έχουμε τον απόλυτο έλεγχο για το πού πηγαίνουν τα λεφτά. Διότι θα μαζευτούν, απ' ό,τι γνωρίζω και μαθαίνω, εκατοντάδες εκατομμύρια ευρώ σε κάποιους λογαριασμούς. Πρέπει να δούμε λίγο τη διαχείριση και τον σκοπό και το πώς θα διαχειριστούν αυτά τα χρήματα και οι αρμόδιες αρχές και επιτροπές. Επεκτείνεται το χρονικό πεδίο εφαρμογής των ρυθμίσεων του άρθρου 62 του ν.4389/2016, σύμφωνα με τις οποίες η ωφέλεια που αποκτούν νομικά ή φυσικά πρόσωπα από τη διαγραφή μέρους ή του συνόλου του χρέους προς πιστωτικά ή χρηματοδοτικά ιδρύματα δεν θεωρείται εισόδημα και απαλλάσσεται από το φόρο εισοδήματος. Επεκτείνεται επίσης και στις οφειλές που υπάγονται στον ν.4469/2017 για τον εξωδικαστικό μηχανισμό ρύθμισης οφειλών επιχειρήσεων στο άρθρο 125. Ορίζεται ότι, κατά την εξαίρεση του κανόνα και τη διάρκεια της παράτασης της προσωρινής εισαγωγής μεταφορικών μέσων με ανώτατο όριο τρεις μήνες για τα μεταφορικά μέσα των διπλωματικών και προξενικών υπαλλήλων ξένων διπλωματιών αποστολών, η προβλεπόμενη διάρκεια παραμονής μπορεί να παρατείνεται, κατόπιν αιτήσεως του δικαιούχου από την αρμόδια τελωνειακή αρχή για ένα έτος και σε εξαιρετικές περιπτώσεις, που επικαλείται ο δικαιούχος και συντρέχουν αποδεδειγμένα, μέχρι τέσσερα έτη. Προστίθεται διάταξη στον ν.1587/1950, σχετικά με τον φόρο μεταβίβασης ακινήτων, σύμφωνα με την οποία, εάν η μεταγραφή γίνεται συνεπεία ενέργειας τρίτου που έχει έννομο συμφέρον, με μέριμνα του υποθηκοφύλακα, ενημερώνεται ο προϊστάμενος της αρμόδιας ΔΟΥ, ο οποίος ενημερώνει τον υπόχρεο για τον φόρο και την υποβολή της σχετικής δήλωσης. Στο σημείο αυτό, θα ήθελα να πω ότι πηγαίνουμε στον τρίτο μήνα νομίζω, διότι είμαι παθών και καθ' ου. Έχουμε απεργίες των υποθηκοφυλάκων σε πολλά υποθηκοφυλακεία στη χώρα και δεν γίνεται καμμία μεταβίβαση. Νομίζω ότι το Υπουργείο πρέπει να το δει αυτό, διότι χάνεται αρκετά σημαντικό εισόδημα από το δημόσιο όταν δεν γίνονται μεταβιβάσεις. Επαναφέρονται σε ισχύ διατάξεις του Κώδικα Διατάξεων Φορολογίας Κληρονομιών, Δωρεών, Γονικών Παροχών, Προικών και Κερδών από Τυχερά Παίγνια, σχετικά με τη μετάθεση του χρόνου γένεσης της φορολογικής υποχρέωσης. Με την προτεινόμενη ρύθμιση του άρθρου 114 παρατείνεται η υφιστάμενη όμοια ρύθμιση των ετών 2014, 2015 και 2016 και για το φορολογικό έτος 2017, σύμφωνα με την οποία για τα εισοδήματα που αποκτούν οι περιστασιακά ή ευκαιριακά απασχολούμενοι άνεργοι, νοικοκυρές, φοιτητές, συμμετέχοντες σε προγράμματα εργασιακής εμπειρίας και εφόσον αυτοί δεν είναι επιτηδευματίες, δηλαδή δεν έχουν κάνει έναρξη εργασιών, έχει εφαρμογή για λόγους φορολογικής δικαιοσύνης η ενιαία κλίμακα των μισθωτών, συνταξιούχων επιχειρηματικής δραστηριότητας, υπολογιζόμενου του ποσού της μείωσης φόρου των 1.900 έως 2.000 ευρώ. Τα είπα και πιο πάνω. Το τεκμαρτό εισόδημα δεν θα πρέπει να υπερβαίνει τα 9.500 ευρώ. Απαλλάσσονται από τον φόρο εισοδήματος και οι αμοιβές που καταβάλλει η Παγκόσμια Ένωση Αναπήρων Καλλιτεχνών. Αυτό έπρεπε να συμβεί. Τροποποιούνται και συμπληρώνονται οι διατάξεις του ν.2960/2001, του Εθνικού Τελωνειακού Κώδικα, - εξαιρετικά σημαντικό - στα εξής κατά βάση σημεία. Ο Τελωνειακός Κώδικας θέλει εκσυγχρονισμό για ευνόητους λόγους. Πρώτον, προβλέπεται η έκδοση κοινής απόφασης του Υπουργού Περιβάλλοντος και Ενέργειας και του διοικητή της Ανεξάρτητης Αρχής Δημοσίων Εσόδων για τον καθορισμό των όρων, των προϋποθέσεων, των απαιτούμενων ελέγχων και κάθε άλλης αναγκαίας λεπτομέρειας και την απαλλαγή από τον Ειδικό Φόρο Κατανάλωσης του φυσικού αερίου, που χρησιμοποιείται αποκλειστικά για την παραγωγή ηλεκτρικής ενέργειας. Δεύτερον, προστίθενται οι επιχειρήσεις πρώτης μεταποίησης καπνού και οι επιχειρήσεις χονδρικής πώλησης στις επιχειρήσεις που έχουν την υποχρέωση να εφαρμόσουν μέτρα δέουσας επιμέλειας προς τους πελάτες και τους προμηθευτές τους. Εξαιρούνται απολύτως από την εφαρμογή των μέτρων αυτών οι καλλιεργητές καπνού. Επανακαθορίζεται η φορολογητέα αξία για τον υπολογισμό του τέλους ταξινόμησης για τα, υπό καθεστώς τελωνειακής επίβλεψης, οχήματα της εγχώριας παραγωγής, η οποία πλέον διαμορφώνεται σύμφωνα με τις διατάξεις του ν.2960/2001, του Εθνικού Τελωνειακού Κώδικα, για κάθε κατηγορία οχήματος, δηλαδή ως προς τα επιβατικά και φορτηγά αυτοκίνητα μεικτού βάρους μέχρι και 3,5 τόνους. Για τα οχήματα της εγχώριας παραγωγής εκτός τελωνειακής επίβλεψης, η φορολογητέα αξία των οποίων διαμορφώνεται και σήμερα σύμφωνα με τις διατάξεις του Εθνικού Τελωνειακού Κώδικα, ορίζεται ότι το κόστος διασκευής προστίθεται μόνο όταν η φορολογητέα αξία δεν προσδιορίζεται με βάση τη λιανική τιμή πώλησης. Προβλέπεται η καταβολή παράβολου για την εξέταση των επιβατικών αυτοκινήτων. Οι συντελεστές του τέλους ταξινόμησης για τα τρίκυκλα και τετράκυκλα οχήματα, που δεν πληρούν τις προβλεπόμενες διαγραφές, προσαυξάνονται κατά ποσοστό 30%. Τροποποιούνται οι προϋποθέσεις αναφορικά με τον αριθμό και την ελάχιστη χωρητικότητα των ζυθοβραστηρίων που πρέπει να διαθέτουν οι επιχειρήσεις - εστιατόρια, μπαρ κ.λπ. - που παράγουν μπίρα για επιτόπια κατανάλωση. Είναι ένα τεράστιο ζήτημα. Αν κάτσουμε να το αναλύσουμε τώρα, θα φάμε τρεις ώρες. Είχαν έρθει κάποια στιγμή, πριν από τρία χρόνια, οι φορείς και είχα κάνει μία ερώτηση στους τελωνειακούς, κατά πόσο μπορούν να ελέγξουν τις αποθήκες στα ζυθοποιεία, μικρά ή μεγάλα, και κατά πόσο το υπόλοιπο ποσό μέσα στις δεξαμενές μπορεί να μετρηθεί. Δεν μπορεί να μετρηθεί, γιατί οι δεξαμενές έχουν διάφορα σχήματα και δεν υπάρχει κάποιος μηχανισμός με λέιζερ, με υπέρυθρες τεχνολογίες ή με κάτι για να ογκομετρήσουν τις ποσότητες που είναι αποθηκευμένες. Αναφέρομαι στην περίοδο που μιλάγαμε για τον ειδικό φόρο κατανάλωσης στα κρασιά κ.λπ.. Τους ρώτησα: «Πώς γίνεται ο έλεγχος, αν δεν μπορεί να μετρηθεί το υπόλοιπο στη δεξαμενή και να ογκομετρηθεί η δεξαμενή;». Δεν πήρα απάντηση. Δεν ογκομετρούνται, διότι ναι, μεν, υπάρχουν τεχνικά χαρακτηριστικά που σου βγάζουν τον όγκο, οι μηχανολόγοι ξέρουν πολύ καλά τις προδιαγραφές της δεξαμενής, αλλά αυτές αλλάζουν με τον καιρό. Πρακτικά, ο ελεγκτής δεν έχει τρόπο να ογκομετρήσει και να δει πόσο είναι μέσα στη δεξαμενή σε σχέση με πόσο πουλήθηκε και εμφιαλώθηκε. Έκανα μία μικρή παρένθεση, διότι είναι ένα από τα ζητήματα που πρέπει να δούμε κάποια στιγμή για την κανονικότητα αυτής της χώρας. Επιτρέπεται, κατόπιν ειδικής άδειας του αρμόδιου τελωνείου η μεταφορά, η αποσφράγιση και η λειτουργία άμβικα μικρού αποσταγματοποιού για το οριζόμενο χρονικό διάστημα, στο πλαίσιο των πραγματοποιούμενων πολιτιστικών εκδηλώσεων ΟΤΑ, κοινοτήτων, πολιτιστικών συλλόγων ή άλλων επαγγελματικών φορέων. Ορθή διάταξη. Παρέχεται η δυνατότητα κάλυψης θέσεων του τακτικού προσωπικού της ΑΑΔΕ. Μίλησαν σχετικώς και άλλοι συνάδελφοι. Το θεωρώ σκόπιμο να συμβεί, για ευνόητους λόγους. Συμπληρώνεται η παράγραφος 7 του άρθρου 25 του ν.4389/2016 περί της αμφίδρομης κινητικότητας υπαλλήλων μεταξύ της ΑΑΔΕ και των λοιπών αναφερόμενων υπηρεσιών. Διευκρινίζεται ότι οι υπάλληλοι που μετατάσσονται ή μεταφέρονται από το Υπουργείο Οικονομικών στην Αρχή και αντιστρόφως διατηρούν το σύνολο των αποδοχών τους, όπως ανέφεραν και οι προηγούμενοι συνάδελφοι και ειδικά ο συνάδελφος από τον ΣΥΡΙΖΑ. Μειώνονται σε επτά από εννέα τα μέλη του Γενικού Συμβουλίου του Ταμείου Χρηματοπιστωτικής Σταθερότητας και τροποποιούνται διατάξεις σχετικά με τις ασυμβίβαστες ιδιότητες των μελών των οργάνων διοίκησης του ΤΧΣ. Συμπληρώνεται το άρθρο 12 του ν.4438/2016, σχετικά με τις γενικές πληροφορίες που πρέπει να διαθέτουν οι πιστωτικοί φορείς και οι συνδεδεμένοι μεσίτες πιστώσεων, για καταναλωτές για ακίνητα που προορίζονται για κατοικία στο πλαίσιο της οδηγίας 2014/17/ΕΕ. Προσδιορίζονται οι αρμόδιες αρχές για την εφαρμογή του κανονισμού 1286/2014, «Σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση», και προβλέπονται διοικητικά πρόστιμα για συγκεκριμένες παραβάσεις διατάξεων του εν λόγω κανονισμού, έως 5.000.000 ευρώ για νομικά πρόσωπα και έως 700.000 ευρώ για φυσικά πρόσωπα. Τέλος, ρυθμίζονται θέματα σχετικά με την ανάκτηση παράνομων κρατικών ενισχύσεων. Έχουμε βρει πολλά τέτοια ζητήματα στα Υπουργεία. Για τη διασφάλιση της άμεσης λειτουργίας της Διεύθυνσης Ερευνών Οικονομικού Εγκλήματος επιτρέπεται, πρώτον, η κατά παρέκκλιση των κείμενων διατάξεων απόσπαση προϊσταμένων οργανικών μονάδων σε θέσεις ευθύνης του ιδίου επιπέδου και, δεύτερον, η τοποθέτηση υπαλλήλων που υπηρετούν στην εν λόγω διεύθυνση, μεταβατικά με απόφαση του Υπουργού Οικονομικών και μέχρι την ολοκλήρωση των διαδικασιών πληρωμής των θέσεων ευθύνης, σε θέσεις προϊσταμένων οργανικών μονάδων αυτής. Αυτά στο άρθρο 136. Σας ευχαριστώ πάρα πολύ.
Ευχαριστώ, κύριε συνάδελφε.
Κύριε Πρόεδρε, μπορώ να έχω τον λόγο για κάποιες νομοτεχνικές βελτιώσεις;
Ορίστε, κυρία Υπουργέ.
Θέλω να καταθέσω τις νομοτεχνικές βελτιώσεις του σχεδίου νόμου. Αναφέρω ποιες είναι. Στο τέλος του εσωτερικού εδαφίου της παραγράφου 4 του άρθρου 124 του σχεδίου νόμου η φράση «ή άλλων ειδικών διατάξεων» διαγράφεται. Το άρθρο 133 του σχεδίου νόμου διαγράφεται και τα υπόλοιπα άρθρα του σχεδίου νόμου αναριθμούνται, όπως προείπα. Η παράγραφος 2 του άρθρου 134 του σχεδίου νόμου αντικαθίσταται ως εξής: «2. Η διάταξη του πέμπτου εδαφίου της παραγράφου 2 του άρθρου 8 του ν.4270/2014, το οποίο προστίθεται με την προηγούμενη παράγραφο, ισχύει για το προσωπικό του Δημοσιονομικού Συμβουλίου, το οποίο κατέχει οργανική θέση ΕΠ ή υπηρετεί σε θέση ΕΠ με απόσπαση κατά τον χρόνο έναρξης ισχύος του παρόντος». Ευχαριστώ.
Ευχαριστώ την κυρία Υπουργό. Ο συνάδελφος κ. Γεώργιος Αμυράς, ειδικός αγορητής από το Ποτάμι, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να ρωτήσω καλόπιστα την κ. Παπανάτσιου να μου πει αν γνωρίζει κάτι για το «Growth Strategy for the future of Greece», δηλαδή το αναπτυξιακό σχέδιο για το μέλλον της Ελλάδας που ο κ. Τσακαλώτος έχει στείλει στην τρόικα και το συζητάει μαζί τους. Ειλικρινά, καλόπιστα σας ρωτάω: Γνωρίζετε κάτι εσείς γι' αυτό το σχέδιο;
Εσείς τι λέτε;
Λέω ότι, αν το γνωρίζετε, είστε πάρα πολύ μυστικιστές, θα έλεγα, στην Κυβέρνηση, διότι εδώ και μια βδομάδα έχουμε στείλει μια επιστολή στον Πρόεδρο της Επιτροπής Οικονομικών εγώ, ο κ. Κουτσούκος, ο κ. Λοβέρδος, ο κ. Μανιάτης και ο κ. Σκανδαλίδης, ζητώντας να φέρει αυτό το αναπτυξιακό σχέδιο για το μέλλον της Ελλάδος η Κυβέρνηση, έτσι όπως το σκέφτεται, στην επιτροπή για να το συζητήσουμε. Πρέπει η Βουλή να το γνωρίζει. Άρα επαναφέρω κι εγώ αυτό το αίτημα εδώ, από την Ολομέλεια, διότι δεν γίνεται να γνωρίζουν πρώτα οι ξένοι - ακολουθώντας και τη δική σας ρητορική παλαιότερων ετών - τα ευαίσθητα στοιχεία για το μέλλον της χώρας και στο τέλος να ενημερωνόμαστε εμείς εδώ στη Βουλή. Τώρα, βγαίνουμε από το μνημόνιο τον Αύγουστο του 2018; Εάν θέλουμε να πούμε ότι βγαίνουμε με καθαρή έξοδο από τον Αύγουστο του 2018, θα πρέπει οπωσδήποτε η Κυβέρνηση να πάρει πίσω τα μέτρα που έχει ψηφίσει η πλειοψηφία της, δηλαδή οι ΣΥΡΙΖΑ - ΑΝΕΛ. Δηλαδή να πάρει πίσω, πρώτον, το μέτρο της μείωσης σχεδόν του συνόλου των συντάξεων. Θα είναι έως 18% η μείωση από 1-1-2019. Δηλαδή σε επτά μήνες από τώρα θα μειωθούν σχεδόν όλες οι συντάξεις ως 18%. Εάν έχουμε καθαρή έξοδο από τα μνημόνια, θα πρέπει να πάρετε αυτό το μέτρο πίσω, καθώς επίσης και να μην επιτρέψετε να πέσει και το αφορολόγητο από 1-1-2020, κατά πάσα πιθανότητα, που σημαίνει ότι ένας μισθωτός των 500 ευρώ το 2019 θα πληρώσει το ένα μηνιάτικό του στην εφορία. Αυτό είναι το αποτέλεσμα της υπερήφανης και σκληρής διαπραγμάτευσης ΣΥΡΙΖΑ - ΑΝΕΛ! Θα πρέπει, επίσης, αν έχουμε καθαρή έξοδο από τα μνημόνια, να πάρετε πίσω τα μέτρα και τις αποφάσεις για τα πρωτογενή πλεονάσματα, τα αιματηρά, όπως τα χαρακτηρίζατε, ως το 2060 που έχετε δεσμεύσει τη χώρα. Όπως, επίσης, θα μπορούσατε να πείτε και στο υπερταμείο να αποχωρήσει από τη χώρα, διότι, ως γνωστόν, με δικές σας αποφάσεις και αποτελέσματα της δικής σας διαπραγμάτευσης το υπερταμείο, που διοικείται από ξένους, θα βρίσκεται στην Ελλάδα ως το 2115 και θα μπορεί να εκποιεί οποιοδήποτε περιουσιακό στοιχείο της χώρας, πλην των αρχαιολογικών χώρων και των σημείων «NATURA», για να αποπληρώνει τα δάνεια που μας έχουν δώσει. Άρα οι δανειστές, ναι, βγαίνουν από τα μνημόνια, αφού από τον Αύγουστο του 2018 παύουν να υποχρεούνται να μας καταβάλλουν δάνεια χαμηλότοκα με επιτόκιο 1%. Εμείς δεν βγαίνουμε από τα μνημόνια. Βγαίνουμε υποθετικά από τα μνημόνια. Πώς βγαίνουμε από τα μνημόνια, όταν τα μέτρα που είναι τόσο σκληρά παραμένουν; Κυρίες και κύριοι συνάδελφοι, έρχομαι στο νομοσχέδιο. Όσον αφορά το πρώτο μέρος, τα άρθρα 1 έως 110, που είναι η ενσωμάτωση της ευρωπαϊκής οδηγίας, είναι θετικά και τα υπερψηφίζουμε. Εδώ απλώς θα σταθώ, σαν μια μικρή υποσημείωση, αν και τα έχουμε πει πολλές φορές και στις συνεδριάσεις της επιτροπής, στα άρθρα 38 έως 60 του σχεδίου νόμου, που όντως χάρη σ' αυτή την ευρωπαϊκή οδηγία, την οποία, ειρήσθω εν παρόδω, αργήσατε κατά ένα εξάμηνο να ενσωματώσετε στο Εθνικό Δίκαιο, έχει διατάξεις και όρους πολύ καλούς για τη διαφάνεια και την καλύτερη ενημέρωση του πληρωτή, του συναλλασσόμενου, για τυχόν επιβαρύνσεις και επιμέρους πράξεις πληρωμής. Αυτά είναι σημαντικά θέματα, που θεωρώ ότι είναι αυτονόητο πως θα τα ψηφίσουμε ως μέρος αυτής της ευρωπαϊκής οδηγίας. Θετικό επίσης είναι και το ότι υπάρχει επιτέλους η υποχρέωση ενημέρωσης των καταναλωτών και ιδιαίτερα θετική είναι η πρόβλεψη, όπως φαίνεται στο άρθρο 102, για την ενδεδειγμένη πληροφόρηση ατόμων με αναπηρίες. Καλό θα ήταν, θα προσέθετα εγώ, να υπάρχει αναρτημένη περιπτωσιολογία μη τήρησης των υποχρεώσεων ενημέρωσης από επιχειρήσεις, αφ' ενός ως αντικίνητρο για την παραβίαση της νομοθεσίας και, αφ' ετέρου, για να γνωρίζουν καλύτερα οι πολίτες ανά κλάδο αγοράς προϊόντων και υπηρεσιών τα δικαιώματά τους. Έρχομαι στο δεύτερο μέρος του νομοσχεδίου, που είναι προβληματικό. Εδώ έχει πολλές διατάξεις οι οποίες μυρίζουν κομματικό κράτος, μυρίζουν ρουσφέτια, μυρίζουν αναξιοκρατία και μας βρίσκουν αντίθετους. Είναι άσχετες με τα άρθρα της οδηγίας αυτές οι διατάξεις. Έρχομαι σε ένα - δύο θέματα που θέλω να επισημάνω. Τα είχα πει βέβαια και στις συνεδριάσεις της επιτροπής. Έρχομαι στο άρθρο 136, το βασικό. Έχει θεσπιστεί με το πολυνομοσχέδιο, που ψηφίσατε πριν από μερικούς μήνες, η Διεύθυνση Ερευνών Οικονομικού Εγκλήματος. Θα έπαιρνε υποθέσεις που ήταν στην ΑΑΔΕ με εισαγγελική παραγγελία, για να τις ελέγξει. Τώρα, με αυτό το νομοσχέδιο, τοποθετείτε προϊστάμενο στις οργανικές αυτές μονάδες με απόφαση Υπουργού Οικονομικών.
Για τρεις μήνες.
Για τρεις μήνες. Μα, ούτε για μισή ώρα εγώ θα έλεγα ότι δεν θα έπρεπε.
Υπάρχει υπηρεσία.
Να ρωτήσω, λοιπόν, τι ενέργειες έχουν γίνει για τη σύσταση αυτής της Διεύθυνσης.
Δεν υπάρχει αυτή τη στιγμή.
Δεν υπάρχει αυτήν τη στιγμή Διεύθυνση. Και πού το είδατε αυτό το «τρεις μήνες»; Εγώ δεν το είδα καλά. Πού το γράφει; Στο νομοσχέδιο δεν φαίνεται.
Κύριε Αμυρά, θα αναφερθεί στην ομιλία της.
Είναι σε εξέλιξη…
Έχετε δίκιο, κύριε Πρόεδρε. Απλώς ανακύπτει ένα καινούργιο στοιχείο, ότι είναι για τρεις μήνες. Όμως κι εγώ δεν το διάβασα πουθενά. Δεν ξέρω από πού προκύπτει το «τρεις μήνες». Εσείς, κύριοι συνάδελφοι, το ξέρετε;
Πουθενά δεν αναφέρεται αυτό και δεν ξέρουμε, γιατί τέθηκε και από εμάς το ερώτημα, αν αυτή η διαδικασία όπως προβλέπεται με τον ν.4369…
Ακριβώς τα ίδια ρωτάω κι εγώ. Και μιας που το έφερε ο λόγος, να πούμε το εξής: Είχα κάνει μια ερώτηση προς το Υπουργείο. Πήρα απάντηση και από την ΑΑΔΕ για τον έλεγχο στις λίστες μεγαλοκαταθετών της λίστας Λαγκάρντ. Η απάντηση που είχε έλθει ήταν ότι από τρεις χιλιάδες τετρακόσιες τριάντα τέσσερις υποθέσεις, στις οποίες ξεκίνησε ο έλεγχος, ολοκληρώθηκε ο έλεγχος στις χίλιες εννιακόσιες τριάντα τέσσερις και από τα 919 εκατομμύρια ευρώ περίπου, που βεβαιώθηκαν, εισπράχθηκαν μόνο τα 107 εκατομμύρια ευρώ. Δηλαδή η αναλογία είσπραξης ανά υπόθεση είναι ένα προς εννιά. Τι ενέργειες θα κάνετε για να βελτιώσετε αυτή την αναλογία; Η λίστα Λαγκάρντ ήταν ένα θέμα, πραγματικά μια σημαία, και για όλους μας και αποτελεί, θα έλεγα, το αλεξικέραυνο του συνόλου της φοροδιαφυγής, της φοροαποφυγής, της φοροκλεψιάς, εκείνων που έχουν και κατέχουν σε βάρος όλων των υπολοίπων. Επίσης, το άρθρο 137 νομιμοποιεί αναδρομικά δαπάνες που δημιουργήθηκαν καθ' υπέρβασιν της εξουσιοδότησης υπογραφής. Δεν υπάρχει αναφορά στην έκθεση του Γενικού Λογιστηρίου του Κράτους για το ποιο είναι το ύψος τους, τι χαρακτήρα έχουν αυτές οι δαπάνες και στο πλαίσιο ποιας άσκησης αρμοδιοτήτων δημιουργήθηκαν. Αυτά είχα να σας πω για το νομοσχέδιο. Τα έχουμε εξαντλήσει. Σας είπα τα περισσότερα στις συνεδριάσεις της επιτροπής. Το πρώτο μέρος θα το ψηφίσουμε, δηλαδή την ενσωμάτωση αυτής καθαυτή της ευρωπαϊκής οδηγίας. Στο δεύτερο μέρος, όμως, έχουμε πολλές ενστάσεις. Όσον αφορά τις τροπολογίες, στη δευτερολογία μου θα σας πω ποιες θα ψηφίσουμε και ποιες όχι. Ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί από το 21ο Γυμνάσιο Αθηνών (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Ένωσης Κεντρώων κ. Δημήτριος Καβαδέλλας.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα το νομοσχέδιο του Υπουργείου Οικονομικών που ενσωματώνει την οδηγία 2015/2366 της Ευρωπαϊκής Ένωσης, του Ευρωπαϊκού Κοινοβουλίου και του Συμβουλίου, για τις υπηρεσίες πληρωμών στην εσωτερική αγορά. Θα θέλαμε για μία φορά να μην είμαστε αρνητικοί και να ψηφίσουμε με τη σιγουριά ότι ψηφίζουμε το σωστό, αλλά πάντα κάτι κάνετε, ενώ υπάρχουν και θετικά στοιχεία μέσα σε αυτό το νομοσχέδιο, και μας τα φέρνετε ανάποδα. Μας κάνετε τη ζωή δύσκολη. Το νομοσχέδιο περιλαμβάνει και μία σειρά ασχέτων ως προς το αντικείμενό του διατάξεων, πολλές από τις οποίες μάλιστα είναι «φωτογραφικές», ρουσφετολογικές και αντικανονικές, όπως η διάταξη που νομιμοποιεί δαπάνες εκ των υστέρων. Κατ' αρχάς θα ήθελα να αναφερθώ στην οδηγία που περιλαμβάνει τα εκατόν δέκα από τα εκατόν σαράντα ένα άρθρα του νομοσχεδίου, μία οδηγία σημαντική, που εκδόθηκε προκειμένου να ανταποκριθεί στις νέες προκλήσεις και στην εξέλιξη των τεχνολογικών καινοτομιών στην αγορά πληρωμών, που οδηγούν στη ραγδαία ανάπτυξη των ηλεκτρονικών πληρωμών και των πληρωμών μέσω κινητών τηλεφώνων. Είναι πάρα πολύ χρήσιμη, ειδικά η τελευταία. Η εν λόγω οδηγία αναθεωρεί την προηγούμενη οδηγία 2007/64/ΕΚ για τις υπηρεσίες πληρωμών, βάσει της οποίας ψηφίστηκε ο ν.3862/2010, που περιλάμβανε την εθνική νομοθεσία στο πεδίο των υπηρεσιών πληρωμών. Ως υπηρεσίες πληρωμών λογίζονται οι υπηρεσίες που επιτρέπουν τις τοποθετήσεις και αναλήψεις χρημάτων σε λογαριασμό πληρωμών καθώς και το σύνολο των δραστηριοτήτων που απαιτούνται για την τήρηση λογαριασμών πληρωμών ή την εκτέλεση πράξεων πληρωμής. Περιλαμβάνει δε τη μεταφορά κεφαλαίων στον λογαριασμό πληρωμών που τηρείται σε πάροχο υπηρεσίας του χρήστη ή σε άλλο πάροχο υπηρεσιών πληρωμών. Η νέα οδηγία επιφέρει σειρά αλλαγών, καθώς διευρύνει το φάσμα των υπηρεσιών πληρωμών, προκειμένου να ρυθμιστούν και υπηρεσίες που έως τώρα δεν έχουν ρυθμιστεί, όπως οι υπηρεσίες εκκίνησης πράξης πληρωμής και υπηρεσίες πληροφοριών λογαριασμού. Η δυνατότητα ρύθμισής τους ενισχύει την ανταγωνιστικότητα στην εσωτερική αγορά αλλά και τη διαφάνεια, δημιουργώντας ένα ισότιμο περιβάλλον στον τομέα της παροχής υπηρεσιών πληρωμών για όλους τους παρόχους στον Ευρωπαϊκό Οικονομικό Χώρο, δηλαδή στις είκοσι εννέα χώρες της Ευρωπαϊκής Ένωσης, συν τη Νορβηγία, την Ισλανδία και το Λιχτενστάιν. Επιπλέον, επεκτείνει το πεδίο εφαρμογής του νόμου για να συμπεριλάβει για πρώτη φορά πράξεις πληρωμής με τρίτες χώρες, όταν ο ένας από τους δύο παρόχους έχει έδρα εκτός του Ευρωπαϊκού Οικονομικού Χώρου, που στο εξής θα τον λέμε ΕΟΧ για συντομία. Προσδιορίζει εκ νέου τις υπηρεσίες πληρωμών που εξαιρούνται από τη ρύθμιση και τις καθιστά πιο σαφείς, ενισχύει τη συνεργασία και την ανταλλαγή πληροφοριών μεταξύ των αρμοδίων αρχών των κρατών - μελών του ΕΟΧ, που στην περίπτωσή μας είναι η Τράπεζα της Ελλάδος και η Γενική Γραμματεία Εμπορίου και Προστασίας του Καταναλωτή του Υπουργείου Οικονομίας και Ανάπτυξης κατά τον λόγο βεβαίως της αρμοδιότητάς τους. Αυστηροποιεί το καθεστώς εποπτείας και αδειοδότησης της Τράπεζας της Ελλάδος σε εταιρείες - παρόχους υπηρεσιών πληρωμών, εισάγοντας ενισχυμένα μέτρα ασφαλείας για την προστασία του καταναλωτή έναντι της απάτης και άλλων παρανόμων πράξεων. Σε αυτό το πλαίσιο προσδιορίζονται οι όροι και οι προϋποθέσεις για την αδειοδότηση των παρόχων, θεσπίζεται ο μηχανισμός εσωτερικού ελέγχου αλλά και κάποιος εξωτερικός έλεγχος από ορκωτή ελεγκτική εταιρεία, σχετικά με την πλήρωση των προϋποθέσεων για την ορθή λειτουργία των παρόχων υπηρεσιών αυτών των πληρωμών. Η Τράπεζα της Ελλάδος κατέχει θεσμικό ρόλο και μπορεί να επιβάλλει κυρώσεις που μπορεί να φθάνουν μέχρι την ανάκληση της αδείας λειτουργίας του παρόχου ή να λαμβάνει μέτρα που διασφαλίζουν τη διαφάνεια των όρων και των απαιτήσεων ενημέρωσης, οι οποίες διέπουν, βεβαίως, τις υπηρεσίες των πληρωμών. Καθιερώνεται, επίσης, η υποχρέωση των παρόχων υπηρεσιών πληρωμών να θεσπίζουν διαδικασίες για τη διαχείριση παραπόνων, θέτοντας συγκεκριμένες προθεσμίες για την επίλυσή τους. Καθιερώνεται παράλληλα κάτι θετικό. Στα θετικά της οδηγίας συμπεριλαμβάνεται επιπλέον η περαιτέρω διασφάλιση των δικαιωμάτων των καταναλωτών σε περιπτώσεις υπηρεσιών άμεσης χρέωσης μέσω των παγίων εντολών. Αυτό συμβαίνει καθώς διασφαλίζεται το δικαίωμα του καταναλωτή, ο οποίος καταβάλλει, πληρώνει την υπηρεσία, για επιστροφή των χρημάτων του σε περιπτώσεις παγίων εντολών οι οποίες δεν εξελίχθηκαν κανονικά. Επιβάλλεται, επίσης, η απαγόρευση επιβολής προσαυξημένης χρέωσης σε καταναλωτές που κάνουν χρήση των υπηρεσιών πληρωμών. Όπως έχετε καταλάβει, η συγκεκριμένη οδηγία μάς βρίσκει σχετικά σύμφωνους και θετικούς και όχι μόνο λόγω της πάγιας θέσης μας - που ως φιλοευρωπαϊκό κόμμα επιθυμούμε την εξομοίωση των νόμων και των κανόνων που διέπουν τη λειτουργία των κρατών της Ευρωπαϊκής Ένωσης - αλλά και διότι βλέπουμε ότι συμβάλλει θετικά και ως προς την κατεύθυνση των δικαιωμάτων των καταναλωτών - χρηστών των υπηρεσιών πληρωμών, οι οποίοι αυξάνονται ραγδαία, διότι οι περισσότερες συναλλαγές γίνονται πλέον ηλεκτρονικά είτε μέσω του διαδικτύου είτε μέσω πλαστικού χρήματος είτε μέσω εντολών πληρωμής. Ραγδαία αυξάνονται και οι απαιτήσεις για την ενίσχυση της ασφάλειας των συναλλαγών, οι οποίες ολοένα και περισσότερο γίνονται, όπως είπα, μέσω των νέων τεχνολογιών. Παράλληλα, η οδηγία βοηθάει και την οικονομία και αυτό που ονομάζουμε «ψηφιακή οικονομία», προωθώντας ακόμα περισσότερο την ενοποίηση της ψηφιακής αγοράς στην Ευρώπη, διαθέτοντας κίνητρα στις επιχειρήσεις για ανάπτυξη των πληρωμών μέσω διαδικτύου ή κινητού τηλεφώνου. Επομένως, λοιπόν, αυξάνει την αποδοτικότητα της αγοράς - η αγορά κινείται πιο γρήγορα - αλλά - αν θέλετε - και τον ανταγωνισμό, γιατί υπάρχουν περισσότερες δυνατότητες πλέον στις επιλογές. Είναι ιδιαιτέρως σημαντικό ότι η οδηγία καθορίζει κοινό νομικό πλαίσιο, δηλαδή κοινούς πανευρωπαϊκούς κανόνες του παιχνιδιού για όλους τους συμβαλλόμενους, συμπεριλαμβανομένων των τραπεζών, άλλων παρόχων υπηρεσιών πληρωμών, της βιομηχανίας της financial technology και των τελικών πελατών. Εάν ασφαλώς η Κυβέρνηση επέλεγε τον ορθολογικό δρόμο νομοθέτησης και έφερνε μόνη την οδηγία προς ψήφιση, η Ένωση Κεντρώων θα αντιμετώπιζε απόλυτα θετικά το νομοσχέδιο. Δεν θα είχαμε καμμία αντίρρηση να το ψηφίσουμε. Όμως, έρχεστε μετά από δυόμισι χρόνια, αφού η οδηγία υιοθετήθηκε τον Νοέμβριο του 2015 και φέρνετε και πάλι καθυστερημένα, όπως πάντα, στη Βουλή προς ψήφιση μια οδηγία η οποία θα έπρεπε ήδη να έχει εναρμονιστεί από τον Ιανουάριο του 2018. Αυτό από μόνο του αποτελεί μνημείο έλλειψης σχεδιασμού και προχειρότητας, καθώς δείχνετε για ακόμη μία φορά ότι είστε ανεπαρκείς στην τήρηση των χρονοδιαγραμμάτων και ελλιπείς στον σεβασμό των ευρωπαϊκών και διεθνών υποχρεώσεων της χώρας, ιδιαιτέρως μάλιστα εκείνων που θα ωφελούσαν τον ελληνικό λαό. Όταν είναι να ψηφίσετε μνημονιακές υποχρεώσεις που αφαιμάσσουν την οικονομία και δημιουργούν τοκογλυφικά πλεονάσματα 3,5%, όταν είναι να υποθηκεύσετε τη δημόσια περιουσία για τα επόμενα ενενήντα εννέα χρόνια, όταν είναι για τον αυτόματο υπερκόφτη ή όταν είναι να μειώσετε συντάξεις και μισθούς, όταν είναι να δημιουργήσετε πρόβλημα στην οικονομία, η ταχύτητά σας υπερβαίνει αυτή του φωτός. Όταν, όμως, πρόκειται για μία εναρμόνιση θετική την αφήνετε στο τέλος, τελευταία στιγμή. Ο κακός ο μαθητής! Έρχομαι τώρα στο δεύτερο μέρος του νομοσχεδίου. Επιχειρείτε με τις λοιπές διατάξεις των άρθρων 111 έως 141- υπάρχει και μία αφαίρεση του άρθρου 133- να περάσετε μία σειρά από φωτογραφικές ρυθμίσεις για να τακτοποιήσετε «ημετέρους» για να ριζοσπαστικοποιήσετε ακόμη περισσότερο την κρατική μηχανή. Δεν αποτελούν, βέβαια, όλες οι λοιπές διατάξεις - να μην είμαστε υπερβολικοί - τέτοια περίπτωση ρουσφετολογικών παροχών και διορισμών και άλλων ατασθαλιών. Υπάρχουν, όμως, αρκετές διατάξεις, καθώς και κάποιες αόριστες και κακογραμμένες διατάξεις, που δεν μας επιτρέπουν να υπερψηφίσουμε το συγκεκριμένο νομοσχέδιο και μας αναγκάζουν να διατηρήσουμε τις επιφυλάξεις μας. Τέτοια διάταξη είναι το άρθρο 115 παράγραφος 1, με το οποίο δίνεται εξουσιοδότηση στον Υπουργό Περιβάλλοντος και Ενέργειας και στον διοικητή της Ανεξάρτητης Αρχής Δημοσίων Εσόδων για την έκδοση ΚΥΑ, που θα καθορίζει τους όρους, τις προϋποθέσεις, τους απαιτούμενους ελέγχους για την απαλλαγή από τον ειδικό φόρο κατανάλωσης του φυσικού αερίου που χρησιμοποιείται για την παραγωγή ηλεκτρικής ενέργειας. Αυτό θα ήταν καλό, εάν η ΔΕΗ ήταν δημόσια. Απαλλάσσετε, όμως, τους αγοραστές της ΔΕΗ από φόρους, τους οποίους πληρώνει ο αγρότης, που πληρώνει το φτωχό νοικοκυριό. Τέθηκε στις επιτροπές και από τα άλλα κόμματα το θέμα της συνταγματικότητας της συγκεκριμένης διάταξης και το ενδεχόμενο να αντιβαίνει αυτή το άρθρο 78 παράγραφος 4 του Συντάγματος, που απαγορεύει την παροχή νομοθετικής εξουσιοδότησης για απαλλαγή ή εξαίρεση από φορολόγηση. Είπατε ότι θα το ψάξετε. Καλό είναι να το ψάξετε πριν γίνει αυτό νόμος του κράτους και έχουμε τα «μπρος - πίσω». Είναι σίγουρο ότι θα καταπέσει η διάταξη στα δικαστήρια, γι' αυτό ψάξτε το πριν. Έρχομαι τώρα στο άρθρο 125, με το οποίο η «πρώτη φορά αριστερά» πάει να συστήσει τρεις νέες θέσεις με σύμβαση εργασίας ιδιωτικού δικαίου ορισμένου χρόνου στην Ανεξάρτητη Αρχή Δημοσίων Εσόδων, για να διορίσει πέρα και έξω από κάθε διαδικασία ΑΣΕΠ, λες και δεν μπορεί να καλυφθούν από τους περίπου δέκα χιλιάδες εργαζόμενους που ήδη υπηρετούν στην ΑΑΔΕ. Υπάρχουν και άλλες φωτογραφικές - ρουσφετολογικές διατάξεις, στις οποίες θα αναφερθεί εν εκτάσει ο Κοινοβουλευτικός Εκπρόσωπός μας κ. Σαρίδης. Θα ήθελα να σταθώ στο γενικό pattern, θα μπορούσα να πω, της Κυβέρνησης της «πρώτη φορά αριστεράς». Χρησιμοποιείτε, δυστυχώς, τις κλασικές τεχνικές άλωσης του κράτους και εξυπηρέτησης ψηφοθηρικών συμφερόντων. Αυτό δεν διαφέρει σε τίποτα από αυτό που ζήσαμε επί χρόνια σε αυτή τη χώρα, αυτό το διεφθαρμένο σύστημα πελατειακού κράτους, που μας έφτασε και μας κρατάει καθηλωμένους στα μνημόνια και το οποίο εμείς δεν θα σταματήσουμε να καταγγέλλουμε. Αυτό είναι ένα από τα πολλά παραδείγματα της ύπουλης τακτικής που μπορώ να πω ότι ακολουθεί η συγκεκριμένη συγκυβέρνηση προκειμένου να βολέψει τα «δικά της παιδιά», αδιαφορώντας και αυτή, όπως και οι προηγούμενες κυβερνήσεις, για οτιδήποτε έχει σχέση με την έννοια της αξιοκρατίας και της παροχής ίσων ευκαιριών σε όλους. Το αποτέλεσμα, λοιπόν, του κομματικού κράτους και του ρουσφετιού, που βασίλεψε και βασιλεύει στον τόπο μας, αυτή τη στιγμή που μιλάμε είναι ότι περίπου εξακόσιες χιλιάδες νέοι οι οποίοι σπούδασαν με τον κόπο, τον ιδρώτα και το χρήμα του ελληνικού λαού, έχουν φύγει στο εξωτερικό, ενάμισι εκατομμύριο Έλληνες είναι άνεργοι, από τους εργαζόμενους ένα 40% παίρνει μισθούς πείνας και επαιτείας κι οι συνταξιούχοι σε λίγο δεν θα έχουν ούτε τα απαραίτητα για τα φάρμακά τους. Υπάρχουν και κάποια θετικά, όπως είναι η απαλλαγή του φόρου των αναπήρων καλλιτεχνών, αλλά τι να το κάνεις; Γι' αυτό, λοιπόν, κυρίες και κύριοι συνάδελφοι, δεν θα υπερψηφίσουμε τις διατάξεις που ενισχύουν την κομματοκρατία και το βόλεμα των «δικών μας παιδιών». Σας δηλώνω δε ότι θα μας βρείτε απέναντί σας σε καθεμία από αυτές και κάθε στιγμή που έχετε το θράσος, δυστυχώς - γιατί περί θράσους πρόκειται - να τις φέρνετε για ψήφιση. Ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, θα συνεχίσουμε με τους Κοινοβουλευτικούς Εκπροσώπους. Θα προηγηθεί ο συνάδελφος κ. Ηλίας Παναγιώταρος από τη Χρυσή Αυγή, διότι μετέχει την ίδια ώρα και σε επιτροπή. Κύριε Παναγιώταρε, έχετε τον λόγο.
Ευχαριστώ, κύριε Πρόεδρε και καλό μήνα! Ένα ακόμα ανούσιο νομοσχέδιο από αυτά τα οποία μας στέλνουν σωρηδόν από έξω, είτε έχει να κάνει με εναρμονίσεις είτε με άλλα ζητήματα, τα οποία σε πολλές των περιπτώσεων δεν αφορούν τους χειμαζόμενους Έλληνες πολίτες. Kαι όλα αυτά εν μέσω μνημονιακής θυέλλης. Και όταν λέμε «εν μέσω», το αφήγημα και το παραμύθι τού ότι θα βγούμε από τα μνημόνια λίαν συντόμως, μέσα στο καλοκαίρι, θα έχουμε μια καθαρή έξοδο δεν πείθει κανέναν ούτε εσάς τους ίδιους, τα στελέχη σας, ακόμα και Υπουργούς σας, οι οποίοι λένε τα αυτονόητα. Όλα όσα έχετε ψηφίσει με το τρίτο μνημόνιο μαζί με τη Νέα Δημοκρατία, το ΠΑΣΟΚ και τα λοιπά κόμματα του λεγόμενου «συνταγματικού τόξου», την εποπτεία των ενενήντα εννέα ετών, το γεγονός ότι είναι υποθηκευμένη ολόκληρη η περιουσία του ελληνικού λαού και όχι μόνο στους τοκογλύφους δανειστές, δεν μας δίνουν κανένα περιθώριο, καμμία ελπίδα εξόδου από τα μνημόνια. Έχετε επιτύχει και παρουσιάζετε ως επιτυχία πρωτογενή πλεονάσματα, που, όταν ήσασταν στην Αντιπολίτευση, όχι απλά τα στηλιτεύατε, αλλά λέγατε και θεωρούσατε ότι είναι καρκίνος για την ελληνική κοινωνία, κόλαφος και καταστροφή για την οικονομία. Και όλα αυτά φυσικά τα ξεχάσατε. Τώρα έχετε βάλει και παίζει η ίδια ακριβώς κασέτα των προκατόχων σας, όταν οι φόροι, θηλιά πλέον στη συντριπτική πλειονότητα των Ελλήνων, έχουν αυξηθεί κατά 94% στα χρόνια του μνημονίου. Είναι η τελευταία έκθεση του μνημονιακού ΙΟΒΕ, αυτού ο οποίος ήταν πάντοτε το μαξιλαράκι των μνημονιακών κυβερνήσεων και βγαίνει και λέει αυτό το οποίο λέει όλος ο εμπορικός και όχι μόνο κόσμος. Και ενώ συμβαίνουν όλα αυτά και πολλά άλλα θέματα οικονομικής εμπλοκής της χώρας μας και προσπάθειας απεμπλοκής, έχουμε και τη συνεχιζόμενη δίνη στην οποία βρισκόμαστε - εκτός από τα οικονομικά ζητήματα - και στα εθνικά ζητήματα, σε όλα, μα σε όλα τα επίπεδα. Δυστυχώς βλέπουμε μια συνεχώς διογκούμενη από όλους πίεση σε όλα τα εθνικά ζητήματα, είτε έχει να κάνει με το Σκοπιανό, με το Βορειοηπειρωτικό, με το Κυπριακό. Νέες αξιώσεις ετοιμάζονται ακόμη και από τη Βουλγαρία η οποία, μετά από κάποια χρόνια ύφεσης και προσπάθειας ανασυγκροτήσεώς της, βλέπουμε ότι ήδη σιγά - σιγά εγείρει διάφορα ζητήματα που υποτίθεται ότι είχαν εκλείψει. Έχουμε την τεράστια μάστιγα του λαθρομεταναστευτικού, την οποία, όπως βλέπουμε, χειρίζεται περίτεχνα ο κ. Ερντογάν, όπως και όλα τα υπόλοιπα ζητήματα και μας κάνει ό,τι θέλει. Και επειδή μας κάνει ό,τι θέλει, θεωρείτε ότι είμαστε αναγκασμένοι να υποκύπτουμε συνεχώς, αντί να πράξετε τα αυτονόητα. Και βλέπουμε ότι πλέον στην πατρίδα μας εισβάλλουν από παντού, από τον Έβρο, από τα νησιά, από όπου στην κυριολεξία κάνει κέφι στον οποιονδήποτε, όχι μόνο απλοί κατατρεγμένοι Σύροι πρόσφυγες, αλλά πλέον στα κέντρα - εντός πολλών εισαγωγικών - «προσφύγων» καταμετρώνται από εκατό και πλέον κράτη διάφοροι τύποι που στη συντριπτική τους πλειονότητα δεν είναι γυναικόπαιδα, δεν είναι ταλαίπωροι, αλλά είναι νέοι σε μάχιμη ηλικία, φανατικοί μουσουλμάνοι, ισλαμιστές, πολλοί εκ των οποίων τζιχαντιστές, έτοιμοι για όλα. Και αφού τους έχετε προσφέρει «γη και ύδωρ» σε όλα τα επίπεδα και στα «hot spots», τους δίνετε επιδόματα, τους δίνετε κινητά, τους δίνετε οτιδήποτε, τους δίνετε το δικαίωμα να σουλατσάρουν ανά την ελληνική επικράτεια και να κάνουν ό,τι θέλουν. Τα αποτελέσματα, μάλιστα, τα βλέπουμε τώρα στην αρχή της τουριστικής περιόδου στην Αθήνα με τα συνεχόμενα κρούσματα στου Φιλοπάππου, στο κέντρο της Αθήνας και αλλού. Και αυτά είναι αυτά που ακούγονται. Γίνονται καθημερινά και άλλα. Μόλις προχθές στου Ψυρρή σε δύο νέους Έλληνες που απλώς περπατούσαν τους επιτέθηκαν κάποιοι Πακιστανοί, λέει, με μαχαίρια και μόλις πήγαν να αντιδράσουν, ξαφνικά πετάγονταν από όλα τα στενά δεκάδες αλλοδαποί, Πακιστανοί φίλοι τους, της συμμορίας και τους έκαναν ασήκωτους στο ξύλο, «τούμπανο», «μπαούλο» και δεν ακούστηκε τίποτα. Είναι πάμπολλα αυτά τα περιστατικά. Βλέπουμε ότι η Τουρκία μάς πιέζει σε όλα τα επίπεδα και το ελληνικό κράτος δεν κάνει τίποτα. Είδαμε και την τηλεοπτική συνέντευξη του κ. Κοτζιά, στην οποία είπε πολλά πράγματα, κάποια εκ των οποίων είναι θλιβερά. Όμως, δείχνει και πόσο στωικά και χαλαρά βλέπουν τα ζητήματα. Επί της ουσίας είπε για τους δύο Έλληνες, τον Αξιωματικό και τον Υπαξιωματικό, οι οποίοι για δύο μήνες βρίσκονται αιχμάλωτοι, όμηροι - ή ό,τι άλλο θέλετε πείτε το - στην Τουρκία χωρίς κατηγορία, ότι είναι, λέει, ανοησία των δύο Ελλήνων στρατιωτικών που πέρασαν τα σύνορα και ότι νόμιμα τους αιχμαλώτισε η Άγκυρα. Δικαιολογήθηκε, μάλιστα, λέγοντας ότι αυτή ήταν μια συνήθης τακτική όταν έμπαιναν κάποιοι Έλληνες κατά λάθος στην τουρκική πλευρά των συνόρων ή κάποιοι Τούρκοι στην ελληνική, να γίνονται δηλαδή ανταλλαγές. Ναι, αλλά όταν υπάρχουν εντάσεις, όπως ήταν το περιστατικό με το σκάφος του Λιμενικού «Γαύδος» ή το προηγούμενο περιστατικό στα Ίμια ή το περιστατικό που έγινε με το σκάφος του Πολεμικού Ναυτικού που πήγε να το εμβολίσει σκάφος της τουρκικής ακτοφυλακής και τελευταία στιγμή απευφεύχθη το περιστατικό ή όταν έχουμε συνεχείς παραβιάσεις κ.λπ., και όταν όλοι οι ειδικοί επί εθνικών θεμάτων στρατηγικοί αναλυτές σας λένε ότι οι Τούρκοι ψάχνουν να βρουν ομήρους προκειμένου να τους ανταλλάξουν με τους οκτώ Τούρκους αξιωματικούς που έχουν ζητήσει πολιτικό άσυλο, αλλά και τους εννέα Κούρδους - αν δεν κάνω λάθος - ή Τούρκους αριστεριστές που και αυτοί έχουν συλληφθεί και βρίσκονται εδώ αλλά δεν τους δίνουμε στην Τουρκία, εσείς σφυρίζατε κλέφτικα. Έφτασε περίτρανα, λοιπόν, η στιγμή όταν πριν από λίγες μέρες ο Ερντογάν σάς το πέταξε στα μούτρα και μίλησε για ανταλλαγή. Και συνεχίζετε και λέτε περί ανοησίας. Αλήθεια, στη συνέντευξή σας που λέτε κάποια στιγμή πως σε μία - δύο περιπτώσεις έφτασαν οι Τούρκοι πιο κοντά στην «κόκκινη γραμμή» και δεν την παραβίασαν, ποια είναι η κόκκινη γραμμή, κύριε Κοτζιά; Τι θα πρέπει να γίνει, επιτέλους, να βυθίσουν κανένα ολόκληρο πλοίο εκτός από το να τα κτυπούν και να τα εμβολίζουν ή να κρεμάσουν από το τσιγκέλι κάποιους Έλληνες αξιωματικούς; Τι πρέπει να γίνει για να πείτε ότι επιτέλους πέρασαν την «κόκκινη γραμμή»; Λέτε, μάλιστα, παρακάτω σε αυτή τη συνέντευξη: «δεν γνωρίζω αν έπεσαν σε παγίδα ή αν ήταν σχεδιασμένο αυτό, ο τρόπος όμως της τουρκικής συμπεριφοράς δείχνει αλλαγή αντίληψης». Το πήρατε χαμπάρι πολύ αργά. Βαρούσαν τα καμπανάκια του κινδύνου από όλους και εσείς ασχολιόσασταν με άλλα ζητήματα. Δεν το γνωρίζατε; Δεν προειδοποιήσατε τους αρμόδιους να μην πάνε έτσι, σαν το σκυλί στ' αμπέλι; Όχι. Τίποτα. Δεν σας ενδιαφέρει. Την ίδια ώρα, μάλιστα, που έχουμε αυτό το ζήτημα βλέπουμε τραγελαφικά περιστατικά στελεχών του ελληνικού Κοινοβουλίου, όπως κάποιους Βουλευτές του ΣΥΡΙΖΑ οι οποίοι βρίσκονταν σε ένα μειονοτικό χωριό και περνούσαν πολύ καλά σε ένα ταβερνάκι και τραγουδούσαν τούρκικα τραγούδια. Κατά τα άλλα, όταν η Χρυσή Αυγή ρωτάει κάποια συγκεκριμένα πράγματα, κυνηγάτε τους Βουλευτές της Χρυσής Αυγής όταν μιλάνε γι' αυτά τα ζητήματα, απαντάτε λέγοντας ότι είναι δικαίωμά τους. Να χαίρεστε αυτά τα δικαιώματα. Συμβαίνουν πολλά πράγματα που καθιστούν το εν λόγω νομοσχέδιο άχρηστο επί της ουσίας και ανούσιο. Φαίνεται κιόλας, καθώς δεν υπάρχει καμμία συμμετοχή, δεν υπάρχει καν ομιλητής να μιλήσει γι' αυτό το νομοσχέδιο οικονομικής υφής που δεν αφορά την πραγματική οικονομία. Όσο και να θέλετε να πείσετε τους Έλληνες πολίτες ότι μετά τον Αύγουστο που θα βγούμε από τα μνημόνια όλα θα είναι καλά, σας λέμε ότι δεν είναι τίποτα καλά σε κανένα επίπεδο. Ακόμη και σε κάποιους κλάδους οι οποίοι πάνε καλά είτε λόγω συγκυριών είτε λόγω φυσικών πλεονεκτημάτων, όπως είναι ο τουρισμός, και εκεί συνεχώς βάζετε φόρους στον φόρο και συνεχίζετε και τους στραγγαλίζετε. Και θα πάρουν μία ανάσα πολλοί, όσοι ασχολούνται με τον τουρισμό από τώρα μέχρι και τα τέλη Σεπτεμβρίου, αρχές Οκτωβρίου, αλλά και μετά θα αρχίσει πάλι ο γολγοθάς των Ελλήνων που είναι για έξι, επτά μήνες, για να μπορέσουν να αποπληρώσουν αυτά τα οποία δεν αποπληρώνουν και συσσωρεύονται ως χρέη συνεχώς. Το ιδιωτικό χρέος συνεχώς διογκώνεται. Βέβαια, την ίδια ώρα υπάρχει και το χρέος του κράτους προς τους πολίτες, αλλά εκεί δεν τρέχει τίποτε. Χρωστάει ένα μικρό ποσό ένας Έλληνας πολίτης προς το κράτος; Κατάσχεση πλέον για άνω των 500 ευρώ, για οπουδήποτε. Χρωστάει το κράτος σε κάποιον Έλληνα επιχειρηματία, έμπορο, κάτι χιλιάδες εκατοντάδες ευρώ, εκατομμύρια; Άσε τον να περιμένει και εάν καταστραφεί, κατεστράφη και δεν μας καίγεται καρφί. Δυστυχώς αυτή είναι η κατάσταση που επικρατεί στην ελληνική κοινωνία, στην ελληνική οικονομία. Και περιμένετε, όπως λέτε, τον τουρισμό και ποντάρετε πολλά και δικαίως σε αυτόν, αλλά δεν κάνετε τίποτε, όπως σας προείπαμε, για σοβαρότερα ζητήματα, όπου στην Αθήνα, την τουριστική πρωτεύουσα μίας τουριστικής χώρας, αλωνίζουν οι συμμορίες των λαθρομεταναστών, κάνουν ό,τι γουστάρουν, δεν δίνουν λογαριασμό σε κανέναν και τα μέτρα που έχετε πάρει είναι από αστεία έως ανύπαρκτα. Την ίδια ώρα που βλέπουμε τους Έλληνες επιχειρηματίες, τους εμπόρους, τους βιοτέχνες να μην μπορούν να τακτοποιήσουν τις οικονομικές τους υποχρεώσεις λόγω όλων όσων συμβαίνουν, βλέπουμε τους παράνομους λαθρομετανάστες να έχουν δημιουργήσει απίστευτα παραμάγαζα στα διάφορα αγαπημένα άσυλα της Αριστεράς, είτε είναι στην περιοχή των Εξαρχείων όπου όλο το παρεμπόριο και το λαθρεμπόριο όλων των ειδών ανθεί σε επίπεδα που δεν μπορεί να τα συλλογιστεί κανείς. Βλέπουμε στις διάφορες σχολές, κυρίως στην ΑΣΟΕΕ, να έχει δημιουργηθεί μία απίστευτη παροικία παράνομων λαθρομεταναστών, οι οποίοι πουλάνε παρανόμως διάφορα είδη και δεν τολμάει να τους αγγίξει κανείς. Και έχουν εξελίξει τόσο πολύ την ξεφτίλα του νεοελληνικού κράτους που βλέπουμε τον παράνομο λαθρομετανάστη να πουλάει την παράνομη πραμάτεια του μέσα από ένα ανώτατο εκπαιδευτικό ίδρυμα, να βρίσκεται από την μέσα πλευρά της περίφραξης και να κάθεται και να έχει τα εμπορεύματά του σε μία τάβλα ακριβώς στην περίφραξη, οπότε μόλις έρθει κάποιος να του κάνει έλεγχο ή οτιδήποτε άλλο - σιγά μην έρθει - απλώς τραβάει την πραμάτεια του μέσα και όλα καλά, δεν μπορεί να τον αγγίξει κανείς. Και όλα αυτά την ίδια ώρα που τους Έλληνες πολίτες τους έχετε και τους πατάτε σαν χταπόδια. Φέρνετε και κάποιες τροπολογίες για τις οποίες θα μιλήσουμε εν τάχει: Η τροπολογία 1566/246 είναι μία τροπολογία του Υπουργείου Αγροτικής Ανάπτυξης και Τροφίμων και έχει να κάνει με την γνωστή «ΑΓΡΟΓΗ». Είναι μία πονεμένη ιστορία του παρελθόντος, τα πάλαι ποτέ καλά χρόνια του ΠΑΣΟΚ, όπου εκεί γινόταν «του Κουτρούλη ο γάμος», όπως και οπουδήποτε αλλού στο δημόσιο και στους φορείς του εκείνη την εποχή, και έχει να κάνει με διάφορα χρέη της «ΑΓΡΟΓΗΣ» προς τρίτους. Θα δηλώσουμε παρών, γιατί θεωρούμε ότι κάποιοι άνθρωποι από αυτά τα χρωστούμενα θα μπορέσουν να επιβιώσουν, εάν τα πάρουν. Βέβαια δεν ξέρουμε ούτε τις διαδικασίες ούτε πώς ούτε πού έγινε αυτό. Για την τροπολογία 1567/247, μία τροπολογία του Υπουργείου Οικονομικών δηλώνουμε κατά, διότι βλέπουμε ότι εδώ υπάρχουν διευκολύνσεις για κάποιους μεγάλους, αλλά φυσικά όχι για τους μικροομολογιούχους που τους διαλύσατε με το PSI και δεν τους αφήσατε τίποτε απολύτως. Τέλος υπάρχει και η τροπολογία 1565/245, όπου υπάρχει μία παραχώρηση για πενήντα έτη μίας έκτασης, προκειμένου να γίνει μία πρωτοβάθμια μονάδα υγείας. Εκεί θα ψηφίσουμε ναι, γιατί θεωρούμε ότι είναι σωστό. Τώρα στην πορεία το τι θα γίνει, ποιοι θα είναι οι διαγωνισμοί, ποιοι θα ασχοληθούν, πώς θα ασχοληθούν και γιατί θα ασχοληθούν, είναι ένα άλλο ζήτημα. Όπως είπε και ο αγορητής μας, καταψηφίζουμε το εν λόγω νομοσχέδιο. Στις τροπολογίες αναφέρθηκα εγώ. Εάν εν τω μεταξύ υπάρχει κάτι άλλο, θα τοποθετηθούμε για νέες τροπολογίες. Σας ευχαριστώ πολύ.
Σας ευχαριστούμε, κύριε συνάδελφε. Ο συνάδελφος κ. Σαρίδης, από την Ένωση Κεντρώων, έχει τον λόγο. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κυρία Υπουργέ, θα μου επιτρέψετε να ξεκινήσω την εισήγησή μου, κάνοντας μια πολύ σημαντική παρατήρηση, μια απολύτως τεκμηριωμένη διαπίστωση. Η σημερινή ηγεσία του Υπουργείου Οικονομικών αποδεικνύεται ανίκανη να προστατεύσει τους Έλληνες φορολογούμενους, εμφανίζεται παγερά αδιάφορη απέναντι στα προβλήματα των Ελλήνων δανειοληπτών, παρουσιάζεται τραγικά ανήμπορη να ελέγξει τις τράπεζες, εκείνες τις ίδιες τράπεζες που ανακεφαλαιοποιήθηκαν με τα λεφτά των Ελλήνων όχι μία, όχι δύο, αλλά τρεις φορές. Αυτές οι τράπεζες συνεχίζουν καθημερινά, να προσβάλλουν και τη νοημοσύνη των συμπολιτών μας αλλά και κάθε έννοια δικαίου και αυτές καλά κάνουν, γιατί πάρα πολύ απλά τη δουλειά τους κάνουν, τουλάχιστον όπως την αντιλαμβάνονται οι διοικήσεις τους. Ποια είναι, όμως, η δικαιολογία του Υπουργείου Οικονομικών; Είναι δουλειά του Υπουργείου Οικονομικών να προστατεύει τις τράπεζες; Αυτή θεωρούμε σήμερα ότι είναι η δουλειά του Υπουργείου Οικονομικών; Να προστατεύει τις τράπεζες από τους πολίτες, σε βαθμό μάλιστα που να εξευτελίζει με υβριστικό, απαξιωτικό και εν τέλει άκρως προσβλητικό τρόπο την ανωτέρω δημοκρατική διαδικασία του κοινοβουλευτικού ελέγχου; Για να μην αναρωτιέστε, αγαπητοί συνάδελφοι, για ποιο πράγμα μιλάω, σας υπενθυμίζω το εξής: Ρωτήσαμε τον κ. Τσακαλώτο εκ μέρους των Ελλήνων δανειοληπτών και συνεχίζω να τον ρωτάω ακόμα και σήμερα, όπως και την κυρία Υπουργό, μέσα απ' αυτή την Αίθουσα, από το Βήμα της Ολομέλειας και τον προκαλώ να πληροφορήσει το Σώμα αυτό, έστω και σήμερα με αφορμή το συγκεκριμένο νομοσχέδιο, πόσα λεφτά έχει μέσα το υπόλοιπο ενός συγκεκριμένου τραπεζικού λογαριασμού. Αυτός ο λογαριασμός για τον οποίον προσπαθώ να τον ελέγξω, τελεί υπό την αποκλειστική εποπτεία και διαχείριση του Υπουργείου Οικονομικών. Ο ίδιος ο Υπουργός Οικονομικών τον διαχειρίζεται με τις αποφάσεις του, χωρίς μάλιστα να έχει ανάγκη να λογοδοτήσει σε κανέναν απολύτως για τα συγκεκριμένα χρήματα. Η απάντηση, αγαπητοί συνάδελφοι, η οποία είναι και καταγεγραμμένη, για το πού έχουν πάει αυτά τα χρήματα, εμένα προσωπικά με έχει σοκάρει. Μου απάντησε χωρίς ενδοιασμό, πως απλά είναι δύσκολο να μου απαντήσει για το υπόλοιπο αυτού του λογαριασμού. Κυρίες και κύριοι συνάδελφοι, είναι δύσκολο να μου απαντήσει. Του ξανακάνω, λοιπόν, την ίδια ερώτηση, για να του δώσω τον χρόνο να ξεδυσκολέψει τα πράγματα. Και ξέρετε τι ήρθε και μου απάντησε τη δεύτερη φορά ο κύριος Υπουργός; Πως μου απάντησε την προηγούμενη φορά. Δηλαδή η απάντησή του ότι είναι δύσκολο να μου απαντήσει, ήταν η απάντηση στην ερώτηση που του έθεσα: «Πόσα λεφτά έχει ο συγκεκριμένος λογαριασμός;». Απάντηση: «Είναι δύσκολο να σου απαντήσω, κύριε Βουλευτά». «Πόσα λεφτά έχει ο συγκεκριμένος λογαριασμός;». «Σου απάντησα». Αυτός είναι ο σεβασμός, αγαπητοί συνάδελφοι, που δείχνετε στους πολίτες; Ποιος θα μας πιστέψει, ποιος θα πιστέψει εσάς, όταν μιλάτε για καθαρή έξοδο, τη στιγμή που δεν μπορείτε να απαντήσετε στην πιο απλή ερώτηση «Πόσα λεφτά έχουμε στον συγκεκριμένο λογαριασμό;»; Μια ερώτηση που την κάνουν μεταξύ τους και την απαντάνε καθημερινά στο σπίτι τους όλοι οι Έλληνες παντού στην Ελλάδα, όταν κάθονται στο τραπέζι για να συζητήσουν τα οικονομικά τους και να προσπαθήσουν να τα βάλουν σε μια σειρά. Κυρία Υπουργέ, έχω αρχίσει να πιστεύω, πως ο λόγος που δεν απαντάτε στο πόσα χρήματα υπάρχουν μέσα σ' αυτόν τον περιβόητο λογαριασμό - καβάτζα, όπως ο ίδιος ο κ. Τσακαλώτος τον είχε χαρακτηρίσει - δικά του λόγια είναι - απαντώντας στις ερωτήσεις μου, είναι πάρα πολύ απλός. Φοβάστε την αμέσως επόμενη ερώτηση που θα ακολουθήσει αυτής της απάντησης. Πού είναι τα υπόλοιπα χρήματα; Πού πήγαν αυτά τα λεφτά, αν δεν είναι στον λογαριασμό αυτόν; Πού δώσατε 4,5 δισεκατομμύρια, κύριοι Υπουργοί του Υπουργείου Οικονομικών; Ποιος έχει την ευθύνη γι' αυτά τα χρήματα; Αντιλαμβάνεστε πως μας ακούν και οι μικροομολογιούχοι. Τροπολογίες φέρνετε γι' αυτούς όμως τίποτα. Τους θυμάστε αυτούς τους μικροομολογιούχους ή τους έχετε ξεχάσει εντελώς; Ξέρετε, είναι εκείνοι οι άνθρωποι, που πρώτοι πίστεψαν και στήριξαν τη χώρα αυτή και εμπιστεύτηκαν τις αποταμιεύσεις τους, τους κόπους μιας ολόκληρης ζωής στις δυνατότητες και στις προοπτικές ανάπτυξης της ελληνικής οικονομίας. Είναι εκείνοι οι άνθρωποι, που καταστράφηκαν ολοκληρωτικά, μόνο και μόνο γιατί έδειξαν εμπιστοσύνη στην πατρίδα τους. Είναι εκείνοι οι άνθρωποι, που επειδή είναι μικροί και αδύναμοι, δεν βρέθηκε λύση για τα δικά τους χρήματα, την ώρα που βρέθηκε λύση για τα χρήματα των τραπεζών. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Μπορείτε να φανταστείτε, κυρία Υπουργέ, αγαπητοί συνάδελφοι, τι σκέφτονται οι μικροομολογιούχοι, που σας ακούν να ισχυρίζεστε πως υπάρχει μια «καβάτζα» 4,5 δισεκατομμυρίων ευρώ για μια κακιά στιγμή; Η κακιά στιγμή έχει έρθει. Είναι εδώ, είναι σήμερα, είναι τώρα. Καταθέτω για τα Πρακτικά μια δημοσιογραφική έρευνα του κ. Καμήλαλη. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρία Υπουργέ, αγαπητοί συνάδελφοι του ΣΥΡΙΖΑ, σύμφωνα με τα στοιχεία του κοινοβουλευτικού ελέγχου, η Κυβέρνηση έπρεπε να έχει κληρονομήσει έναν κουμπαρά 4,5 δισεκατομμύρια από την κυβέρνηση της Νέας Δημοκρατίας και του ΠΑΣΟΚ. Το γνωρίζετε, αγαπητοί συνάδελφοι; Αν δεν το γνωρίζετε, ας το ακούσετε σήμερα εδώ. Πού έχουν πάει αυτά τα χρήματα αυτής της κληρονομιάς; Αν δεν τα έχει κληρονομήσει η Κυβέρνηση, γιατί έχει σιωπήσει σε αυτό το θέμα, όταν έχει αναδείξει άλλα θέματα, άλλα σκάνδαλα με πολύ μικρότερα ισχύος στοιχεία; Αγαπητοί συνάδελφοι της Νέας Δημοκρατίας και του ΠΑΣΟΚ, από τα ίδια στοιχεία του κοινοβουλευτικού ελέγχου προκύπτει ότι αφήσατε έναν κουμπαρά 4,5 δισεκατομμυρίων στην Κυβέρνηση. Αν τον αφήσατε, γιατί δεν έχετε βγει στα κάγκελα και να απαιτήσετε να σας δοθούν εξηγήσεις, πού έχουν πάει τα συγκεκριμένα χρήματα; Αν τον αφήσατε, αγαπητοί συνάδελφοι, τον αφήσατε; Γιατί η σιωπή βασιλεύει σε αυτό το θέμα, σε ΣΥΡΙΖΑ - ΑΝΕΛ, Νέα Δημοκρατία και Κίνημα Αλλαγής; Γιατί τα ΜΜΕ απαξιώνουν δημοσιογραφικά το συγκεκριμένο θέμα; Γιατί δεν το αγγίζουν; Δεν θα σας κουράσω περισσότερο, αγαπητοί συνάδελφοι. Όσον αφορά το νομοσχέδιο, πολύ καλά τα είπε ο εισηγητής μας. Όσον αφορά τις τροπολογίες, η Ένωση Κεντρώων θα κάνει αυτό που έκανε πάντα. Θα στηρίξει τις σωστές και θα καταψηφίσει αυτές που εκείνη θεωρεί λάθος. Ευχαριστώ πολύ.
Κι εγώ ευχαριστώ. Παρακαλώ τον κ. Λοβέρδο να πάρει τον λόγο.
Ευχαριστώ, κύριε Πρόεδρε. Σημαντικό το πρώτο κομμάτι τουλάχιστον του νομοσχεδίου, στο μέτρο που αφορά τις πληρωμές και ειδικά τις πληρωμές έτσι όπως και στη χώρα μας εξελίχθηκαν μέσα από τρόπους τελείως σύγχρονους και πολύ διαφορετικούς από τους κλασικούς παλαιότερους δηλαδή των τραπεζών και του δημοσίου. Βρίσκω εξαιρετική την παρέμβαση επί του σχεδίου νόμου του εισηγητή της Δημοκρατικής Συμπαράταξης κ. Κουτσούκου, που μελέτησα - δεν διάβασα αυτή τη φορά - , για να καταλάβω ακριβώς τα θέματα με τα οποία ασχολείται η οδηγία και τα οποία ρυθμίζει. Επικαλούμαι την ομιλία του συναδέλφου και προσθέτω τα εξής: Κυρία Υπουργέ, κύριοι Βουλευτές, έχουμε μια σειρά από παρατηρήσεις που έχει κάνει, για το πρώτο και για το δεύτερο κεφάλαιο του σχεδίου νόμου, η Διεύθυνση Επιστημονικών Μελετών της Βουλής. Σας παρακαλώ πάρα πολύ να τις δείτε, διότι σε πάρα πολλά σημεία, ειδικά όσοι έχουν εντρυφήσει - οι συνεργάτες σας, κυρίως - στην ίδια την οδηγία, θα μπορούν να δουν ενδεχομένως και σφάλματα ορολογίας, κρίσιμα για τον ερμηνευτή του δικαίου, που πρέπει να διορθωθούν. Εγώ δεν θα σταθώ σε αυτά, γιατί θέλω να κάνω και μια γενικότερη πολιτική ομιλία. Ωστόσο θα σταθώ σε δύο ή τρία από αυτά. Κύριοι Βουλευτές, η παρατήρηση στη σελίδα 6 της Διεύθυνσης Επιστημονικών Μελετών για το άρθρο 31 παράγραφος 4, έχει ενδιαφέρον. Σας υπογραμμίζει η επιστημονική προσέγγιση ότι κινείστε εκτός πεδίου οδηγίας. Έχετε τη δυνατότητα; Ενσωματώνετε κείμενο μεταφράζοντάς το. Δεν έχετε δικαίωμα να το αλλάξετε. Και τίθεται ένα ζήτημα γενικότερο. Έχετε τη δυνατότητα εσείς να θεσπίσετε δίκαιο, ενσωματώνοντας οδηγία που δεν ακολουθεί την οδηγία; Δεν την έχετε την δυνατότητα. Κάντε, λοιπόν, μια προσεκτικότερη μελέτη στα όσα σας επισημαίνουμε για το 31 παράγραφος 4, γιατί τίθεται ένα θέμα νομικό ιδιαιτέρως σοβαρό. Αποκλίνετε από την οδηγία, την οποία ενσωματώνετε. Πρέπει να το δείτε. Η δεύτερη παρατήρηση που κρίνω ότι έχει κάποιο πολιτικό νόημα, το είχαμε δει κι εμείς ως Κοινοβουλευτική Ομάδα, αφορά το άρθρο 119 το περιβαλλοντικό τέλος για την πλαστική σακούλα. Σας επισημάναμε ότι επιβάλατε μια ρύθμιση - προσαρμοζόμενη, δεν λέω - , αλλά δεν είχατε οργανώσει την πορεία των χρημάτων που αντλεί το δημόσιο από τη ρύθμιση αυτή και έχετε καθυστερήσεις. Πρέπει να ξέρει ο Έλληνας καταναλωτής. Κυρία Υπουργέ, έχω τύχει πολλές φορές σε σούπερ μάρκετ, όπου ο καταναλωτής είναι εξοργισμένος - παρ' ότι που το κόστος της σακούλας δεν είναι μεγάλο - και δεν θέλει να το δώσει. Θα είναι πολύ ενδιαφέρον να μάθει ότι τα χρήματα αυτά δεν έχουν ακόμα διευθετηθεί, δεν έχουν προχωρήσει για τους σκοπούς που ρυθμίστηκε το τέλος αυτό. Και είναι πολύ ενδιαφέρον αυτό που σας λέει η Διεύθυνση Επιστημονικών Μελετών, ότι και τώρα δεν κανονίζονται οι χρόνοι της απόδοσης των χρημάτων, διότι περί αποδόσεως πρόκειται. Μεταβίβαση κάνετε εσείς ως υπηρεσία. Το τρίτο σημείο, κυρία Υπουργέ, κυρίες και κύριοι Βουλευτές, σε πολιτικό επίπεδο αφορά το άρθρο 122. Σας λέμε εδώ οι προσεγγίζοντας επιστημονικώς το αντικείμενο ότι σχετικά με το προσωπικό της ΑΑΔΕ, έχετε κάνει ρύθμιση που παραβιάζει την αρχή της ισότητας. Διότι στην απόπειρά σας να διευθετήσετε και πάλι πελατειακώς ορισμένα θέματα, σας λένε ότι το κάνετε κατά παραβίαση της αρχής της ισότητας, της αρχής του άρθρου 4 του Συντάγματος. Προσέξτε πάρα πολύ. Πελατειακές σχέσεις παράνομες αλλοίωσαν το τι προβλέπει το άρθρο 122. Κλείνω, λοιπόν, με τα θέματα αυτά και υπεισέρχομαι στα πολιτικά θέματα, που τίθενται με το σημερινό σχέδιο νόμου. Κύριε Πρόεδρε, κυρία Υπουργέ, κύριοι Βουλευτές, ό,τι σχετίζεται με την οικονομία - οι πληρωμές είναι η επιτομή της οικονομίας - , σχετίζεται με τον μεγάλο ασθενή της χώρας ακόμα, την ελληνική οικονομία. Αυτή την οικονομία διαχειρίζεστε τα τελευταία τριάμισι χρόνια περίπου εσείς με αξιοθρήνητα αποτελέσματα. Μόλις χθες είδαν το φως της δημοσιότητας, οι τελευταίες αποτιμήσεις για τα φορολογικά βάρη που έχουν υποβληθεί στους Έλληνες και Ελληνίδες, στους φορολογουμένους, από την ημέρα της οικονομικής κρίσης και μετά άρα κυρίως επί των δικών σας ημερών. Επιχειρηματίες, όλα τα επιστημονικά επαγγέλματα, αγρότες και πιο δύσκολα από όλους οι εργαζόμενοι, οι μισθωτοί, έχουν γονατίσει από τις ληστρικές φορολογικές σας επιδρομές. Επιδρομές αλλού το διαβάζουμε «γιουρούσια», αλλού το διαβάζουμε «φορομπηχτικά μέτρα ενός τσούρμου αδαών, δημαγωγών και ανικάνων», που μόνο τέτοια πράγματα μπορούν να κάνουν και να επαίρονται γι' αυτά, να επαίρονται ότι έχουν δημιουργήσει ρυθμούς στην οικονομία. Μάλιστα ο Πρωθυπουργός ανέφερε ότι αποκατέστησε το διεθνές κύρος της χώρας. Αυτοέπαινος σε βαθμό όμως που δημιουργεί εντυπώσεις για χαμόγελα και όχι για σοβαρές σκέψεις. Συν τοις άλλοις επί των ημερών σας φαίνεται, πως η διαφθορά επιπολάζει. Θα σταθώ σ' αυτό. Η Δημοκρατική Συμπαράταξη η οποία εδώ και τριάμισι χρόνια βάλλεται από εσάς και τον εταίρο σας, δεν έχει αρθρώσει μία φορά λόγο υποτιμητικό ή υπονομευτικό για την πολιτική διάσταση, το κύρος και την τιμή κάποιου ή κάποιας από εσάς. Προσέχουμε τα λόγια μας, ακόμα και όταν είμαστε ιδιαίτερα επικριτικοί όπως στο θέμα των αδύναμων. Εδώ έχουμε σύμβουλο Υπουργού, να καταγγέλλεται ότι ζήτησε μίζα και μάλιστα μεγάλο ποσό. Δεν με ενδιαφέρει τίποτε άλλο, παρά αυτό που θα σας πω. Σε πολιτικό επίπεδο δεν έχετε τοποθετηθεί. Αυτό είναι το ένα. Εδώ και μήνες υποτίθεται ότι έχετε αποστείλει στη δικαιοσύνη τον σχετικό φάκελο και αντιδράσεις δεν έχουμε δει. Με τι απασχολούνται οι εισαγγελείς διαφθοράς, η εισαγγελεύς του Αρείου Πάγου, ο Υπουργός Διαφθοράς; Τι κάνουν και έχουν άλλα καθήκοντα και σ' αυτό δεν έχουμε ακούσει το παραμικρό; Δεν χρωστάτε μια απάντηση, μια πολιτική τοποθέτηση, έναν αφορισμό πολιτικό εν τέλει; Τον χρωστάτε. Έχετε πει κάτι; Η απάντηση είναι πως δεν έχετε πει τίποτα. Nada, τίποτα, μηδέν. Σιωπηλοί θεατές. Δεν είστε θεατές, είστε κυβερνώντες. Οφείλετε απαντήσεις και πρέπει να τις δώσετε. Δεύτερο θέμα. Οι Βουλευτές της Δημοκρατικής Συμπαράταξης που συμμετέχουμε στη Διαρκή Επιτροπή Οικονομικών, έχουμε ζητήσει κάτι με συγκεκριμένο τρόπο, με έγγραφο τρόπο και ο κ. Κουτσούκος έχει τοποθετηθεί εδώ δύο φορές. Ζητήσαμε από τον Υπουργό κ. Τσακαλώτο, να μας αναλύσει, να μας παρουσιάσει, να μας διανείμει - ό,τι θέλει να κάνει, αλλά πάντως να μας ενημερώσει - για το πρόγραμμα ολιστικής ανάπτυξης. Πρόκειται για ένα «πρόγραμμα», το οποίο δεν γνωρίζει η Εθνική Αντιπροσωπεία. Πρόκειται για ένα «πρόγραμμα», για το οποίο όλοι οι Έλληνες ακούν, αλλά έχουν πλήρη άγνοια. Λένε στελέχη της Κυβέρνησης ότι πρόκειται για ένα πλάνο, που προήλθε από μια γόνιμη και πνευματική εργασία του κυρίου Υπουργού. Όμως τι πνευματική εργασία θα κάνει ο επικεφαλής του οικονομικού επιτελείου της Κυβέρνησης, όταν η Κυβέρνησή του και ο ίδιος προσωπικά έχουν αποδείξει ότι είναι οι καλύτεροι εκπρόσωποι της ελληνικής γραφειοκρατίας; Προσέθεσαν γραφειοκρατία επί τριάμισι χρόνια αντί να αφαιρούν, δεν ήραν κανένα γραφειοκρατικό εμπόδιο από την οικονομία, ενώ υποτίθεται ότι από ένα σημείο και μετά κάτι τέτοιο ήθελαν να κάνουν. Δεν υπάρχει χαρακτηριστικότερο παράδειγμα απ' αυτό της δήθεν κατάργησης των αδειοδοτήσεων. Καταργείς μια πράξη, αλλά όλες τις άλλες που είναι από κάτω, τις αφήνεις όπως είναι. Καταργείς μια ενέργεια, θεωρείσαι ότι απεγκλώβισες μια μερίδα της οικονομίας από τη γραφειοκρατία, αλλά έχεις αφήσει όλα τα εμπόδια από κάτω, γιατί η αδειοδότηση είναι μια τελική πράξη μιας σύνθετης ενέργειας. Δεν είναι η πρώτη ούτε η μοναδική. Πυροτέχνημα, λοιπόν, φανταζόμαστε ότι θα είναι ,όλα τα συμφραζόμενα αυτό λένε, αυτό το περίφημο «πρόγραμμα», αλλά πάντως δεν το έχουμε δει. Περνάνε οι μήνες και η έλλειψη ενημέρωσης δημιουργεί υποψίες ότι δεν είναι τίποτα, ότι είναι ένα «πυροτέχνημα» φραστικό, όπως ήταν το ότι θα σκίσετε τα μνημόνια, το ότι θα μας δανείζουν και θα υποχρεώνονται, όπως είναι το παράλληλο πρόγραμμα, όπως ήταν όλα όσα έχετε πει και έχουν αποδειχθεί απολύτως ψέματα. Κυρίες και κύριοι, έχουμε χρησιδανείσει στους κυβερνώντες όλα τα όργανα της ακοής μας, για να καταλάβουμε τι θα συμβεί στη χώρα τους επόμενους μήνες. Λυπάμαι που λέω ότι η αναπόδραστη πορεία των πραγματικών εξελίξεων πάει αλλού. Τα στοιχεία της είναι βάναυσα και σκληρά και όσα ευχάριστα λόγια και αν προσπαθείτε να πείτε, δεν νομίζω ότι μπορείτε να πείσετε κανέναν Έλληνα, καμμία Ελληνίδα. Οι προβλέψεις για την ανάπτυξη - ακυρώσατε μια πορεία ανάπτυξης '14, '15, '16, '17, '18, '19, για να περάσουμε με καθυστέρηση σ' αυτό που είχε ξεκινήσει - με επιβάρυνση δισεκατομμυρίων και με προβλέψεις για την πορεία της οικονομίας από τους διεθνείς οργανισμούς, να είναι πάντα πιο κάτω απ' αυτά που λένε οι προϋπολογισμοί σας. Ταυτόχρονα ραγδαία αύξηση των ληξιπροθέσμων είτε αυτά που χρωστάει ο πολίτης στο δημόσιο και δεν μπορεί να δώσει είτε αυτά που χρωστάτε στην αγορά και δεν δίνετε, για να παρουσιάσετε πλασματικά πλεονάσματα. Θα ήθελα να ήξερα ο Πρωθυπουργός, πώς τα σκέφτεται όλα αυτά; Πώς βλέπει τον εαυτό του στο κέντρο μιας αστυνομικής δύναμης, που τον συνοδεύει στις επισκέψεις του σε νησιά της επικράτειας; Σε μια τελευταία επίσκεψη υπήρχαν δεκαεφτά διμοιρίες γύρω του. Πόσες θα θέλει όταν περάσει στην κατάργηση των συντάξεων στο σωτήριο έτος 2019, που θα είστε Κυβέρνηση όπως λέτε και θα περικόψετε τις συντάξεις του 95% των συνταξιούχων με μέσους όρους πολύ - πολύ σημαντικούς για το βαλάντιο μιας οικογένειας; Πόσες διμοιρίες θα θέλετε τότε; Πόσο εύκολα θα κυλάει η πορεία σας μέσα στην ελληνική κοινωνία και του ίδιου του Πρωθυπουργού η πορεία, του «λαοπρόβλητου» Πρωθυπουργού, όταν θα χρειάζεται πια όλη την αστυνομική δύναμη της χώρας για να επισκεφθεί μια…
Όλη την αστυνομική δύναμη της χώρας;
Δεκαεφτά διμοιρίες; Ξέρετε πόσες είναι δεκαεφτά διμοιρίες; Το κάνετε εικόνα; Τι είναι υπερβολή;
Όλη η αστυνομία της χώρας;
Πέσαμε έξω στην πρόβλεψη. Είστε πολύ ευχαριστημένοι με τα όσα συμβαίνουν σήμερα. Κύριε Μαντά, η πραγματικότητα είναι σκληρή και μια κυβέρνηση δυστυχώς αυτό το καθήκον έχει. Να αντιμετωπίζει την πραγματικότητα κι όταν οι συμβολισμοί της καθημερινότητας είναι τόσο αρνητικοί όπως αυτοί, να πρέπει να επισκεφθείς έναν τόπο και να χρειάζεται να πας σιδερόφραχτος εκεί, για να μην έρθεις σε επαφή με τη λαϊκή διαμαρτυρία, αυτό δεν είναι απλώς ένα μήνυμα. Είναι μια καθαρή απόδειξη τι σας περιμένει. Βαυκαλίζεται ο Υπουργός Οικονομικών; Ή διαβουκολεί τον ελληνικό λαό με τα όσα λέει περί επιτυχιών; Η απάντηση έχει δοθεί. Η ολοκληρωμένη απάντηση όμως θα δοθεί στην κάλπη. Κυρία υπουργέ, κύριοι Βουλευτές, η τοποθέτησή μας είναι σαφής. Σε σχέση με το σχέδιο νόμου η πολιτική μας κριτική είναι δεδομένη. Σας ζητάμε τουλάχιστον για τεχνικά θέματα, να μη μπλέκετε άλλο τους Έλληνες πολίτες. Δώστε κάποιες λύσεις. Ευχαριστώ.
Ευχαριστώ κι εγώ, κύριε Λοβέρδο. Ο Κοινοβουλευτικός Εκπρόσωπος της Νέας Δημοκρατίας κ. Δένδιας έχει τον λόγο.
Κυρίες και κύριοι συνάδελφοι, συζητάμε σήμερα την ενσωμάτωση οδηγίας για τις υπηρεσίες πληρωμών. Επ' αυτής της οδηγίας και του κειμένου τοποθετήθηκε με απόλυτη επάρκεια ο επιμελής εισηγητής μας κ. Βεσυρόπουλος, όπως και στο δεύτερο κομμάτι του νομοθετήματος. Οφείλω να πω ότι ορθά διέγνωσε τη διβουλία της Κυβέρνησης και του κυβερνώντος κόμματος του ΣΥΡΙΖΑ και την αμφιθυμία όσον αφορά στη συμμετοχή στο ευρωπαϊκό γίγνεσθαι υπό την έννοια ότι και η παρούσα οδηγία έρχεται καθυστερημένα. Βέβαια διαχρονικά η Κυβέρνηση στις προηγούμενες εκφάνσεις της ύπαρξής της ως κόμμα της Αντιπολίτευσης στεκόταν αντίθετα σε παρόμοιου περιεχομένου οδηγίες. Μάλιστα δεν απέφυγε και τα λάθη. Αναφέρθηκε προηγουμένως ο Κοινοβουλευτικός Εκπρόσωπος του Κινήματος Αλλαγής στις επισημάνσεις που κάνει η Επιστημονική Επιτροπή. Κυρία Υπουργέ, εγώ δεν θα σταθώ στο συγκεκριμένο άρθρο που ανέφερε ο κύριος συνάδελφος. Δείτε όμως την παρατήρηση στο άρθρο 3 όταν στη μετάφραση αναφέρεστε σε ρητή αίτηση. Βεβαίως ορθά, με κομψότητα, λέει η Επιστημονική Επιτροπή ότι άρρητη αίτηση δεν υφίσταται. Η αίτηση είναι προδήλως ρητή. Λέει κατά λέξη μάλιστα «τεκμαιρόμενη ή σιωπηλή αίτηση δεν μπορεί να υπάρχει». Το λέω αυτό ως τεκμήριο και της προχειρότητας με την οποία προσεγγίστηκε το συγκεκριμένο θέμα. Βέβαια, όπως πάντα όταν έρχεται ένα νομοθέτημα της παρούσας Κυβέρνησης υπάρχουν πίσω και το ακολουθούν - αυτό που λέμε και για τα ποτάμια - τα φερτά υλικά. Δηλαδή εκεί που υπάρχει το πρώτο τμήμα του νομοθετήματος, υπάρχει ένα ολόκληρο άλλο τμήμα με διατάξεις, όχι ιδιαίτερα σχετικές - για να μην χρησιμοποιήσω τη λέξη «άσχετες» - ορισμένες από τις οποίες, μάλιστα, όπως πάντα έχουν και τον πονηρό τους σκοπό. Θα σταθώ κι εγώ, όπως και οι συνάδελφοι, στο άρθρο 136 που αναφέρεται στη διεύθυνση ερευνών οικονομικού εγκλήματος, η οποία ψηφίστηκε κατά πρόταση της πλειοψηφίας - εμείς δεν ήμασταν θετικοί ούτε τότε - με τον ν.4512/2018. Θυμάστε τότε, κυρίες και κύριοι συνάδελφοι, ότι η αντιπολίτευση είχε εκφράσει την υπόνοια ότι αυτό το νομοθέτημα μπορεί να εξυπηρετήσει μύχιους κυβερνητικούς πόθους, ελέγχου των ελέγχων, άσκησης ελέγχων των ελέγχων, προτεραιοποίησης ελέγχων, που η κυβέρνηση θα ήθελε. Μας ελέχθη τότε, μεταξύ άλλων εγγυήσεων, ότι οι προϊστάμενοι θα οριστούν σύμφωνα με το ισχύον δίκαιο, που ψήφισε ο ΣΥΡΙΖΑ παρεμπιπτόντως με τον ν.4389/2016. Και πριν αλέκτορα φωνήσαι, έρχεται η διάταξη του άρθρου 136 με την οποία μεταφέρεται στον Υπουργό, ως μόνον έχοντα, το τεκμήριο της αλήθειας και της ικανότητας να επιλέξει προσωρινούς προϊσταμένους. Και μάλιστα, η κυρία Υπουργός σε κάποια παρατήρηση συναδέλφου απάντησε με κάποια λογική τριμήνου, «για τρεις μήνες είναι» είπε. Μα, κυρία Υπουργέ, σοβαρά; Το πιστεύετε αυτό το πράγμα, κατ' αρχήν; Το λάθος είναι επί της αρχής: Όχι για τρεις μήνες, αλλά ούτε για τρεις μέρες δεν έπρεπε να έρθει τέτοια διάταξη. Αλλά πιστεύετε πραγματικά ότι υπάρχει η λογική πιθανότητα σε αυτό το κράτος σε ένα τρίμηνο, πρώτα, να έχει οριστεί προϊστάμενος, μετά να έχει ενημερωθεί, μετά να έχει ασκήσει τα καθήκοντά του και μετά να αντικατασταθεί με άλλον; Και αυτό ονομάζεται «λογική λειτουργία της διοίκησης»; Είναι πραγματικά αυτή η πρόθεση του συντάκτη σε αυτό το νομοθέτημα, το οποίο πιστεύω ότι επιφορτιστήκατε να το φέρετε; Διότι αυτή σε αυτήν τη διάταξη, εάν ορθώς καταλαβαίνουμε, τα μύχια κίνητρά της είναι το βαθύ κράτος, το βαθύ κυβερνητικό κράτος. Κυρίες και κύριοι συνάδελφοι, η αλήθεια είναι ότι έχει ένα πρόβλημα με τα θεσμικά αυτή η Κυβέρνηση. Δεν αντιλαμβάνεται τους θεσμούς και τη λειτουργία τους. Θα σας πω ένα παράδειγμα στο νομοθέτημα πριν έρθω σε κάτι άλλο, το οποίο εάν δεν μου διαφεύγει και δεν διαβάζω λάθος τις νομοτεχνικές βελτιώσεις, έχει αποσυρθεί: Λέω για το άρθρο 133, το οποίο έχετε αποσύρει, κυρία Υπουργέ. Τι ήταν το άρθρο 133 που απεσύρθη; Χωρίς εξήγηση ήρθε και χωρίς εξήγηση αποσύρθηκε. Επιτρέπετε στα μέλη του νομικού συμβουλίου του κράτους να διορίζονται ως μέλη συνταγματικά κατοχυρωμένων ανεξαρτήτων αρχών. Αυτό αφορούσε το αποσυρθέν άρθρο. Κυρίες και κύριοι συνάδελφοι, πού υπάγεται το Νομικό Συμβούλιο του Κράτους; Τι είναι; Είναι ο νομικός σύμβουλος της διοίκησης και υπάγεται στον Υπουργό των Οικονομικών. Ο υπαγόμενος, λοιπόν, στον Υπουργό των Οικονομικών, δηλαδή ο δικηγόρος του δημοσίου, επιτρεπόταν με αυτήν τη διάταξη - η οποία, ξαναλέω, σιωπηρά ήρθε και σιωπηρά απεσύρθη - να είναι μέλος συνταγματικά κατοχυρωμένης ανεξάρτητης αρχής, η οποία μέσα στην ίδια τη φύση της έχει να ελέγχει το κράτος. Ο συνήγορος του κράτους γίνεται συγχρόνως και ο ελεγκτής του κράτους. Και αυτό ονομάζεται θεσμική λειτουργία. Είναι δυνατόν αυτά τα πράγματα, έστω και αποσυρόμενα μετά, να έρχονται στη Βουλή; Και ξαναλέω, ουδεμία εξήγηση δόθηκε γιατί αποσύρθηκε. Ουδεμία! Αλλά σκεφτείτε ότι για να έρθει εδώ η συγκεκριμένη διάταξη πόσα εμπόδια πέρασε θεσμικής αντίληψης. Όπως, επίσης, οφείλω να πω ότι για μας το κόμμα μας εξέδωσε σχετική ανακοίνωση. Μας έχει κάνει φοβερή εντύπωση το χθεσινό non paper του Γραφείου του Πρωθυπουργού. Κυρίες και κύριοι συνάδελφοι, ποια είναι η διάκριση των εξουσιών στην Ελλάδα; Από πού κι ως πού έχει τη δυνατότητα, όχι καν η εκτελεστική εξουσία, αλλά η ανώτατη βαθμίδα της, ο ίδιος ο Πρωθυπουργός της χώρας, να εκφράζει κρίσεις επί εκκρεμούς δικαστικής υποθέσεως με βεβαιότητα, να καταδικάζει δια λόγου οιονδήποτε για οτιδήποτε; Ποιο είναι το θεσμικό όριο λειτουργίας; Πώς θα προασπίσουμε αυτό για το οποίο αυτή η χώρα έχει ματώσει. Υποτίθεται ότι υπάρχουν πολλά στελέχη του κυβερνώντος κόμματος οι οποίοι, αν δεν απατώμαι, αυτοαποκαλούνται ή ετεροαποκαλούνται δικαιωματικοί, άνθρωποι δηλαδή οι οποίοι είναι ευαίσθητοι στην τήρηση και στην προστασία των ανθρωπίνων δικαιωμάτων, ίσως μετρικές φορές και καθ' υπερβολήν. Ένας από αυτούς δεν βρέθηκε να διαμαρτυρηθεί; Δεν συνιστά αυτονόητο ανθρώπινο δικαίωμα η αμφιβολία μέχρι την έκφανση της τελικής, της τελεσίδικης απόφασης της ελληνικής δικαιοσύνης και της δικαιοσύνης γενικά; Ποιο είναι το ευρωπαϊκό κεκτημένο στο οποίο μετέχουμε επιτέλους σαν χώρα; Θέλουμε να είμαστε μια ευρωπαϊκή σύγχρονη χώρα ή δεν θέλουμε να είμαστε μια ευρωπαϊκή χώρα; Διότι, ξέρετε, κάθε φορά δεν ξέρουμε και πού σταματά το κακό. Βρέθηκα και πάλι δυστυχώς ως Κοινοβουλευτικός Εκπρόσωπος σε αυτήν την Αίθουσα να προσπαθώ να εξηγήσω στην κυβερνητική πλειοψηφία ότι δεν μπορεί Υπουργός να ασκεί ανακριτικά καθήκοντα - εδώ και λίγες εβδομάδες λίγους μήνες - ότι δεν είναι στη δουλειά του, ότι αποτελεί θεσμική εκτροπή και ότι είναι εκτός του πλαισίου του Συντάγματος, των νόμων και του ευρωπαϊκού κεκτημένου. Δυστυχώς, βρίσκομαι πάλι στο ίδιο Βήμα τη δευτέρα Μαΐου να προσπαθώ να πείσω μία κυβερνητική πλειοψηφία ότι πόσω μάλλον ο Πρωθυπουργός δεν μπορεί να φέρεται με αυτόν τον τρόπο και πως τελικά αυτό ροκανίζει το συνολικό θεσμικό κλαδί που κάθεται η χώρα. Δεν λειτουργεί υπέρ κάποιου και εναντίον κάποιου. Δεν λειτουργεί υπέρ της Κυβέρνησης και εναντίον της Αντιπολίτευσης. Λειτουργεί εις βάρος συνολικά της δημοκρατίας. Και ξέρουμε πολύ καλά ποιος περιμένει στη γωνία, ποιος εκμεταλλεύεται τελικά την κυβερνητική αντίληψη υποβάθμισης της δημοκρατίας. Η Νέα Δημοκρατία προσπάθησε πραγματικά να έχει επ' αυτού θεσμική απάντηση. Η δική μας απάντηση είναι μια απάντηση η οποία αφορά την προστασία του πολιτεύματος και της δημοκρατίας. Δεν στέκεται σε προστασία προσώπων, δεν στέκεται σε ιδιωτικά συμφέροντα. Είναι απολύτως θεσμική και απολύτως θεσμικά όφειλε να λειτουργεί η Κυβέρνηση. Και ξαναλέω, λυπάμαι ειλικρινά που ξαναβρίσκομαι σε αυτήν τη θέση. Καταλήγω, με το γνωστό θέμα, το μύθευμα της καθαρής εξόδου, ελέχθη και πάλι σε αυτήν την Αίθουσα. Μας λέει η Κυβέρνηση ότι μετά τον Αύγουστο: «τελείωσε, βγαίνουμε από την κρίση ή προχωράμε προς μια άλλη καλύτερη πραγματικότητα». Ποιος δεν το θέλει; Οφείλει, όμως, η Κυβέρνηση να μας περιγράψει ποιες είναι οι παράμετροι αυτής της νέας πραγματικότητας και της καθαρής εξόδου. Διότι καθαρή έξοδος με περικοπές συντάξεων, με το αφορολόγητο νωρίτερα, με τη διατήρηση ιδίου πλαισίου των υποχρεώσεων και με μόνη διαφορά ότι δεν θα έχουμε να παίρνουμε άλλα χρήματα, δεν νομίζω ότι νοείται, θα μου επιτρέψετε να σας πω, καθαρή έξοδος. Δεν νομίζω ότι υπάρχει οποιοσδήποτε έξω από αυτήν την Αίθουσα που μπορεί να προσυπογράψει αυτό το αφήγημα, ίδιοι ως προς τις υποχρεώσεις, απλώς δεν έχουμε να παίρνουμε λεφτά. Αυτό ορίζουμε ως καθαρή έξοδο; Βέβαια, ελέχθη και πριν και είμαι υποχρεωμένος να το υπογραμμίσω κι εγώ, η Κυβέρνηση συζητά με τους ευρωπαϊκούς θεσμούς για ένα αναπτυξιακό σχέδιο το οποίο γνωρίζει μόνον η Κυβέρνηση. Η Εθνική Αντιπροσωπεία δεν έχει ιδέα. Θεσμικά τα κόμματα, ως φορείς άσκηση της πολιτικής, δεν έχουν πληροφορηθεί το παραμικρό. Το πήρε υπό μάλης ο κ. Τσακαλώτος το πήγε στις Βρυξέλλες, συνεννοείται με τους εταίρους, πάρα πολύ καλά. Αυτό συνιστά δημοκρατία; Επανέρχομαι και τελειώνω, πάσχει η Κυβέρνηση από απόλυτη θεσμική σύγχυση και δυστυχώς η απόλυτη αυτή θεσμική σύγχυση βλάπτει βαθύτατα τη δημοκρατία. Πρέπει η Κυβέρνηση να επανέλθει στη θεσμική λειτουργία και στη θεσμική σοβαρότητα. Ευχαριστώ.
Ευχαριστούμε. Προχωρούμε με τον επόμενο ομιλητή, τον Κοινοβουλευτικό Εκπρόσωπο του ΣΥΡΙΖΑ κ. Μαντά.
Καλημέρα και καλό μήνα. Κύριε Πρόεδρε, κυρία Υπουργέ, κυρίες και κύριοι Βουλευτές, νομίζω ότι για το πρώτο μέρος του νομοσχεδίου φαίνεται οι περισσότερες πολιτικές δυνάμεις να συγκλίνουν ότι είναι ρυθμίσεις οι οποίες είναι θετικές. Είναι στην ίδια κατεύθυνση και άλλων τέτοιων ρυθμίσεων και ενσωματώσεων αντίστοιχα από την Ελληνική Αντιπροσωπεία. Θέλω να πω σε όσους ισχυρίζονται ότι έρχονται καθυστερημένα, αργά ενσωματώνονται, κ.λπ., ότι μπορούν να απευθυνθούν στην Γενική Γραμματεία της Κυβέρνησης και να δουν πώς η σημερινή Κυβέρνηση και με τι ρυθμούς σε σχέση με τις άλλες χώρες ενσωματώνει οδηγίες. Θα εκπλαγούν θετικά. Αναζητήστε, όμως, λιγάκι τα στοιχεία αυτά, διότι έχει φτιαχτεί δίπλα στη Γενική Γραμματεία - έχει ειπωθεί πάλι σε αυτήν την Αίθουσα - μια επιτροπή που παρακολουθεί όλα αυτά τα πράγματα. Εγώ, λοιπόν, σας προτρέπω να ζητήσετε αυτά τα στοιχεία για να δείτε με τι ρυθμούς σε σύγκριση και με άλλα προηγούμενα χρόνια ενσωματώνουμε οδηγίες και τι ύλη μεγάλη έχει μείνει. Θα δείτε ότι θα εκπλαγείτε θετικά. Το λέω αυτό και νομίζω ότι έχετε την δυνατότητα να τα αναζητήσετε. Δεύτερον, υπάρχουν στις λοιπές διατάξεις - για όσες από αυτές αναφέρθηκαν ως προβληματικές και με ερωτηματικά φαντάζομαι ότι θα απαντήσει η αρμόδια Υπουργός - ορισμένες, θα αναφέρω τρεις - τέσσερις από αυτές, που τις θεωρώ εξόχως σημαντικές και θετικές. Υπάρχει, για παράδειγμα, αρχικά η διάταξη, η οποία αφορά - και νομίζω ότι εκεί δεν υπάρχει καμμία αμφιβολία - τους ανάπηρους καλλιτέχνες, το άρθρο 114. Είναι μια θετική διάταξη σαφέστατα. Επίσης, και το επόμενο άρθρο, το 115, για την απαλλαγή από τον ειδικό φόρο κατανάλωσης του φυσικού αερίου που χρησιμοποιείται για την παραγωγή ηλεκτρικής ενέργειας είναι ένα άρθρο σε θετική κατεύθυνση και σε σωστή κατεύθυνση. Υπάρχει το άρθρο 118, που αφορά την επέκταση της ρύθμισης για τους φορολογούμενους που υπάγονται στις διατάξεις του εξωδικαστικού συμβιβασμού για όλους τους φορολογούμενους. Ουσιαστικά, για να μπορέσω να το κάνω κατανοητό, σε αυτές τις πάγιες ρυθμίσεις του ν.4174 και του ν.4152 για χρέη άνω των 50.000 ευρώ απαιτείτο πριν από αυτήν τη διάταξη προσκόμιση μιας σειράς δικαιολογητικών που καθιστούσε δύσκολη τη σχετική διαδικασία. Με τη ρύθμιση αυτή αναστέλλεται για δύο χρόνια η συγκεκριμένη υποχρέωση, έτσι ώστε να δίνεται η δυνατότητα να διευκολυνθούν οι πολίτες και οι επιχειρήσεις, οι επιχειρηματίες για να τακτοποιηθούν οι υποχρεώσεις. Είναι, επίσης, μια σημαντικά θετική διάταξη. Επίσης, με το άρθρο 125 δίνεται παράταση ενός ακόμη έτους για την ευνοϊκή φορολογική μεταχείριση των διαγραφών οφειλών φυσικών και νομικών προσώπων προς πιστωτικά ιδρύματα με στόχο και εδώ τη διευκόλυνση για την χορήγηση ρυθμίσεων, για τη δυνατότητα να μπουν σε ρυθμίσεις διάφορες κατηγορίες πολιτών. Νομίζω ότι είναι εξίσου σημαντική διάταξη. Μια από τις τροπολογίες που αφορά την απλούστευση της διαδικασίας απαλλαγής από τέλη κυκλοφορίας σε οχήματα που εξυπηρετούν ανήλικα πρόσωπα με αναπηρίες, επίσης, είναι μια θετική διάταξη. Είπα νομίζω και φαντάζομαι ότι είναι αυτονόητο ότι μπορούν να βρουν τη σύγκλιση όλων των πολιτικών δυνάμεων αυτές οι διατάξεις, διότι πιστεύω ότι είναι αρκετές αυτές πράγματι από το κομμάτι των λοιπών διατάξεων, οι οποίες είναι πολύ θετικές ρυθμίσεις. Ψάχνετε να βρείτε, θα έλεγα με επίμονο τρόπο, ότι πίσω από κάποιες διατάξεις χτίζουμε κομματικό κράτος και άλλα τέτοια. Εγώ αυτά θα τα χαρακτήριζα ευτράπελα, εάν μου επιτρέπετε την έκφραση. Νομίζω ότι θα πάρετε την απάντηση από την κυρία Υπουργό. Δεν θα βρείτε, όσο και να ψάξετε τέτοια πράγματα. Θα ψάχνετε, αλλά δεν θα βρίσκετε. Πάω τώρα παρακάτω στην γενική πολιτική συζήτηση που αναπτύχθηκε σήμερα στην Αίθουσα του Κοινοβουλίου. Πρώτα από όλα να πούμε πού βρισκόμαστε ως χώρα, γιατί αυτό μέσα σε έναν καταιγισμό διαφόρων ειδήσεων που εκπορεύονται από συγκεκριμένα μέσα ενημέρωσης κάπου το χάνουμε. Για παράδειγμα θα έλεγα ότι σχεδόν εξαφανίστηκε η επίσκεψη και η ομιλία του επικεφαλής της Κομισιόν, του κ. Γιουνκέρ, ο οποίος ειρήσθω εν παρόδω ήταν, αν θυμάμαι καλά από τα ρεπορτάζ και την ειδησεογραφία, να μιλήσει και στο Ίδρυμα «Κωνσταντίνος Καραμανλής», αλλά μάλλον αυτά τα οποία θα έλεγε ίσως δεν βόλευαν τη σημερινή ηγεσία της Νέας Δημοκρατίας και τον τρόπο με τον οποίο αντιλαμβάνεται τα πράγματα. Ο κ. Γιουνκέρ, λοιπόν, απ' αυτό εδώ το Βήμα είπε ορισμένα πολύ σημαντικά πράγματα για τη χώρα. Όχι για την Κυβέρνηση και τον ΣΥΡΙΖΑ. Ας πούμε τυχαίνει να είναι Κυβέρνηση σε αυτήν την περίοδο μια κυβέρνηση που, παρά τις δυσκολίες, παρά την πολύπλοκη διεθνή κατάσταση, κατάφερε να κάνει ορισμένα βήματα μέσα σε πολύ δύσκολες συνθήκες με ξεκάθαρη την εντολή του ελληνικού λαού, αφού μετά τον επώδυνο συμβιβασμό του 2015 πήγαμε σε εκλογές με όλη την ατζέντα… [[Θόρυβος στην Αίθουσα]] Κύριε Πρόεδρε, δεν μπορώ να μιλήσω με τόσο θόρυβο.
Ποιος κάνει θόρυβο; Παρακαλώ, μην κάνετε θόρυβο, γιατί ενοχλείται ο κ. Μαντάς.
… (δεν ακούστηκε)
Ενοχλείστε κι εσείς; Ο ομιλών ενοχλείται.
Δυστυχώς, με δυσκόλεψε αυτό, αλλά θα συνεχίσω. Έλεγα, λοιπόν, ότι μέσα σε πολύ δύσκολες συνθήκες, νομίζω ότι και με μέτρα που ποτέ δεν αρνηθήκαμε ότι ήταν και επώδυνα για τους συμπολίτες μας αλλά με πλήρη ειλικρίνεια και χωρίς δεύτερες και άλλες σκέψεις ενώπιον του ελληνικού λαού τα θέσαμε αυτά τα πράγματα. Έχουμε πάρει μία εντολή, την εντολή αυτή όσες φορές κι αν ζητήσει εκλογές ο κ. Μητσοτάκης - τις ζητάει ένα - δυο χρόνια τώρα - επαναλαμβάνουμε ότι θα την εξαντλήσουμε. Θα πάμε σε εκλογές στο τέλος της συνταγματικής περιόδου αυτής της Κυβέρνησης. Βρισκόμαστε, λοιπόν, τώρα λίγους μήνες πριν τη διαδικασία του τέλους του προγράμματος και της εξόδου από τα μνημόνια. Τι να κάνουμε; Αυτή η Κυβέρνηση το κάνει. Στενοχωριούνται κάποιοι πολύ γι' αυτό, κάποιοι που έχουν πάθος, θα έλεγα, με τον ένα ή τον άλλο τρόπο να συνεχιστούν οι ασφυκτικοί δεσμοί μας με την Τρόικα. Αυτό ισούται με αυτό που από ορισμένους κύκλους εκπορεύεται ως προληπτική γραμμή. Διότι γνωρίζουν πάρα πολύ καλά ότι αυτό που ονομάζουμε και είναι καθαρή έξοδος σημαίνει το τέλος αυτής της συγκεκριμένης επιτροπείας με τα συγκεκριμένα χαρακτηριστικά που είχε, δηλαδή τις διαδικασίες αξιολόγησης για την εκταμίευση δόσεων, προαπαιτούμενων κ.λπ.. Και ξέρουν πολύ καλά, το έχουμε πει απολύτως ειλικρινά στον ελληνικό λαό ότι προφανώς η εποπτεία δεν σταματάει ούτε οι δυσκολίες εξαφανίζονται με μιας και θα βαδίσουμε σε έναν ανθόσπαρτο δρόμο. Το γνωρίζουν πάρα πολύ καλά. Λέμε, όμως, ότι προφανώς η εποπτεία αυτή θα είναι ανάλογη με αυτήν που συνέβη και στις άλλες χώρες που βγήκαν από τα προγράμματα. Και ξέρουμε πάρα πολύ καλά ότι μέχρι να φτάσουμε εκεί έχουμε ακόμη δύσκολο δρόμο. Θα έλεγα ότι σε αυτόν τον δύσκολο δρόμο, αντί οι πολιτικές δυνάμεις με διάφορους τρόπους και διάφορες διαδρομές να βάζουν εμπόδια, θα έπρεπε, τουλάχιστον, να κρατήσουν μία ουδέτερη στάση. Διότι γνωρίζουν πάρα πολύ καλά ότι αυτές οι διαδικασίες είναι δύσκολες, είναι διαδικασίες συνθέσεων πολλών παικτών μαζί. Όπως, επίσης, πολύ καλά γνωρίζουν ότι ο ίδιο συμβαίνει και σε σχέση με το αναπτυξιακό πρόγραμμα, τις βασικές κατευθύνσεις του οποίου έχουν δώσει στη δημοσιότητα οι Υπουργοί του οικονομικού επιτελείου πάρα πολλές φορές. Δεν καταλαβαίνω τι δεν καταλαβαίνουν οι συνάδελφοι από την Αντιπολίτευση, όταν τους λέμε ότι αυτή είναι μία διαδικασία η οποία πρέπει να τηρηθεί, όπως τηρήθηκε στα ανάλογα τέτοια προγράμματα που έκαναν και οι άλλες χώρες. Είναι προγράμματα, ξέρετε, συντομευμένα, των πενήντα - εξήντα σελίδων, που αναφέρουν τις βασικές κατευθύνσεις. Δεν υπάρχει καμμιά έκπληξη, κάτι φοβερά κρυφό. Οι αρμόδιοι Υπουργοί έχουν πει τις βασικές γραμμές, με δημόσιο και με σαφή τρόπο. Εκτός αν δεν θέλετε να είμαστε καθαροί απέναντι και στους πιστωτές και στην ελληνική κοινωνία ότι, ναι, τις συλλογικές συμβάσεις θέλουμε να τις επαναφέρουμε και το έχουμε ψηφίσει, τον κατώτατο μισθό θέλουμε να τον αυξήσουμε. Κι αυτό πρέπει να είναι ξεκάθαρο προς όλες τις πλευρές, ότι θέλουμε να βαδίσουμε μία συγκεκριμένη πορεία, όπου θα έχουμε και μια ανοιχτή επικοινωνία με τη συντριπτική πλειοψηφία της ελληνικής κοινωνίας. Μέσα σε όλο αυτό το πλαίσιο, δηλαδή σε μία διαδικασία που με δυσκολίες, με εμπόδια φτάνει προς το τέλος της, έχουμε να επιδείξουμε πολύ σημαντικά δείγματα και στην ελληνική οικονομία, όσον αφορά το αναπτυξιακό σκέλος και στην υπεραπόδοση με το συγκεκριμένο πρωτογενές πλεόνασμα που επιβεβαίωσε πρόσφατα η EUROSTAT, το οποίο είναι όπλο στη διαπραγμάτευση. Είναι σημαντικό όπλο στη διαπραγμάτευση τη δύσκολη που κάνουμε, σε αυτά τα τελευταία μέτρα αυτής της πολύ μεγάλης και δύσκολης πορείας. Ε, λοιπόν, σε αυτή τη συγκυρία, κάποιοι νομίζουν ότι θα εκβιάσουν την Κυβέρνηση, θα μιλήσουν με όρους που ξεφεύγουν από τη συζήτηση αυτής της Αίθουσας. Είναι όροι σε άλλες περιοχές του δημόσιου και του ιδιωτικού βίου. Κάποιοι νομίζουν ότι όπως γινόταν, ίσως, - δεν θέλω να το πιστέψω προσωπικά - σε άλλες εποχές, θα μπορούν με τον ίδιο τρόπο να εκβιάζουν, να απαιτούν και να σηκώνουν τα τηλέφωνα για μια τυπική - λέει - διαδικασία, κάποιες περασμένες ώρες της νύχτας. Η απάντησή μας είναι η εξής. Θα περιμέναμε από τους εκπροσώπους της Αντιπολίτευσης να ακούσουμε και μία λέξη γι' αυτό. Ας μας κάνουν αυστηρή κριτική, αν θεσμικά θεωρούν ότι έχουμε εκτραπεί ή παρεμβαίνουμε ή άλλα τέτοια πράγματα, τα οποία λέγονται σε αυτή τη Αίθουσα επανειλημμένα. Μία λέξη για το τυπικό, δήθεν, τηλεφώνημα του μεγαλοεπιχειρηματία δεν ακούσαμε. Πρέπει να το ακούσει αυτό ο ελληνικός λαός. Δηλαδή, είναι κανονικότητα οι διάφοροι μεγαλοεπιχειρηματίες - και ο συγκεκριμένος, ο οποίος διώκεται ποινικά, είναι διωκόμενος αυτή τη στιγμή - να σηκώνουν τα τηλέφωνα και να παίρνουν τηλέφωνα θεσμικούς εκπροσώπους του ελληνικού λαού μέσα στη νύχτα για να ζητήσουν τον λόγο, γιατί η ανακοίνωση βγήκε έτσι ή αλλιώς; Και σε αυτό τουλάχιστον θα έπρεπε να πάρουν θέση τα κόμματα της Αντιπολίτευσης. Λυπάμαι που δεν βρήκαν να πουν μία λέξη γι' αυτό. Τελείωσα, κύριε Πρόεδρε. Ευχαριστώ πολύ.
Κι εγώ ευχαριστώ, κύριε Μαντά. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο συνοδοί εκπαιδευτικοί από το 13ο Γυμνάσιο Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κυρία Υπουργός για δώδεκα λεπτά.
Κυρίες και κύριοι συνάδελφοι, κύριε Πρόεδρε, μετά από τρία χρόνια ενός δύσκολου αγώνα βγαίνουμε από τα μνημόνια καθαρά και χωρίς δεσμεύσεις, όπως κάποιοι από εδώ πιθανόν να θέλατε να έχουμε. Τα μνημόνια, που έφεραν στη χώρα μας το ΠΑΣΟΚ και η Νέα Δημοκρατία, φτάνουν στο τέλος τους. Αναφέρθηκε και από τον Κοινοβουλευτικό Εκπρόσωπο του ΣΥΡΙΖΑ ότι δεν καταφέραμε να μην ματώσουμε μέσα απ' όλη αυτήν τη διαδικασία. Πραγματικά, έχουμε κάνει αρκετές υποχωρήσεις. Από εκεί και πέρα, όμως, θεωρούμε ότι εκείνο που μας απομένει αυτή τη στιγμή είναι να ξανασχεδιάσουμε το παραγωγικό μοντέλο της χώρας, το οποίο και ξανασχεδιάσαμε. Θέλουμε ανάπτυξη και απασχόληση μαζί. Δεν θέλουμε την ανάπτυξη του νεοφιλελευθερισμού που αυξάνει την ανεργία, αυξάνει την ανισότητα, κάτι που είδαμε τα τελευταία χρόνια των μνημονίων. Στο κέντρο της πολιτικής μας είναι ο εργαζόμενος, είναι η αποκατάσταση των συλλογικών συμβάσεων, είναι η αποκατάσταση του κατώτατου μισθού. Αγωνιάτε για το αναπτυξιακό σχέδιο. Έχουμε πραγματικά, σε όλο τον δημόσιο λόγο, κατά καιρούς αναφερθεί και όλοι ξέρετε τουλάχιστον τις κατευθύνσεις του αναπτυξιακού σχεδίου. Παρ' όλα αυτά, το αναπτυξιακό σχέδιο θα παρουσιαστεί το επόμενο διάστημα. Μην αγωνιάτε. Από εκεί και πέρα, θέλω να μιλήσω για διάφορα θέματα, που έχουν φανεί στον δημόσιο λόγο το τελευταίο διάστημα και που ακούστηκαν τις τελευταίες μέρες και ακούστηκαν και μέσα στην Ολομέλεια, από εισηγητές. Για το θέμα έχει απαντήσει εκτεταμένα και ο Κυβερνητικός Εκπρόσωπος και το Γραφείο του Υπουργού Οικονομικών. Θα ήθελα, όμως, επειδή τέθηκε πολύ συγκεκριμένα από κάποιον εισηγητή, να αναφέρω και πάλι την απάντηση του Υπουργείου Οικονομικών για τα δημοσιεύματα και τις καταγγελίες περί φερόμενης εμπλοκής του Υπουργείου Οικονομικών σε υπόθεση χρηματισμού και να σας αναφέρω τα εξής: Κατ' αρχάς, είναι μια διάταξη, η οποία έχει ψηφιστεί το 2007 και η οποία προέβλεπε χορήγηση αμοιβής σε περίπτωση καταγγελίας από κάποιον για φοροδιαφυγή. Από την ψήφισή της και μετά η συγκεκριμένη διάταξη δεν ενεργοποιήθηκε από καμμία κυβέρνηση ούτε και από τη δική μας την Κυβέρνηση, καθώς δεν εκδόθηκε ποτέ η υπουργική απόφαση, που θα καθόριζε τα θέματα και τις ειδικότερες λεπτομέρειες εφαρμογής της. Οι λόγοι είναι πολλοί και έχουν να κάνουν κυρίως με τη γενική διατύπωση της ρύθμισης του άρθρου 7 και 7β του ν. 3610/2007 που με τη σειρά της επιφέρει δυσκολία απόδειξης του ρόλου ενός καταγγέλλοντος, το ύψος της φοροδιαφυγής, των υπηρεσιών, που είναι αρμόδιες για να εφαρμόσουν τις διαδικασίες και όλα τα υπόλοιπα. Άρα, δεν υπήρχε ποτέ περίπτωση να εκδοθεί από το Υπουργείο Οικονομικών πράξη, που να αφορά ατομικά τον καταγγέλλοντα ή οποιαδήποτε άλλη μεμονωμένη περίπτωση, εφόσον δεν υπάρχει το θεσμικό πλαίσιο. Επομένως, δεν υπήρχε καν το έδαφος για οποιαδήποτε συναλλαγή και απορούμε πώς μπαίνουν τέτοια ζητήματα. Ο καταγγέλλων είτε ατομικά είτε μέσω δικηγόρου του, έχει απευθυνθεί πάρα πολλές φορές στο Υπουργείο Οικονομικών, την ΑΑΔΕ και τις αρμόδιες υπηρεσίες. Στην προσπάθειά του να δικαιωθεί, δεν διστάζει να πετάξει λάσπη κατά συνεργάτη του Υπουργού. Τον λόγο πλέον έχει η δικαιοσύνη, στην οποία προσέφυγε το Γραφείου του Υπουργού Οικονομικών, μόλις γνωστοποιήθηκε η καταγγελία. Δεν μας κάνει εντύπωση ότι η Αντιπολίτευση και ο συνδεδεμένος με αυτήν Τύπος αγωνιούν να αξιοποιήσουν καταγγελίες ανάλογες του επιπέδου τους. Το Υπουργείο Οικονομικών θα συνεχίσει να νομοθετεί και να εφαρμόζει διατάξεις, που πράγματι χτυπούν τη φοροδιαφυγή, όπως έχει πια φανεί και από τη δημοσιονομική υπεραπόδοση, και όχι ανεφάρμοστες διατάξεις, όπως οι προηγούμενες κυβερνήσεις, χωρίς κανένα αντίκρισμα. Όσον αφορά στη διαμάχη με τον γνωστό επιχειρηματία, νομίζω ότι ο κ. Μαντάς έδωσε ακριβώς όλο το στίγμα. Πραγματικά, είναι άξιο λόγου, γιατί το φέρατε για συζήτηση και γιατί δεν φέρατε για συζήτηση τη θέση ότι μπορεί ο οποιοσδήποτε επιχειρηματίας να σηκώνει το τηλέφωνο και να παρεμβαίνει σε κάποιον Υπουργό. Νομίζω θα έπρεπε να το δούμε, αν θέλατε να το συζητήσουμε, στο σύνολό του και όχι μεμονωμένα, όπως το βάλατε. Αλλά, μάλλον, θα πρέπει να μας πείτε για ποιον λόγο το ζήτημα μπαίνει σε αυτήν τη βάση. Θα ήθελα ασχοληθούμε αυτήν τη στιγμή με το συγκεκριμένο νομοσχέδιο. Οι εξελίξεις στις υπηρεσίες και την τεχνολογία πληρωμών είναι ραγδαίες. Στην τελευταία δεκαετία, ο τρόπος που πληρώνουμε οποιαδήποτε υποχρέωση, τόσο οι απλοί πολίτες όσο και οι επιχειρήσεις, έχει αλλάξει δραστικά. Το είδος των οργανισμών, που προσφέρουν υπηρεσίες πληρωμής, έχει διευρυνθεί σημαντικά. Σε ευρωπαϊκό επίπεδο, διαπιστώσαμε ότι υπάρχουν πλέον και είναι πολύ διαδεδομένα καινοτόμα προϊόντα και υπηρεσίες πληρωμών, που δεν είχε προβλεφθεί να ενταχθούν στο πεδίο εφαρμογής της ισχύουσας ευρωπαϊκής νομοθεσίας. Προκειμένου να εξαλειφθούν τα προβλήματα από αυτό το κενό με την οδηγία 2015/2366 συμφωνήσαμε στην τροποποίηση των οδηγιών 2002/65, 2009/110 και 2013/36 και του Κανονισμού της Ευρωπαϊκής Ένωσης 1093/2010, όπως και στην κατάργηση της οδηγίας 2007/64. Με το παρόν νομοσχέδιο γίνεται ακριβώς η ενσωμάτωση της οδηγίας 2015/2366 στην ελληνική νομοθεσία. Σε σχέση με το υφιστάμενο πλαίσιο του ν.3862/2010, φέρνει σημαντικές αλλαγές, που αφορούν τα εξής σημεία: Πρώτον, διευρύνει το φάσμα των υπηρεσιών πληρωμών, ώστε να λάβει υπόψη τις υπηρεσίες, οι οποίες μέχρι σήμερα ήταν αρρύθμιστες. Η ένταξή τους στο νέο θεσμικό πλαίσιο ενισχύει τη διαφάνεια και την ασφάλεια στην ενιαία αγορά, διευρύνει το πεδίο εφαρμογής του πλαισίου, περιλαμβάνοντας πράξεις πληρωμής με τρίτες χώρες, όταν ο ένας από τους δύο παρόχους βρίσκεται στον Ευρωπαϊκό Οικονομικό Χώρο. Αυξάνεται η διαφάνεια των συναλλαγών, όταν πραγματοποιούν πράξεις πληρωμής εκτός Ευρωπαϊκού Οικονομικού Χώρου και όταν διενεργούν πληρωμές σε νομίσματα κρατών εκτός Ευρωπαϊκού Οικονομικού Χώρου. Επικαιροποιεί τις εξαιρούμενες υπηρεσίες πληρωμών, με στόχο τη νομική σαφήνεια, την ενίσχυση της διαφάνειας και τη δημιουργία ισότιμων όρων ανταγωνισμού στην Ευρωπαϊκή Ένωση. Ενισχύει τη συνεργασία και την ανταλλαγή πληροφοριών μεταξύ των αρμοδίων αρχών των κρατών - μελών του Ευρωπαϊκού Οικονομικού Χώρου. Εισάγει ενισχυμένα μέτρα ασφαλείας για όλους τους παρόχους υπηρεσιών πληρωμών. Η προστασία του καταναλωτή αυξάνεται ενάντια στην απάτη και σε άλλες παράνομες πράξεις με τα νέα μέτρα ασφαλείας. Καθιερώνει την υποχρέωση των παρόχων υπηρεσιών πληρωμών να θεσπίζουν διαδικασίες για τη διαχείριση παραπόνων, καθώς και προθεσμίες για την επίλυσή τους. Η Κυβέρνησή μας πιστεύει ότι η διάδοση της χρήσης των ηλεκτρονικών πληρωμών, με τρόπο που να είναι ανιχνεύσιμη η προέλευση του χρήματος, συμβάλλει στη διαφάνεια και την καταπολέμηση της φοροδιαφυγής, αλλά και στον περιορισμό της χρηματοδότησης κάθε λογής παράνομων δραστηριοτήτων. Βεβαίως, η χρήση του ηλεκτρονικού χρήματος δεν είναι πανάκεια, αλλά η συμβολή είναι σημαντική, όπως έχει αποδείξει τόσο η διεθνής, όσο και η ελληνική εμπειρία. Ήδη, έχουμε σημαντικά αποτελέσματα στις εισπράξεις του ΦΠΑ, οι οποίες αυξήθηκαν κατά περισσότερο από 20% σε μια διετία και γι' αυτό έχουμε σε εξέλιξη ένα μεγάλο πρόγραμμα ενθάρρυνσης της χρήσης του ηλεκτρονικού χρήματος και της αντικατάστασης των συναλλαγών με μετρητά. Στο πλαίσιο αυτό έχουμε δώσει κίνητρα στους πολίτες για τις ηλεκτρονικές συναλλαγές, τόσο μέσω του αφορολόγητου, όσο και μέσω της δημόσιας λοταρίας. Επιπλέον, έχουμε υποχρεώσει νομοθετικά τις περισσότερες κατηγορίες επιχειρήσεων να δέχονται ηλεκτρονικές συναλλαγές και συναλλαγές με κάρτα. Η Γενική Γραμματεία Καταναλωτή κάνει μια πολύ σημαντική δουλειά στον τομέα αυτό και όπως μας ενημέρωσε στην επιτροπή κατά τη συζήτηση του νομοσχεδίου ο Γενικός Γραμματέας, ο κ. Αυλωνίτης, έχει γίνει πολλή δουλειά σε θέματα διαφάνειας των χρεώσεων και των καταχρηστικών χρεώσεων, τα οποία η Γενική Γραμματεία εξετάζει και πέραν των ορίων που απαιτεί η οδηγία. Σε εξέλιξη βρίσκεται και το έργο της Γενικής Γραμματείας για τη δημιουργία του Παρατηρητηρίου, για τις χρεώσεις των τραπεζικών προϊόντων, ενώ είναι ενδιαφέρουσα η θέση που διατύπωσε, ότι θα πρέπει η προστασία του καταναλωτή να επεκταθεί και στις πολύ μικρές επιχειρήσεις, που έχουν αντίστοιχη ανάγκη προστασίας με τον μεμονωμένο καταναλωτή. Τα επόμενα βήματα σε αυτόν τον τομέα είναι η ηλεκτρονική τιμολόγηση και η διασύνδεση των ταμειακών μηχανών με τις φορολογικές αρχές σε πραγματικό χρόνο, όπως, επίσης, και η ηλεκτρονική τήρηση βιβλίων, δράση που προετοιμάζεται από το Υπουργείο Οικονομικών και την Ανεξάρτητη Αρχή Δημοσίων Εσόδων, την οποία το 2019 ετοιμαζόμαστε να εφαρμόσουμε πιλοτικά. Στο δεύτερο μέρος του νομοσχεδίου περιλαμβάνονται μια σειρά από άρθρα, που αφορούν άλλα θέματα του Υπουργείου Οικονομικών. Νομίζω ότι ήδη στην επιτροπή λύθηκε οποιοδήποτε ζήτημα είχε ανακινηθεί, σχετικά με το άρθρο 111, που διευκολύνει ξένους διπλωμάτες, οι οποίοι αδυνατούν να μεταφέρουν στη χώρα τους τα αυτοκίνητα που χρησιμοποιούσαν όσο υπηρετούσαν στη χώρα μας και τα αφήνουν πίσω, με σκοπό να τα μεταβιβάσουν στους διπλωμάτες, που τους αντικαθιστούν στη χώρα μας. Επίσης, θα πρέπει να διασαφηνιστούν και ορισμένα πράγματα σχετικά με το άρθρο 112, για το οποίο ακούστηκαν πολλά κατά τη συζήτηση στις επιτροπές χωρίς να έχουν σχέση με το άρθρο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Κύριε Πρόεδρε, θα χρειαστώ μερικά λεπτά για να ολοκληρώσω. Με τη διάταξη αυτή δίνουμε το δικαίωμα στους συμπολίτες μας, που έχουν απαιτήσεις εναντίον τρίτων να κινήσουν οι ίδιοι τη διαδικασία μεταγραφής εμπράγματων δικαιωμάτων των τρίτων αυτών, προκειμένου να μπορέσουν να εξυπηρετήσουν τις νόμιμες απαιτήσεις τους. Πλήθος αιτημάτων μας έχει μεταφερθεί από φορολογούμενους που τους χρωστάνε τρίτοι χρήματα και ενώ οι τρίτοι αυτοί έχουν δικαιωθεί δικαστικώς, τους έχει επιδικαστεί κάποιο περιουσιακό στοιχείο, από την εκποίηση του οποίου θα μπορούσαν να καλύψουν τα χρέη τους, αυτοί - σκεπτόμενοι πονηρά, θα έλεγα - δεν προβαίνουν στη μεταγραφή της σχετικής δικαστικής απόφασης, με στόχο να βρουν πρώτα αγοραστή και μετά να προβούν ταχέως στη διαδικασία μεταγραφής και να πουλήσουν το περιουσιακό στοιχείο, αφήνοντας και πάλι ακάλυπτα τα χρέη τους. Αυτή τη στρέβλωση ερχόμαστε να καλύψουμε με τη ρύθμιση αυτή, δίνοντας τη δυνατότητα σε αυτόν που του χρωστούν χρήματα, να διεκδικήσει την αξίωσή του, σε βάρος του κακόπιστου οφειλέτη. Φυσικά, η διάταξη αυτή αφορά και το δημόσιο, αλλά δεν έχει καμμία σχέση με τους περιβόητους πλειστηριασμούς. Το δημόσιο οφείλει να διεκδικήσει τα δικαιώματά του, όπου, όμως, αυτό κρίνει σκόπιμο να το κάνει, όχι σε μοναδικές κατοικίες, όχι σε κύριες κατοικίες, όχι στους μικροοφειλέτες, όχι στους ανθρώπους που έχουν πραγματική αδυναμία πληρωμής. Από τους λοιπούς μεγαλοοφειλέτες ή κακόπιστους φορολογούμενους, φυσικά και θα διεκδικήσουμε τις αξιώσεις του δημοσίου. Αυτό είναι ευνόητο και οφείλουμε να το κάνουμε απέναντι σε όλους τους συνεπείς φορολογούμενους, που με τις θυσίες τους κρατάμε τη χώρα ζωντανή και θα τη βγάλουμε σε λίγους μήνες από την ασφυκτική εποπτεία των μνημονίων. Με το άρθρο 114 παρατείνουμε τη ρύθμιση των προηγουμένων ετών και για το φορολογικό έτος 2017, με αποτέλεσμα τα εισοδήματα που αποκτούν οι περιστασιακά ή ευκαιριακά απασχολούμενοι (άνεργοι, νοικοκυρές, φοιτητές) και εφόσον αυτοί δεν είναι επιτηδευματίες, να φορολογούνται με την κλίμακα των μισθωτών και με την παροχή της μείωσης του φόρου, εφόσον το πραγματικό τους εισόδημα δεν υπερβαίνει τα 6.000 ευρώ και το τεκμαρτό τους τα 9.500 ευρώ. Το άρθρο 115 αφορά την απαλλαγή από τον ειδικό φόρο κατανάλωσης, που χορηγείται μόνο για τις ποσότητες του φυσικού αερίου, οι οποίες χρησιμοποιούνται για την παραγωγή ηλεκτρικής ενέργειας. Δεν αλλάζει τίποτα από όσα ήδη ισχύουν. Το μόνο που αλλάζει είναι ότι με την πρώτη παράγραφο δίνεται η εξουσιοδότηση στον καθ' ύλην αρμόδιο Υπουργό και στον Διοικητή της Ανεξάρτητης Αρχής Δημοσίων Εσόδων για την έκδοση κανονιστικής πράξης με την οποία θα αποσαφηνίζονται οι όροι για την εφαρμογή της ανωτέρω απαλλαγής και κυρίως οι απαιτούμενοι έλεγχοι που θα γίνονται, προκειμένου να διευκρινισθεί σαφώς ποιες ποσότητες του φυσικού αερίου προορίζονται για την παραγωγή ηλεκτρικής ενέργειας, προκειμένου να απαλλαγούν αυτές - και μόνο αυτές - από τον ειδικό φόρο κατανάλωσης. Το άρθρο 117 διορθώνει ζητήματα, που δημιουργήθηκαν στην καθημερινή πρακτική με την εφαρμογή του ν.4389/2016 για τον υπολογισμό των τελών ταξινόμησης, βάσει πλέον της λιανικής τιμής και όχι της εργοστασιακής αξίας. Το άρθρο 122 για τη στελέχωση της ΑΑΔΕ, επίσης είτε δεν το διαβάσατε σωστά είτε παρερμηνεύτηκε. Με το άρθρο αυτό, δίνουμε τη δυνατότητα στελέχωσης, με επιλαχόντες μόνο δικών της διαγωνισμών για τρία έτη, μετά μάλιστα, από σύμφωνη γνώμη του ΑΣΕΠ, ενώ η δυνατότητα αυτή δίνεται μόνο για εννιά μήνες, εφόσον πρόκειται για προκήρυξη άλλου φορέα και μόνο εφόσον οι υποψήφιοι ανταποκρίνονται στις απαιτήσεις, που τίθενται για τη στελέχωση των υπηρεσιών της. Με το άρθρο 136 δημιουργούμε ένα πολύ σύντομο μεταβατικό διάστημα - τρεις μήνες, ίσως και λίγο παραπάνω, αλλά εκεί περίπου είναι - προκειμένου να βάλουμε προσωρινά κάποιους ανθρώπους στο τιμόνι μιας σημαντικά εξαιρετικής υπηρεσίας. Πρόκειται για τη Διεύθυνση Ερευνών Οικονομικού Εγκλήματος, της οποίας την καθοδήγηση και τον συντονισμό λειτουργίας έχει ο Εισαγγελέας Οικονομικού Εγκλήματος. Σ' αυτό το μεταβατικό καθεστώς θα μπορέσουν να τοποθετηθούν προϊστάμενοι. Δεν μπορεί να λειτουργεί, αν δεν υπάρχουν προϊστάμενοι. Αυτή τη στιγμή δεν υπάρχει προσωπικό, για να μπορείτε να πείτε ότι ανακαλούμε κάποιους και βάζουμε κάποιους άλλους στη θέση τους. Πρέπει να παραλάβει τους φακέλους που είναι σε εκκρεμότητα από την ΑΑΔΕ. Στη συνέχεια, θα τοποθετηθούν εκ νέου προϊστάμενοι, με βάση τον ν.4369/2016, όπως γίνεται και σε όλο το υπόλοιπο δημόσιο. Σε όλο το υπόλοιπο δημόσιο, μέχρι πρότινος καλύφθηκαν οι θέσεις διευθυντών, προϊσταμένων κ.λπ., από τους Υπουργούς. Μετά θα γίνει η εφαρμογή του ν.4369 σταδιακά σε όλους. Αφήνουμε στην κρίση της συνταγματικά κατοχυρωμένης Ανεξάρτητης Αρχής του ΑΣΕΠ, όχι μόνο τις τοποθετήσεις προϊσταμένων, διευθυντών και γενικών διευθυντών, αλλά ακόμη και των γενικών γραμματέων. Αλίμονο δηλαδή εάν γι' αυτό το μικρό διάστημα, που πρέπει να προχωρήσει η διαδικασία, θεωρείτε ότι γίνεται μια διαφορετική αντιμετώπιση. Καταφέρνουμε ένα αποφασιστικό κτύπημα στο πελατειακό δημόσιο, που οι προηγούμενες κυβερνήσεις είχαν κατασκευάσει. Είναι, λοιπόν, άστοχο να προσπαθείτε να μας κατηγορήσετε ότι δίνουμε στον Υπουργό Οικονομικών την εξουσία να διορίζει διευθυντές. Μάλλον, όσοι ασκούν κριτική σ' αυτό το άρθρο, δεν θέλουν να λειτουργήσει αυτή η υπηρεσία. Θέλουν καθυστερήσεις, θέλουν παραγραφές των υποθέσεων, γιατί θέλουν να προστατεύσουν κάποιους. Όσον αφορά τη λίστα Λαγκάρντ και τα ζητήματα που μπήκαν σε σχέση με τις υποθέσεις, κατ'αρχάς οφείλουμε να βεβαιώσουμε τα ποσά τα οποία οφείλουν. Από εκεί και μετά, όσον αφορά την είσπραξη των ποσών, που έχουν βεβαιωθεί μετά το πέρας του ελέγχου, αυτή επιδιώκεται από τις υπηρεσίες της Ανεξάρτητης Αρχής Δημοσίων Εσόδων, σύμφωνα με τα οριζόμενα στις διατάξεις του Κώδικα Είσπραξης Δημοσίων Εσόδων, αφού γίνουν οι ανάλογες ενέργειες. Δεδομένου όμως ότι οι έλεγχοι των προσώπων της λίστας Λαγκάρντ ενεργούνται και σε εκτέλεση εισαγγελικής παραγγελίας προς διακρίβωση τέλεσης του αδικήματος είτε της φοροδιαφυγής είτε του ξεπλύματος χρήματος από την πληρωμή ή μη των βεβαιωμένων ποσών, εξαρτάται και από την ποινική πορεία των υποθέσεων, τις οποίες αφορούν και οι οποίες εκκρεμούν ενώπιον των δικαστικών αρχών. Άρα, δεν τελειώνει εδώ το κομμάτι του ελέγχου της λίστας Λαγκάρντ, έχει πολλή συνέχεια.
Ρωτώ το Υπουργείο Δικαιοσύνης και δεν ξέρει και μου λέει να ρωτήσω το Υπουργείο Οικονομικών. Ρωτώ, και εσείς δεν ξέρετε.
Σας απάντησα, κύριε συνάδελφε: Προχωρά η διαδικασία. Κυρίες και κύριοι συνάδελφοι, κύριε Πρόεδρε, ολοκληρώνοντας, θέλω να πω ότι με το παρόν νομοσχέδιο ενσωματώνουμε στην εθνική νομοθεσία την Ευρωπαϊκή Οδηγία για τον εκσυγχρονισμό του θεσμικού πλαισίου, σχετικά με τις υπηρεσίες πληρωμών, συμβάλλουμε στην προώθηση της διαφάνειας και ευκολίας στις συναλλαγές που προσφέρουν οι καινοτόμοι τρόποι πληρωμής. Παράλληλα, με μια σειρά άλλων άρθρων λύνουμε επιμέρους ζητήματα, που βρίσκονται πάντα στην κατεύθυνση της προώθησης της αποτελεσματικότητας και της διαφάνειας της λειτουργίας του κράτους. Ευχαριστώ.
Και εγώ σας ευχαριστώ, κυρία Παπανάτσιου. Μετά την Υπουργό, κηρύσσεται περαιωμένη η συζήτηση επί της αρχής…
Κύριε Πρόεδρε, δεν έχουμε τοποθετηθεί για τις τροπολογίες.
Τι να πούμε για τις τροπολογίες; Δεν ζήτησε κανείς τον λόγο.
Είχαμε συμφωνήσει από τις πρωτολογίες ότι θα μιλήσουμε στη δευτερολογία μας για τις τροπολογίες.
Το είχαμε συμφωνήσει από την αρχή.
Ωραία, έχετε ζητήσει τον λόγο με τη σειρά; Είναι ο κ. Βεσυρόπουλος πρώτος.
Με τη σειρά, πρώτος είναι ο κ. Παυλίδης.
Με τη σειρά των κομμάτων. Εάν θέλει να μιλήσει επί των τροπολογιών ο ΣΥΡΙΖΑ, προφανώς είναι ο κ. Παυλίδης. Κύριε Παυλίδη, εγώ θα έλεγα να τοποθετηθείτε τελευταίος, εκτός αν θέλετε εσείς πρώτος.
Δεν έχω κανένα πρόβλημα, κύριε Πρόεδρε, θα μιλήσω τελευταίος.
Κύριε Βεσυρόπουλε, έχετε τον λόγο για τρία λεπτά.
Κύριε Πρόεδρε, θα είμαι πολύ σύντομος, γιατί τοποθετήθηκα στην πρωτολογία μου επί των τροπολογιών. Όμως επειδή υπήρξαν κάποιες άλλες και έγινε αποδεκτή μία βουλευτική τροπολογία από την κυρία Υπουργό, θα τοποθετηθώ σύντομα πάνω σε αυτές. Κυρία Υπουργέ, σας εξήγησα τις θέσεις μας, σχετικά με την παράγραφο 1 της τροπολογίας με γενικό αριθμό 1566 και ειδικό 246 για την «ΑΓΡΟΓΗ Α.Ε.» και για τους λόγους που τεκμηριώνουν την αρνητική μας ψήφο. Στην παράγραφο 2 της ίδιας τροπολογίας υπάρχει μια διάταξη με την οποία συμφωνούμε απόλυτα και αναφέρεται στην παράταση της παραχώρησης χρήσης αγροτικών ακινήτων σε ακτήμονες, κατ' επάγγελμα αγρότες και ανέργους. Σας ζητώ να πάρει τη μορφή αυτόνομης τροπολογίας η παράγραφος 2, για να μας δοθεί η δυνατότητα να την ψηφίσουμε, γιατί με τον τρόπο που την φέρνετε, ενταγμένη στην τροπολογία για την «ΑΓΡΟΓΗ», αυτό δεν μπορεί να γίνει. Σε ό,τι αφορά τη βουλευτική τροπολογία με γενικό αριθμό 1556 και ειδικό 242 που κάνατε δεκτή, κυρία Υπουργέ, για την παραχώρηση ακινήτων του Ενιαίου Φορέα Διαχείρισης Οπωροκηπευτικών Ημαθίας στο δημόσιο, που βρίσκονται στην Περιφερειακή Αγορά της Κουλούρας Ημαθίας, είναι δεδομένο ότι η Νέα Δημοκρατία συμφωνεί και θα ψηφίσει θετικά, με τη δεσμευτική βεβαίως προοπτική για δημιουργία και στέγαση του τελωνείου της Βέροιας στο συγκεκριμένο χώρο. Σας ευχαριστώ.
Και εγώ σας ευχαριστώ. Κύριε Κουτσούκο, έχετε τον λόγο για τρία λεπτά.
Ευχαριστώ, κύριε Πρόεδρε. Πρώτα - πρώτα, επιχείρησε η κυρία Υπουργός να απαντήσει σε ορισμένα σοβαρά θέματα που είχαμε θέσει για τις ρουσφετολογικές διατάξεις του νομοσχεδίου. Δεν μας έπεισε και θα επιμείνουμε, διότι δεν μπορείς να λες ότι προχωράς την αξιοκρατία και να διορίζεις προϊσταμένους.
Να αφήσουμε χωρίς προϊσταμένους τη δομή;
Δεύτερον, οι τροπολογίες, κύριε Πρόεδρε, εισάγονται με έναν τρόπο που δεν διευκολύνει την ψηφοφορία. Αναφέρομαι στην τροπολογία με γενικό αριθμό 1567, η οποία έχει τέσσερα άρθρα. Το πρώτο άρθρο δίνει απαλλαγή στα κέρδη που θα προκύψουν στις εταιρείες που θα συμμετάσχουν στο πρόγραμμα των swaps από την ειδική εισφορά αλληλεγγύης. Εμείς είμαστε αντίθετοι σε αυτό. Ήδη τους έχουμε απαλλάξει από τον φόρο εισοδήματος. Υπάρχουν πάρα πολλές περιπτώσεις που έχουν απαλλαγή από το φόρο εισοδήματος και πληρώνουν εισφορά αλληλεγγύης. Γιατί να γίνει αυτό; Όμως έχει άλλες τρεις διατάξεις, όπως αυτή για τα τέλη κυκλοφορίας σε μηνιαία, διμηνιαία, τριμηνιαία βάση, που είμαστε θετικοί. Πώς θα ψηφίσουμε; Κατά συνέπεια, έπρεπε η Κυβέρνηση να φροντίζει να εισάγει με τέτοιον τρόπο τις τροπολογίες, ώστε να μας δίνει τη δυνατότητα να ψηφίζουμε και να καταψηφίζουμε. Σε αυτή, λοιπόν, την τροπολογία είμαστε υποχρεωμένοι, επειδή διαφωνούμε στο άρθρο πρώτο και συμφωνούμε στα υπόλοιπα, να ψηφίσουμε «παρών». Υπάρχει η τροπολογία που αναφέρεται στα ακίνητα του πρώην ΤΑΚΕ, που θα πάνε στο Υπουργείο Υγείας, για να στεγαστεί η Υπηρεσία της Πρωτοβάθμιας Φροντίδας. Ενώ φαίνεται ότι είναι κάτι σωστό, επειδή δεν ξέρουμε τη διαδρομή αυτών των ακινήτων και γιατί έχει καθυστερήσει αυτή η διαδικασία, θα ψηφίσουμε «παρών». Υπάρχει τροπολογία που λύνει επιτέλους ένα ζήτημα, στο οποίο έχω αναφερθεί κι εγώ πάρα πολλές φορές σε αυτήν την Αίθουσα, η οποία αφορά τους αγρότες που χρόνια τώρα μισθώνουν τις εκτάσεις τους. Στην Ηλεία σας είπα ότι έχουμε τις αποξηρανθείσες λίμνες της Αγουλινίτσας και της Μουριάς. Την τροπολογία αυτή την φέρνει πάντα με καθυστέρηση η Κυβέρνηση. Θα ψηφίσουμε «ναι», αλλά επιτέλους ας τα ρυθμίζει αυτά έγκαιρα η Κυβέρνηση. Συμφωνούμε και με την εκκαθάριση της «ΑΓΡΟΓΗΣ». Να σας θυμίσω ότι εμείς είχαμε εισάγει τον νόμο για να εκκαθαρίσουμε την σκανδαλώδη υπόθεση που ήταν τότε η «ΑΓΡΟΓΗ». Επίσης, θα συμφωνήσουμε με την τροπολογία των συναδέλφων του ΣΥΡΙΖΑ για τη στέγαση του τελωνείου στο κτήριο της Κουλούρας στην Ημαθία. Βλέπω εδώ ότι μία άλλη τροπολογία των συναδέλφων του ΣΥΡΙΖΑ έχει αποσυρθεί, ενδεχομένως γιατί καλύπτεται από την τροπολογία της Κυβέρνησης. Υπάρχει στο δελτίο που μας μοιράσατε και μία τροπολογία, η οποία δεν λέει αν γίνεται δεκτή ή απεσύρθη. Κατά σύμπτωση είναι δικιά μου. Καλό είναι η Υπουργός να μας πει: Την κάνει δεκτή; Την απορρίπτει; Την παραπέμπει, όπως μας είχε πει την προηγούμενη φορά, για να την ξαναδούμε; Περιμένουμε μία απάντηση. Ευχαριστώ, κύριε Πρόεδρε.
Τον λόγο έχει ο κ. Βαρδαλής από το Κομμουνιστικό Κόμμα Ελλάδος, για τρία λεπτά.
Μισό λεπτό θα χρειαστώ, κύριε Πρόεδρε. Μόνο μια διευκρίνιση θα κάνω σε σχέση με τις τροπολογίες. Για την υπ' αριθμ. 1567/247 για τους ίδιους λόγους που ακούστηκαν και εμείς θα ψηφίσουμε «παρών», γιατί υπάρχουν δύο άρθρα με τα οποία διαφωνούμε και δύο άρθρα τα οποία βρίσκονται σε μια θετική κατεύθυνση. Διευκρινίζω απλώς την ψήφο μας. Θα ψηφίσουμε «παρών» γι' αυτόν τον λόγο. Ευχαριστώ.
Παρακαλώ.
Κύριε Πρόεδρε, μου επιτρέπετε μισό λεπτό;
Ορίστε, κύριε Βεσυρόπουλε.
Κύριε Πρόεδρε, κοιτάζοντας τώρα το νομοσχέδιο, βλέπω ότι η τροπολογία 1567 έχει ενσωματωθεί σε τέσσερα άρθρα. Μπορούμε να την ψηφίσουμε κατ' άρθρο;
Κατ' άρθρον όχι. Στο σύνολο.
Είναι το άρθρο 141, το άρθρο 142, το άρθρο 143, το άρθρο 144.
Ο Κανονισμός λέει ότι δεν ψηφίζουμε επιμέρους. Τον λόγο έχει ο κ. Αμυράς.
Ευχαριστώ, κύριε Πρόεδρε. Θα ήθελα να δώσω κι εγώ να δώσω κάποιες διευκρινήσεις για τη στάση μας στις τροπολογίες. Ξεκινώ κι εγώ με την τροπολογία με γενικό αριθμό 1567 για την απαλλαγή από την εισφορά αλληλεγγύης σε εταιρείες. Αυτό είναι το άρθρο 1. Εμείς είμαστε αρνητικοί σε αυτήν την εξαίρεση. Λέμε «όχι» στο άρθρο 1. Στα υπόλοιπα, όμως, άρθρα που χειρίζονται διαφορετικά θέματα συμφωνούμε. Άρα κι εμείς είμαστε σε αυτήν την περίεργη θέση, αφού τα φέρνει η Κυβέρνηση όλα μαζί, να πούμε «παρών» και να μην υπερψηφίσουμε μια διάταξη, την οποία δεν τη δεχόμαστε. Επίσης, «παρών» θα ψηφίσουμε και στην τροπολογία με γενικό αριθμό 1565 για τα ακίνητα που θα έρθουν στην ευθύνη του Υπουργείου Οικονομικών για την πρωτοβάθμια φροντίδα. Ενώ ο στόχος φαίνεται να είναι θετικός, κανείς δεν ξέρει πώς θα φτάσουμε εκεί. Κι επειδή έχει φοβηθεί το μάτι μας με την Κυβέρνηση ΣΥΡΙΖΑ - ΑΝΕΛ που φέρνει μια τροπολογία και πίσω της κρύβονται διάφορα, θα ψηφίσουμε «παρών». Για την «ΑΓΡΟΓΗ» λέμε «ναι», κυρίως για το άρθρο 2 για τους αγρότες. Νομίζω ότι θα έπρεπε επιτέλους αυτή η διαδικασία να συστηματοποιηθεί, να γίνεται με έναν τρόπο αυτόματο και κάθε φορά να μη δίνουμε παρατάσεις με τέτοιες τροπολογίες. Για τη βουλευτική τροπολογία με γενικό αριθμό 1556 για την Ημαθία και τη στέγαση του τελωνείου, είμαστε θετικοί. Περιμένουμε κι εμείς να ακούσουμε από την κυρία Υπουργό εάν κάνει δεκτή ή όχι την τροπολογία που κατέθεσε ο κ. Κουτσούκος με γενικό αριθμό 1564 για τους τελωνειακούς υπαλλήλους και τα σχετικά ισχύοντα στον Δημοσιοϋπαλληλικό Κώδικα περί πειθαρχικών διατάξεων. Η τροπολογία αυτή, μέχρι στιγμής, είναι «ορφανή». Έχει «πατέρα», βέβαια, τον κ. Κουτσούκο. Για να «ανθίσει» αυτή η τροπολογία όμως, θα πρέπει να γίνει αποδεκτή από την Κυβέρνηση, οπότε θα περιμένω να ακούσω τι θα πει η κυρία Υπουργός. Ευχαριστώ πολύ.
Κι εγώ ευχαριστώ. Τον λόγο έχει ο κ. Παυλίδης.
Ευχαριστώ, κύριε Πρόεδρε. Νομίζω ότι στην κουβέντα για τη συζήτηση του νομοσχεδίου αναδείχθηκαν πάρα πολύ θετικές διατάξεις και ρυθμίσεις. Εκτός του μέρους της αναγκαστικής ενσωμάτωσης, μιλώντας για κάποια συγκεκριμένα άρθρα, φάνηκε ξεκάθαρα ότι βρίσκονται σε μια θετική κατεύθυνση, είτε αυτό αφορά το άρθρο 114 και τους καλλιτέχνες με αναπηρία, είτε ευνοϊκές φορολογικές ρυθμίσεις και παρατάσεις, είτε ζητήματα που βοηθούν σημαντικά στην αποτελεσματικότητα λειτουργίας του εξωδικαστικού μηχανισμού, όπως είναι τα άρθρα 118 και 125, είτε βοηθώντας συγκεκριμένες παραγωγικές ομάδες, όπως είναι οι καλλιεργητές καπνού στο άρθρο 116, είτε αφορά τροπολογίες βουλευτικές ή υπουργικές με παραχωρήσεις κοινωνικού χαρακτήρα, είτε ζητήματα που αφορούν τους αγρότες, είτε ευνοϊκές ρυθμίσεις στα τέλη κυκλοφορίας για την ακινησία των οχημάτων, ζητήματα που λύνουν αρκετά σοβαρά προβλήματα της κοινωνίας. Νομίζω, όμως, ότι είναι πολύ σημαντικό να τοποθετηθώ για ένα συγκεκριμένο ζήτημα, το οποίο κατά τη γνώμη μου είναι και λυπηρό. Όταν μιλάμε από ένα δημόσιο βήμα, πολλώ δε μάλλον από το Βήμα της Βουλής, καλό είναι να είμαστε λίγο πιο υπεύθυνοι. Διότι ακούσαμε καταγγελίες, κατηγορίες και σκληρές κριτικές περί ρουσφετιών και διορισμών από το σύνολο σχεδόν της αντιπολίτευσης. Δυστυχώς, επιβεβαιώνεται αυτή η τακτική που λέει ότι όταν η πραγματικότητα διαφωνεί με το αφήγημά μας και με τη θεωρία μας, τόσο το χειρότερο για την πραγματικότητα. Θα τοποθετηθώ πολύ συγκεκριμένα. Πρώτον, το άρθρο 122 αφορά τα ζητήματα της ΑΑΔΕ, δίνοντας τη δυνατότητα από τη δεξαμενή επιλαχόντων του διαγωνισμού του ΑΣΕΠ να μπορεί να παίρνει αντίστοιχες θέσεις, ώστε να μην υπάρχουν κενά στη λειτουργία αυτής της ανεξάρτητης αρχής. Αν μη τι άλλο, είναι μια διαδικασία ΑΣΕΠ. Αν αυτή η δεξαμενή είναι από αυτό το ΑΣΕΠ, από το προηγούμενο ΑΣΕΠ ή από ένα νέο ΑΣΕΠ είναι ένα ζήτημα για το οποίο μπορεί να ακουστεί μια καλόπιστη κριτική. Παρ' όλα αυτά, δεν δικαιούται και δεν μπορεί κανείς να μιλάει για διορισμούς ή για προσλήψεις, όταν ξεκάθαρα προβλέπεται ότι είναι διαδικασία ΑΣΕΠ από επιλαχόντες αυτού του διαγωνισμού. Δεύτερον, όσον αφορά το άρθρο 123, είναι αίτημα της Ανεξάρτητης Αρχής Δημοσίων Εσόδων τρεις θέσεις διοικητικού προσωπικού, δύο για το συμβούλιο της διοίκησης και μία για τον διοικητή, να προβλεφθούν. Το Υπουργείο Οικονομικών ενέκρινε αυτό το αίτημα. Είναι μια ανεξάρτητη αρχή, η οποία έχει ένα αίτημα να καλυφθεί διοικητικά από συγκεκριμένες θέσεις διοικητικής υποστήριξης. Με δεδομένο ότι είναι μια ανεξάρτητη αρχή τέτοιου χαρακτήρα θα απαιτεί θέσεις ευθύνης από διοικητικό προσωπικό γραμματειακής υποστήριξης, θα απαιτεί εμπιστευτικότητα, διακριτικότητα, μια συνέπεια και μια ιδιαίτερα αυστηρή ευθύνη. Αν μη τι άλλο, το Υπουργείο Οικονομικών εξυπηρετεί δικαίως ένα αίτημα της Ανεξάρτητης Αρχής Δημοσίων Εσόδων, μιλώντας για τρεις διοικητικές θέσεις που αφορούν τη διοίκηση της ΑΑΔΕ. Δεν ξέρω πώς δικαιολογείται κάποιος να μιλάει για ρουσφέτια και για προσλήψεις από το παράθυρο και διορισμούς κ.λπ.. Τέλος, το πιο τραγικό είναι αυτή η προσωρινή τοποθέτηση - το είπε η κυρία Υπουργός - προϊσταμένων σε Μονάδες Διεύθυνσης Οικονομικού Εγκλήματος. Έχουμε έξι χιλιάδες εκκρεμείς οικονομικές υποθέσεις που οφείλουν να ελεγχθούν. Υπάρχουν ακέφαλες μονάδες οικονομικού ελέγχου και απλώς ζητείται για το διάστημα μέχρι να ολοκληρωθεί η διαδικασία πλήρωσης αυτών των θέσεων με τη σύννομη διαδικασία, ως οφείλεται από τη νομοθέτηση αυτής της διαδικασίας που προβλέπεται, αυτές οι μονάδες να μην μείνουν ακέφαλες για να μπορούν να συνεχίσουν το έργο τους και να τελειώσουν οι εκκρεμείς υποθέσεις των έξι χιλιάδων σε μέγεθος αριθμού. Αν αυτά τα τρία συγκεκριμένα άρθρα θεωρούν και δικαιολογούν ότι είναι προσλήψεις και ρουσφέτια από το παράθυρο, με δεδομένο ότι είναι μια τρίμηνη προσωρινή κάλυψη αυτών των αναγκών, ώστε να μη μείνουν ακέφαλες αυτές οι υπηρεσίες, νομίζω ότι είναι τουλάχιστον αν όχι αφελές, αρκετά ύποπτο να τοποθετείται κάποιος έτσι. Ας γίνει κριτική σε κάποια πράγματα, όπως από πού πρέπει να αντλείς το προσωπικό σου ή όχι, ή να απαιτήσει κάποιος να υπάρξει νέος διαγωνισμός του ΑΣΕΠ στην ΑΔΑΕ. Θα το δεχθούμε, θα το κουβεντιάσουμε. Όμως εδώ το να μιλάμε για ρουσφέτια και διορισμούς από το παράθυρο σε διαδικασίες ΑΣΕΠ ή σε προσωρινές τοποθετήσεις θέσεων είναι τουλάχιστον υποκριτικό. Καλό είναι να διαβάζουμε καλύτερα τα νομοσχέδια. Σας ευχαριστώ.
Και εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και δύο συνοδοί εκπαιδευτικοί από το 13ο Γυμνάσιο Αθήνας (δεύτερο τμήμα). Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Τον λόγο έχει η Υφυπουργός κ. Παπανάτσιου.
Θα αναφερθώ στο άρθρο 136, επειδή αναφέρθηκε και στη δευτερομιλία του κ. Κουτσούκου. Δεν θέλετε να λειτουργήσει η νέα δομή για να πάρει τις υποθέσεις; Πώς θα λειτουργήσει η νέα δομή…
Θα παραγραφούν στα χέρια σας!
Αυτό θέλετε! Το είπατε πάρα πολύ καλά. Αυτό θέλετε, να παραγραφούν στα χέρια μας και γι' αυτό και προσπαθείτε να βάλετε εμπόδια. Δεν θα παραγραφούν στα χέρια μας. Γι' αυτό και θα φέρουμε προϊσταμένους από άλλα τμήματα στη νέα δομή μέχρι να διοριστούν οι καινούργιοι προϊστάμενοι με τον ν.4346, όπως έχουμε ψηφίσει. Από εκεί και πέρα, τη βουλευτική τροπολογία με γενικό αριθμό 1564 και ειδικό 244, που έχει ξανακατατεθεί από τον κ. Κουτσούκο, δεν την κάνω αποδεκτή. Φαντάζομαι ότι θα την ξαναφέρετε.
Βεβαίως θα την ξαναφέρω.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Επίσης, θα ήθελα να ενημερώσω το Σώμα ότι το άρθρο 133 διεγράφη και τα υπόλοιπα άρθρα έχουν αναριθμηθεί. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά και έχουν ως εξής:
Συνεπώς το σχέδιο νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.55΄ λύεται η συνεδρίαση για αύριο, ημέρα Πέμπτη 3 Μαΐου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.